text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
དགེ་སློང་མའི་འདུལ་བ་དང་སྡོམ་རྒྱུན་གནས་པའི་དགེ་འདུན་གྱི་སྡེའི་ནང་བུད་མེད་ཀྱི་བྱེད་སྒོའི་ཐད་ཕྱི་ལོ་ ༢༠༠༧ ལོའི་རྒྱལ་སྤྱིའི་ལྷན་ཚོགས་ཀྱི་སྙན་ཐོ་ཕྱོགས་བསྡུས།
ཇར་མན། ཧམ་བྷག ཧམ་བྷག་གཙུག་ལག་སློབ་གྲྭ་ཆེན་མོ།
ཕྱི་ལོ་ ༢༠༠༧ ཟླ་ ༧ ཚེས་ ༡༨ ནས་ ༢༠ བར།
ལེའུ་གསུམ་པ། ཉིན་གཉིས་པ།
ཚོགས་དུས་བཞི་པ། ཉིན་གཉིས་པ། འདུལ་རྒྱུད་ཀྱི་ལོ་རྒྱུས།
ཨོ་སི་ཊོ་ལི་ཡའི་གྲོང་ཁྱེར་སི་ཌི་ནིའི་(Sydney)སན་ཏི་(Santi)ནགས་དགོན་གྱི་མཁན་པོ་དགེ་སློང་སུ་ཇཱ་ཏོ།(Sujato)
“གནས་བརྟན་སྡེ་པ་དང་། ཆོས་སྲུང་སྡེ་པ། གཞི་ཐམས་ཅད་ཡོད་པར་སྨྲ་བའི་སྡེ་པ་བཅས་ད་ཡོད་ཀྱི་འདུལ་རྒྱུད་གསུམ་གྱི་ཐོག་མའི་བྱུང་རབས།”
སྔར་སྲོལ་ལ་དགའ་ཞེན་ཅན་གྱི་གནས་བརྟན་པས་རྒྱབ་སྐྱོར་བྱེད་པ་ལྟར། གནའ་བོའི་ཤྲི་ལངྐའི་དུས་རིམ་བྱུང་རབས་གླིང་གི་རིགས་བརྒྱུད་(Dipavamsa)ནང་འགལ་ཟླ་བྱུང་ཚུལ་བརྗོད་ནའང་། རྒྱ་གར་གྱི་སྡོམ་པ་འབོག་འཇོག་གི་རྒྱུད་པ་ནི་དགེ་འདུན་གྱི་སྡེའི་ནང་ལམ་ལུགས་ལྟར་ཆོས་ལུགས་ཟུར་གྱེས་ཕྱིན་པ་ལ་བརྟེན་ནས་ཡར་རྒྱས་སོང་མེད། མ་ཟད་དེར་ཐེག་ཆེན་གྱི་འདུལ་བའམ་སྡོམ་རྒྱུན་རྩ་བ་ནས་མེད། སྡོམ་རྒྱུན་ནི་གནས་བརྟན་སྡེ་པ་ལས་བརྒྱུད་པའམ་ཡང་ན་དེ་དང་འབྲེལ་ནས་གྱེས་པ་དང་ཁ་ཐོར་བའི་ས་བབས་གནས་སྟངས་ཀྱི་རྐྱེན་པས་ཡར་རྒྱས་ཕྱིན། གནས་བརྟན་སྡེ་པ་ནི་ཆོས་རྒྱལ་མྱ་ངན་མེད་ཀྱི་བུ་དབང་ཆེན་(Mahinda)དང་བུ་མོ་དགེ་འདུན་བཤེས་མོ་(Sanghamitta)གཉིས་ཀྱི་ཆོས་ལུགས་སྤེལ་ཐབས་ལས་ཤྲི་ལངྐའི་ནང་དར། ཨོ་སི་ཊོ་ལི་ཡའི་མཁས་དབང་ཨེ་རིག་ ཧྥོ་རོ་ཝལ་ནར་(Erich Frauwallner)ལ་གཞིགས་ན། ཆོས་སྲུང་སྡེ་པ་ནི་འབེག་ཏྲི་ཡ་(Bactria )དང་རྒྱ་གར་ནུབ་བྱང་གི་མཚམས་སུ་ཆོས་རྒྱལ་མྱ་ངན་མེད་ཀྱི་གཅེན་པོ་ཊི་སྶས་(Tissa)སྐད་སྒྱུར་བྱས་ཏེ། གྷི་རི་སིའི་(Greek)གྲྭ་པ་ཡོ་ན་ཀ་ ཆོས་སྐྱོང་(Yonaka Dhammarakkhita) གི་ཆོས་ལུགས་སྤེལ་ཐབས་ལས་བྱུང་བར་གྲགས། ཆོས་སྲུང་སྡེ་པའི་ཆོས་རྣམས་གནས་བརྟན་སྡེ་པའི་ཆོས་དང་ཧ་ཅང་འདྲ་པོ་ཡོད་ཅིང་ཧ་ལམ་ནུབ་བྱང་དུ་ཡོད་པའི་གནས་བརྟན་སྡེ་པའི་ཡན་ལག་ལྟ་བུར་བརྩིས་ཡོད། གཞི་ཐམས་ཅད་ཡོད་པར་སྨྲ་བའི་སྡེ་པ་ནི་དུས་རབས་བརྒྱད་པའི་འགོ་སྟོད་དུ་བྱུང་ཀྱང་། སྐུ་ཞབས་ཧྥོ་རོ་ཝལ་ནར་གཞིགས་ན། དེའི་གདན་ས་ནི་བཅོམ་རླག་(Mathura)ཡིན། གྲུབ་མཐའ་འདི་ཀ་ཤི་མིར་དང་འབྲེལ་བའི་དུམ་བུར་ཕྱིས་སུ་ཁ་སྣོན་བྱས། བཅོམ་རླག་ནི་ད་དུང་གནས་བརྟན་སྡེ་པ་དང་ཆོས་སྲུང་སྡེ་པའི་ཉམས་ལེན་པ་རྣམས་ཀྱི་སྒོམ་སྒྲུབ་བྱ་ཡུལ་ཞིག་ཡིན། གཞི་སྨྲའི་ཆོས་ཅུང་མི་འདྲ་བ་ཡོད་ཀྱང་འདུལ་བའི་སྡེ་གསུམ་པོ་བཅོམ་རླག་ནང་མཛའ་མཐུན་ངང་མཉམ་དུ་གནས། དེ་ལྟའི་མཛའ་མཐུན་ནི་ད་ལྟའི་ཆར་མུ་མཐུད་དགོས་ཤིང་སྡོམ་པ་འབོག་པའི་ཆོ་གའི་ཁྱད་པར་གནད་དུ་མི་བརྩི་བ་དགོས་གལ་ཆེ།
ཤྲི་ལངྐའི་ནང་པའི་བསྟི་གནས་ཁང་གི་གཙོ་འཛིན་དང་ཐོག་མར་ཡུལ་དེའི་ཀེ་ལ་ནི་ཡའི་(Kelaniya)གཙུག་ལག་སློབ་གྲྭ་ཆེན་མོའི་དབུ་འཛིན་འབུམ་རམས་པ་ཧེ་མ་ གུ་ན་ཊི་ལ་ཀེ།(Hema Goonatilake)
“དུས་རབས་གསུམ་པ་ནས་བཅུ་གཅིག་བར་སིན་ཧཱ་ལིའི་(Sinhalese)དགེ་སློང་མའི་རྒྱུན་མི་ཆད་པར་གནས་པ།”
ཤྲི་ལངྐའི་ནང་ཆོས་རྒྱལ་མྱ་ངན་མེད་ཀྱི་བུ་མོ་དགེ་འདུན་བཤེས་མོས་(Sanghamitta)སྤེལ་བའི་དགེ་སློང་མའི་སྡོམ་རྒྱུན་དེ་ནི་ཕྱི་ལོ་ ༡༠༡༧ དང་ཡེ་ཤུ་དུས་སྐབས་བར་ཟམ་མ་ཆད་པར་དར། དེར་བརྟེན་ཕྱི་ལོ་ ༤༣༣ ལོ་དང་ཡེ་ཤུ་དུས་སྐབས་སུ་ནཱན་ཅིང་(Nanjing)དུ་རྒྱ་ནག་གི་བཙུན་མ་ཚོར་གཉིས་ཚོགས་ཀྱི་དགེ་སློང་མའི་སྡོམ་པ་མནོས་པའི་སྐབས་ཤྲི་ལངྐའི་དགེ་སློང་མས་ཆ་ཤས་བླངས་པ་རྣམས་ལ་རྒྱུད་པ་མི་ཆད་པ་ཡོད། དེའི་སྔོན་དུ་རྒྱ་ནག་གི་དགེ་སློང་མ་རྣམས་ཆོས་སྲུང་སྡེ་པའི་དགེ་སློང་ཕ་ཁོ་ན་ཐེ་བའི་དགེ་འདུན་རྐྱང་པའི་སྡེ་ལས་རབ་ཏུ་བྱུང་།
ཤྲི་ལངྐའི་ནང་མ་དགོན་ཆེ་ཁག་བཞི་ཡོད་པའི་ནང་གནས་བརྟན་སྡེ་པའི་འདུལ་བའི་ལུགས་བཞི་ཡོད་པའི་ནང་ལུགས་སོ་སོར་དགེ་སློང་ཕའི་སྡོམ་པར་འགྲེལ་པ་ཅུང་ཟད་མི་འདྲ་བ་ཡོད་པ་བཞིན་དུ། ཕལ་ཆེར་དགེ་སློང་མའི་རྒྱུད་པའང་ཅུང་མི་འདྲ་བ་ཡོད། ཤྲི་ལངྐའི་ནང་གནས་བརྟན་སྡེ་པའི་དགེ་སློང་མའི་སྡོམ་རྒྱུན་སླར་གསོ་བྱེད་པའི་ཁྲོད་དགེ་སློང་མ་རྣམས་ལ་ཆོས་སྲུང་སྡེ་པ་ནས་གནས་བརྟན་སྡེ་པར་དགེ་སློང་མར་སྡོམ་པ་བསྐྱར་དུ་འབོག་པ་ཚུད་ཡོད། ཤྲི་ལངྐའི་ནང་གི་གནས་བརྟན་སྡེ་པའི་དགེ་སློང་ཕའི་འདུས་པ་བཞིའི་ནང་ཉམས་ལེན་བྱེད་པའི་རྡ་ལྷི་ཀ་མྨ་(ལས་བརྟན་)(dalhikamma)ཞེས་པའི་ཆོ་ག་ལ་གཞིགས་ན། དགེ་འདུན་རྐྱང་པའི་ཆོ་གའི་ཐོག་ནས་གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱ་རྒྱུར་མོས་གུས་ཆེ་བ་ཡོང་ངེས།
ཝི་ཏི་ནམ་(Vietnam)གྲོང་ཁྱེར་ཧོ་ཆི་མིན་(Ho Chi Minh City)གྱི་ཝི་ཏི་ནམ་ནང་པའི་གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ལེ་ མཱན་ ཐ་ཌེ།(Le Manh That)
“ཝི་ཏི་ནམ་ནང་གི་ནང་པའི་རབ་བྱུང་མའི་རྒྱུད་པའི་ལོ་རྒྱུས།”
ཝི་ཏི་ནམ་གྱི་དགེ་སློང་མའི་ལོ་རྒྱུས་ཀྱི་འགྲེལ་བརྗོད་ནི་ཆ་ཤས་ཙམ་གྱི་རང་བཞིན་ལས་མ་འདས། ལོ་རྒྱུས་ཀྱི་དུས་རིམ་མང་པོ་ནང་དགེ་སློང་མའི་གནས་ཚུལ་ཕྲན་བུ་ལས་མི་མངོན། ཡིག་ཆ་སྔ་ཤོས་ནི་དུས་རབས་གཉིས་པའི་ནང་ཡིན། འོན་ཀྱང་ལོ་རྒྱུས་ཀྱི་ཐོག་མཐའ་བར་གསུམ་དུ་ཝི་ཏི་ནམ་ནང་རབ་ཏུ་བྱུང་བའི་བུད་མེད་མང་ཆེ་བ་གྲལ་རིམ་གོང་མ་ནས་ཡིན་ཅིང་ཁོང་ཚོས་རབ་ཏུ་མ་བྱུང་གོང་སྔོན་ཚུད་ནས་ཁྱིམ་པའི་མི་ཚེ་བསྐྱལ་ཡོད།
ཨ་རིའི་སོ་ནམ་ཞིང་ལས་སྡེ་ཚན་གྱི་ཕྱིའི་སོ་ནམ་ཞབས་ཞུ་ཁང་གི་སྐུ་ཞབས་རོ་སི་ཨན་ ཧྥི་རི་སེ།(Roseanne Freese)
“ཤར་ཨེ་ཤི་ཡའི་ནང་གི་དགེ་སློང་མའི་སྡོམ་རྒྱུན་དང་པོས་མི་ཚེ་སྐྱེལ་སྟངས་གསར་པ་ཞིག་འགོ་བཙུགས།”
རྒྱ་ནག་ནང་བརྩམས་པའི་རྩ་འཛིན་ལག་དེབ་ལ་གཞི་བཞག་ན། རབ་བྱུང་ཕོ་མོའི་འདུལ་བའི་གཞུང་རྒྱ་ནག་ནང་དུས་གཅིག་ཏུ་དར་བ་དང་།དགེ་སློང་ཕ་མའི་སྡོམ་པ་ནི་དེའི་སྔོན་ནས་དར་ཟིན། ཕྱི་ལོ་༣༥༧ ཡེ་ཤུ་དུས་སྐབས་སུ། དགེ་འདུན་ཕལ་ཆེ་བའི་སྡེ་པའི་དགེ་སློང་མའི་འདུལ་གཞུང་གསར་དུ་ཡིག་སྒྱུར་ཞུས་པར་གཞིགས་ན། རྒྱ་ནག་གི་དགེ་སློང་མ་དང་པོ་དེ་དགེ་འདུན་རྐྱང་པའི་དྲུང་ནས་སྡོམ་པ་བླངས་པར་གྲགས། འོན་ཏེ་སྡོམ་པ་དེའི་ཁུངས་ཐུབ་ཀྱི་རང་བཞིན་ལ་སྐབས་དེར་རྡའོ་ ཆང་(Dao Chang)གིས་འགལ་ཟླར་ལངས།
རྒྱ་ནག་ནང་ནང་ཆོས་དར་ནས་ལོ་ངོ་ ༣༠༠ ལྷག་གི་རྗེས་ཕྱི་ལོ་ ༣༨༢ ཡེ་ཤུ་དུས་སྐབས་སུ་སྡེ་སྣོད་གསུམ་རྒྱ་སྐད་ནང་ཡིག་སྒྱུར་ཆ་ཚང་ཞུས་ཟིན། དེའི་རྗེས་ཆོས་སྲུང་སྡེ་པའི་འདུལ་བའི་གཞུང་རྣམས་རྒྱ་སྐད་ནང་མཇལ་རྒྱུ་ཡོད། ཤྲི་ལངྐ་དང་རྒྱ་ནག་གི་ཆོས་སྲུང་སྡེ་པའི་དགེ་སློང་ཕས་བསྐྱངས་ནས། ཤྲི་ལངྐའི་དགེ་སློང་མ་བསླེབས་པ་དང་ཕྱི་ལོ་ ༤༣༤ ལོར་རྒྱ་ནག་གི་བུད་མེད་༣༠༠ ལ་དགེ་འདུན་གཉིས་ཚོགས་ཀྱིས་ཆོས་སྲུང་སྡེ་པའི་དགེ་སློང་མའི་སྡོམ་པ་མནོས་པ་དང་སྦྲགས། སྡོམ་རྒྱུན་དེའི་ཁུངས་ཐུབ་ཀྱི་རང་བཞིན་ལ་འགལ་ཟླ་གང་ཡང་མ་བྱུང་།
ཐེ་ཝན་གྱི་གྲོང་ཁྱེར་སཤིན་ཅུ་(Hsinchu) ཚིང་ཧུའ་(Tsing Hua)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཡུ་ཆེན་ ཡི།(Yu-chen Yi)
“སྔོན་གྱི་རྒྱ་ནག་གོང་མའི་སྡོམ་པ་འབོག་འཇོག་གི་ལམ་སྲོལ།”
རྒྱལ་རབས་དྲུག་གི་དུས་ཡུན་སྐབས་(༣༡༧ ནས་ ༥༨༩ བར་)རྒྱ་ནག་གི་ནང་པའི་སྡེ་ལ་གོང་མའི་སྦྱིན་བདག་ཐོབ། སུའེ་(Sui)དང་ཐང་(Tang)རྒྱལ་རབས་སྐབས།(༥༨༡ ནས་ ༩༠༧ བར་) དབུས་སྲིད་གཞུང་གིས་དཔོན་དབང་སྲིད་གཞུང་སྒྲོམ་གཞི་ཞིག་བཙུགས་ནས་རབ་བྱུང་ཕོ་མོ་རྣམས་ཐོ་འགོད་བྱེད་པ་དང་དགོན་སྡེའི་གནད་དོན་ཐོག་ལམ་སྟོན་བྱེད་ཀྱི་ཡོད། དེས་ན་རབ་བྱུང་ཕོ་མོ་རྣམས་རྒྱལ་ཡོངས་ཀྱི་ཆོས་ཀྱི་ཡིག་རྒྱུགས་ལོན་པ་དང་སྡོམ་པ་ལེན་ཆོག་པའི་ལག་ཁྱེར་སྤྲད་རྗེས་དགེ་སློང་གི་སྡོམ་པ་ལེན་ཆོག་གི་ཡོད། ལག་ཁྱེར་དེ་དག་ནི་དོ་བདག་ལ་ས་ཞིང་ལྟ་བུར་བེད་སྤྱོད་ཆོག་པའི་དབང་སྤྲད་པ་དང་མི་རིང་བར་སྡོམ་པ་ལེན་ཆོག་པའི་ལག་ཁྱེར་དེ་དངུལ་གྱི་ཚབ་ཏུ་གྱུར།
རྒྱལ་རབས་ལྔ་དང་སོང་(Song)དུས་ཡུན་སྐབས།(༩༠༧ ནས་ ༡༢༠༦ བར།) སྲིད་གཞུང་གིས་རྒྱལ་ཡོངས་ཀྱིས་སྡོམ་པ་འབོག་པའི་སྡིངས་ཆ་བསྐྲུན་པ་དང་བཙུན་པ་དང་བཙུན་མ་ཚོས་རིན་གོང་ཆེན་པོ་སྤྲད་དེ་ལག་ཁྱེར་ཁག་གསུམ་ཉོ་སྒྲུབ་བྱེད་དགོས་པ་ཡིན། སྲིད་གཞུང་གི་ད་དུང་དགེ་ཚུལ་དང་། དགེ་སློང་། བྱང་ཆུབ་སེམས་དཔའི་སྡོམ་པ་ནོད་སའི་སྡིངས་ཆ་ལོགས་དགར་ཞིག་བསྐྲུན་ནས་སྡོམ་པ་རེ་རེར་དངུལ་སྤྲོད་དགོས་ཀྱི་ཡོད། ཡུའན་(Yuan)རྒྱལ་རབས་སྐབས།(༡༢༠༦ ནས་ ༡༣༦༨ བར།)སོག་པོའི་དབང་འཛིན་པ་ཚོས་ཧན་རྒྱ་རིགས་ཀྱི་དགེ་སློང་ཕ་མ་རྣམས་ཧན་རིགས་མ་ཡིན་པའི་དགོན་སྡེ་ལས་དབྱེ་འབྱེད་གཏོང་ཕྱིར་ཁོང་ཚོའི་མགོ་ཐོག་ཏུ་རྒྱ་སྤོས་གསུམ་ནས་བཅུ་གཉིས་བར་མེ་སྤར་ནས་འཛུགས་སྲོལ་འགོ་བརྩམས་ཡོད།
མིང་(Ming)རྒྱལ་རབས་(༡༣༦༨ ནས་ ༡༦༤༤ བར་)སྐབས། དགེ་སློང་ཕ་མའི་སྡོམ་པ་ལེན་མཁན་ཚོས་སྡོམ་པ་ལེན་པའི་ལག་ཁྱེར་དངུལ་ཕོན་ཆེན་སྤྲད་དེ་ཉོ་དགོས་ཀྱི་ཡོད། འོན་ཀྱང་ཆིང་(Qing)རྒྱལ་རབས་(༡༦༤༤ ནས་ ༡༩༡༡ བར་)སྐབས། སྲིད་གཞུང་གིས་སྡོམ་པའི་ལག་ཁྱེར་ཉོ་བའི་སྲོལ་ངན་དེ་རྩ་མེད་བཏང་བ་དང་སྡོམ་པ་འབོག་པའི་ལམ་སྲོལ་ཐད་དབང་ཚད་ཕྱོགས་བགོས་བཏང་། དེ་ལྟར་ནའང་། སྡོམ་པ་འབོག་པའི་ཆོ་གའི་ཐད་གཞུང་འབྲེལ་གྱི་ཐོག་ནས་དབང་ཚད་ངེས་ཅན་ཞིག་དབུས་གཞུང་གིས་མུ་མཐུད་སྟངས་འཛིན་བྱས་ཡོད། ས་གནས་དགོན་སྡེ་ཁག་གིས་སྡོམ་པ་འབོག་པའི་སྡིངས་ཆ་གསར་བཟོ་བྱས་པ་དང་ཁོ་རང་ཚོ་རང་གིས་མནོས་པའི་སྡོམ་པ་འབོག་འཇོག་གི་རིན་གོང་མཐོ་རུ་བཏང་། བུད་མེད་རྣམས་རང་ལོ་བཞི་བཅུ་མ་ལོན་ཚེ་སྡོམ་པ་ལེན་ཆོག་གི་མེད། བཙུན་མ་རྣམས་གཞུང་འབྲེལ་གྱི་ཐོག་ནས་ཐོ་འགོད་བྱེད་དགོས་པ་དང་དེས་ཁོང་ཚོ་རང་ཉིད་དང་ཁོང་ཚོའི་ཐོབ་ཐང་སྲུང་སྐྱོབ་ཆེད་རོགས་རམ་བྱས་ཡོད།
རྒྱ་ནག་གི་ལུགས་སྲོལ་དེ་དག་གི་ཁྲོད་ནས་གལ་སྲིད་གཞུང་འབྲེལ་གྱི་སྡོམ་པ་འབོག་པའི་ཟིན་ཐོ་རྣམས་བོད་པ་ཚོས་མ་འོངས་པར་ཉར་ཐུབ་ན་ཕན་ཐོགས་ཆེན་པོ་ཡོད་ངེས་ཡིན།
ཨ་རིའི་གྲོང་ཁྱེར་ཇོར་ཇི་ཡའི(Georgia) ཨ་ཐན་སིའི་(Athens) ཇོར་ཇི་ཡ་གཙུག་ལག་སློབ་གྲྭ་ཆེན་མོའི་འབུམ་རམས་པ་ཧྱང་སུན་ ཡི།(Hyangsoon Yi)
“ཆོ་སོན་(Choson)ཀོའོ་རི་ཡའི་སྐབས་ནང་པའི་བཙུན་མ་རྣམས་ཀྱི་རྒྱུད་པའི་ཁྲོད་ཀྱི་འགྱུར་ལྡོག །”
ཕྱི་ལོ་ ༥༨༨ ཡེ་ཤུའི་དུས་སྐབས་སུ་ཀོའོ་རི་ཡའི་རྒྱལ་ཁམས་པེག་ཆེ་(Paekche ཡེ་ཤུ་སྔོན་གྱི་དུས་སྐབས་ཀྱི་ལོ་ ༡༨ ནས་ཡེ་ཤུ་དུས་སྐབས་ཀྱི་ལོ་ ༦༦༠ བར་)ནང་གཉིས་ཚོགས་ཀྱི་ཆོས་སྲུང་སྡེ་པའི་སྡོམ་པ་འབོག་འཇོག་འགོ་བཙུགས་ཡོད། སྐབས་དེ་དུས་ཉི་ཧོང་གི་དགེ་སློང་མ་ཐོག་མ་རྣམས་བརྒྱུད་རིམ་དེའི་ཐོག་ནས་སྡོམ་པ་མནོས་ཡོད། སི་ལླ་(Silla ཡེ་ཤུ་སྔོན་གྱི་དུས་སྐབས་ཀྱི་ལོ་ ༥༧ ནས་ཡེ་ཤུ་དུས་སྐབས་ཀྱི་ལོ་ ༩༣༥ བར་)དང་ཀོ་གུ་ཡོ་(Koguyo ཡེ་ཤུ་སྔོན་གྱི་དུས་སྐབས་ཀྱི་ལོ་ ༣༧ ནས་ཡེ་ཤུ་དུས་སྐབས་ཀྱི་ལོ་ ༦༦༨ བར་)རྒྱལ་ཁམས་ཐད་ལོ་རྒྱུས་ཀྱི་ཟིན་ཐོ་སོགས་མིག་སྔར་མཐོང་རྒྱུ་མེད། ཀོར་ཡོ་(Koryo ༩༡༨ ནས་ ༡༣༩༢ བར་)རྒྱལ་རབས་སྐབས། ནང་ཆོས་ནི་རྒྱལ་ཁབ་ཀྱི་ཆོས་ཡིན་ཅིང་། སྐབས་དེ་དུས་གཉིས་ཚོགས་ཀྱིས་དགེ་སློང་མའི་སྡོམ་པ་འབོག་པའི་ཆོ་གའི་བརྒྱུད་རིམ་ཉར་ཚགས་བྱས་ཡོད། ཆོ་ སོན་(Choson ༡༣༩༢ ནས་ ༡༩༡༠ བར་)རྒྱལ་རབས་སྐབས། ཁུང་ཙི་(Confucian)ཆོས་ལུགས་ཀྱི་ཤུགས་རྐྱེན་ཆེ་བའི་རྐྱེན་གྱིས་ནང་ཆོས་ལ་དམ་བསྒྲགས་ཚབས་ཆེ་བྱས། དགེ་སློང་རྣམས་རྒྱལ་སའི་ནང་འཛུལ་མི་ཆོག་པ་དང་སྡོམ་པ་ལེན་པར་དངུལ་སྤྲོད་དགོས་ཀྱི་ཡོད། གཉེན་སྒྲིག་མ་བྱས་པའི་བུ་ཕྲུག་མེད་པ་དང་ལོ་གསུམ་གྱི་མྱ་ངན་བྱས་ཚར་བའི་ཡུགས་མོ་ཁོ་ན་རབ་བྱུང་མ་བྱེད་ཆོག་གི་ཡོད། གཉེན་སྒྲིག་མ་བྱས་པའི་བུད་མེད་རྣམས་རབ་ཏུ་བྱུང་མི་ཆོག་པ་དང་སྤྱིར་བཏང་བུད་མེད་རྣམས་ལྷ་ཁང་ནང་འགྲོ་སྐྱོད་ཆོག་གི་མེད། དགེ་སློང་མའི་སྡོམ་རྒྱུན་མུ་མཐུད་གནས་ཀྱང་སྔོན་འགྲོའི་དགེ་སློབ་མའི་ཆོ་ག་མི་དགོས་པར་དགེ་འདུན་གྱི་སྡེ་རྐྱང་པས་ཆོ་ག་བསྒྲུབས་ཡོད། རབ་བྱུང་མའི་དགེ་རྒན་དང་སློབ་མའི་དབར་གྱི་འབྲེལ་ལམ་ནི་ཁུང་ཙི་ཆོས་ལུགས་ནང་གི་རང་གི་ཕ་མར་གུས་བརྩི་དགོས་པའི་ཐོག་ལ་དཔེ་བྱས་ཡོད།
ཐོག་མར་ཇར་མན་གྱི་ཧམ་བྷག་(Hamburg)གཙུག་ལག་སློབ་གྲྭ་ཆེན་མོ་དང་། ཨ་རིའི་གྲོང་ཁྱེར་ནེའུ་ཡོག་གི་རུ་བིན་(Rubin)སྒྱུ་རྩལ་འགྲེམས་སྟོན་ཁང་གི་དོ་དམ་པ་མཁས་དབང་འབུམ་རམས་པ་ཌེ་བི་ཌེ་ ཇེག་སུན།(David Jackson)
“ ས་སྐྱའི་ཆོས་རྒྱུད་ནང་འཇིག་ཉེན་ལ་ཐུག་པའི་སྡོམ་པ་འབོག་འཇོག་གི་སྲོལ་རྒྱུན་གཅེས་སྲུང་བྱེད་ཕྱོགས་ཀྱི་འཆར་གཞི།”
བོད་བརྒྱུད་ནང་བསྟན་གྱི་ཡ་གྱལ་ས་སྐྱའི་སྲོལ་རྒྱུན་གྱིས་ཀ་ཤི་མིར་གྱི་མཁན་ཆེན་ཤཀྱཱ་ཤྲི་(༡༡༤༠ ནས་ ༡༢༢༥ བར་)བརྒྱུད་ནས་གཞི་ཐམས་ཅད་ཡོད་པར་སྨྲ་བའི་ལུགས་ཀྱི་སྡོམ་རྒྱུན་གཉིས་མི་ཉམས་རྒྱུད་འཛིན་བྱས་ཡོད། རྒྱུན་གཅིག་ནི་མཐར་ས་སྐྱའི་དགེ་འདུན་གྱི་སྡེ་བཞིའི་ནང་ཁྱབ་པ་དང་གཞན་དེ་ས་སྐྱ་པཎྜི་ཏར་གཏད་ཡོད། སྐབས་རེ་ནང་གསེས་ཀྱི་རྒྱུད་པ་ཕན་ཚུན་དཀོན་པོ་ཆགས་ཀྱི་ཡོད། དེ་མི་ཉམས་རྒྱུད་འཛིན་བྱེད་པར། དགེ་སློང་ཕ་རྣམས་ཀྱིས་སོ་སོའི་སྡོམ་པ་རྙིང་པ་བཏང་ནས་རྒྱུད་པ་དཀོན་པོ་འདིའི་ནང་སྡོམ་པ་གསར་པ་ལེན་དགོས། དཔེར་ན། དུས་རབས་བཅུ་དྲུག་པའི་དུས་མཇུག་ཏུ་ས་སྐྱའི་སློབ་དཔོན་མང་ཐོས་ཀླུ་སྒྲུབ་རྒྱ་མཚོའི་གནད་དོན་ལྟ་བུ། [དེ་ནི་གནས་བརྟན་སྡེ་པའི་ལུགས་ཀྱི་སྡོམ་པ་འབོག་པའི་ཆོ་ག་རྡ་ལྷི་ཀ་མྨ་(dalhikama)ཞེས་པ་དང་འགལ་ཟླར་གྱུར་ཞིང་སྔོན་འགྲོའི་སྡོམ་པ་མ་བཏང་བར་དེས་དགེ་སློང་ཕའི་སྡོམ་པ་གཉིས་པ་ཞིག་ལེན་པའི་གནང་བ་སྦྱིན་ཡོད།] གནད་དོན་ཁ་ཤས་ཁྲོད་ས་སྐྱའི་སློབ་དཔོན་རྣམས་ཀྱིས་འཇིགས་སུ་རུང་བའི་གནས་སྟངས་འོག་ནས་རྒྱུད་པ་དེ་གཅེས་སྲུང་བྱ་ཕྱིར་མི་འདོད་བཞིན་དུ་སྒྲིག་སྲོལ་དེ་ཁས་ལེན་བྱས་ཡོད། དཔེར་ན། སྡོམ་པ་འབོག་འཇོག་སྐབས་དགེ་སློང་ལྔ་དགོས་པའི་ཚབ་ཏུ་བཞི་བེད་སྤྱོད་བྱེད་ཀྱི་ཡོད། དེ་ལྟའི་སྡོམ་པ་འབོག་འཇོག་སྤྱིར་བཏང་ནས་ཁས་ལེན་བྱེད་པ་དང་། དེ་ལྟ་བུའི་གུ་ཡངས་ཀྱི་སྤྱོད་ཚུལ་དེ་གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱེད་ཕྱོགས་ཐད་ལའང་དགོས་ཀྱི་ཡོད།
ཌན་མག་(Denmark)གི་ཁོ་ཕན་ཧ་གན་(Copenhagen)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཇན་ ཨུལ་རིག་ སོ་བི་ཤེ།(Jan-Ulrich Sobisch)
“དགེ་སློང་མའི་སྡོམ་རྒྱུན་ཐད་རྒྱུད་པ་དང་བརྒྱུད་རིམ་ནི་སྟོབས་ཤུགས་ཀྱི་ལག་ཆ་ལྟ་བུ་ཡིན།”
སངས་རྒྱས་ཉིད་ཀྱིས་སྔོན་གྱི་སྡོམ་རྒྱུན་དེ་ཁུངས་ལྡན་མིན་པའི་རྒྱུ་མཚན་མ་གསུངས་པར་སྡོམ་པ་འབོག་འཇོག་གི་བརྒྱུད་རིམ་ཐེངས་འགའ་འགྱུར་བ་མཛད་པ་ནས་བཟུང་། འདུལ་ཁྲིམས་ཐོག་ནས་ཡང་དག་པར་གཏན་ལ་ཕབ་པ་བཞིན་སྡོམ་རྒྱུན་ལག་བསྟར་མཛད་ཡོད། གཞན་ཡང་གལ་སྲིད་འདུལ་ཁྲིམས་ཁུངས་བཙན་པོས་འགྱུར་ལྡོག་ཕྱིན་ན། བརྒྱུད་རིམ་གསར་པ་དེ་སྔོན་མ་ལྟར་ཡང་དག་པ་ཞིག་ཡིན། རྒྱ་གར་གྱི་བྱུང་རབས་ཐད་ནས་སྟོང་ཆ་མེད་པར་དགེ་སློང་ཕའི་རྒྱུད་པ་རྣམས་རྗེས་གཅོད་བྱེད་ཐུབ་མེད། རྒྱུད་འཛིན་པ་ཉུང་ཤས་ཤིག་གིས་ལོ་ངོ་སྟོང་ཕྲག་རིང་རྒྱུད་པ་ཟམ་མ་ཆད་པར་འཛིན་ཕྱིར་ཡིད་ཆེས་བརྟན་པོས་རྒྱུད་འཛིན་གྱི་བྱ་གཞག་ཁྲོད་དུ་ཐོན་ཡོད། དོན་དངོས་སུ་དགེ་འདུན་པ་འགའ་ཞིག་གིས་བཙུན་མའི་རྒྱུད་པར་རྗེས་གཅོད་དགོས་འདུན་འདོན་པ་ནི་ཕྱོགས་གཅིག་ནས་རང་ཉིད་ཀྱི་རྒྱུད་པའི་འབྱུང་ཁུངས་ཐད་ཤེས་རྒྱ་དམན་པའམ་ཡང་ན་དབང་ཆ་གཅིག་པུའི་ཐོག་ནས་གནས་བབས་དགོས་འདུན་འདོན་པ་དེ་ནི་དྲང་པོ་མ་ཡིན། རྩ་འཛུགས་བྱས་ཟིན་པའི་དགེ་འདུན་གྱི་སྡེ་གང་ཡང་རུང་བ་ཞིག་གིས་རང་དབང་དང་དབང་ཚད་ཀྱི་ཐོག་ནས་གཏན་འབེབས་བྱས་པའི་སྡོམ་པ་འབོག་པའི་ཆོ་གའི་ཁུངས་ཐུབ་ཀྱི་རང་བཞིན་ཐོག་ལ་གཞི་བཞག་ན་དྲང་བདེན་ཡིན། གང་ཡིན་ཞེ་ན། དགེ་འདུན་ཕའི་སྡེ་པའི་ཁོངས་ཐེངས་མང་བྱུང་མྱོང་བའི་གནད་དོན་ཞིག་ཡིན།
ཚོགས་དུས་ལྔ་པ། ཉིན་གཉིས་པ། སྲོལ་རྒྱུན་དང་དེང་དུས་ཀྱི་དགོས་མཁོའི་དབར་གྱི་འགལ་ཟླ། དུམ་ཚན་དང་པོ།
ཇར་མན་གྱི་གྲོང་ཁྱེར་མུ་ནིག་(Munich)གི་ལུ་དེ་ཝིག་ མེག་སེ་མི་ལེན་སེ་(Ludwig-Maximilians)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཇན་སེ་ ཨུ་ཝེ་་ ཧར་ཌེ་མན།(Jens-Uwe Hartmann)
“ལོ་རྒྱུས་དང་དེང་རབས་དབར་གྱི་འདུལ་བའི་ཐད་སྤྱིར་བཏང་གི་བསམ་ཞིབ་འགའ།”
གཞི་ཐམས་ཅད་ཡོད་པར་སྨྲ་བའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱེད་ཕྱོགས་ཐད་ཀྱི་ཁྲིམས་ཐོག་གི་རྩོད་གླེང་ནང་ང་ཚོ་མ་ཚུད་པ་བྱེད་དགོས། གང་ཡིན་ཞེ་ན། དེས་ཐག་གཅོད་བྱེད་པར་ཕྱིར་བཤོལ་བྱེད་ཀྱི་ཡོད། ལོ་རྒྱུས་ཐོག་འདུལ་སྡེར་འགྱུར་ལྡོག་ཐེངས་མང་བྱུང་ཞིང་རྒྱ་བསྐྱེད་ཕྱིན་ཡོད། འདུལ་ལུགས་མི་འདྲ་བ་ཁག་བདུན་གྱི་དཔེ་གཞུང་ཆ་ཚང་ད་དུང་མིག་སྔར་མཇལ་རྒྱུ་ཡོད། དེ་དག་ཚང་མ་སངས་རྒྱས་ཀྱི་གསུངས་པ་རེད་ཅེས་བརྗོད་རྒྱུ་ཅུང་ཁག་པོ་རེད། དེར་བརྟེན་གནས་སྟངས་མི་འདྲ་བ་དང་བསྟུན་ནས་རིམ་གྱིས་བཅོས་སྒྱུར་བྱས་པ་ཞིག་རེད་བརྗོད་ན་དོན་ཆེ་བ་ཡོད། མི་སུ་གཅིག་གིས་ཀྱང་རང་གི་རྒྱུད་པ་དེ་གཞན་ལས་ཁུངས་དག་པ་ཡོད་ཅེས་བརྗོད་མི་ཐུབ། དེ་བཞིན་གཞན་གྱི་རྒྱུད་པར་དོགས་ཟ་བྱེད་པ་དང་རང་གི་རྒྱུད་པར་ཕྱོགས་འཛིན་པའི་ཆེད་དུ་རྒྱུ་མཚན་བཀོལ་སྤྱོད་བྱེད་མི་ཐུབ། སངས་རྒྱས་ནི་རྒྱུ་མཚན་གྱི་རྗེས་སུ་འབྲངས་ནས་གནད་དོན་ཐག་གཅོད་གནང་མཁན་ཞིག་ཡིན་པས། ང་ཚོས་ཀྱང་དེ་བཞིན་འབད་བརྩོན་སྟེན་དགོས་པ་ལས་རྒྱུད་པ་མི་འདྲ་བ་གཉིས་ལས་གཉིས་ཚོགས་ཀྱི་སྡོམ་པ་ཁུངས་ལྡན་དགོས་ཕྱོགས་ཐད་སེམས་འཁྲལ་བྱེད་མི་ཉན།
ཐོག་མར་ཤྲི་ལངྐའི་གྲོང་ཁྱེར་ཀན་ཌིའི་(Kandy)ནང་པའི་པར་སྐྲུན་ཁང་གི་རྩོམ་སྒྲིག་པ་དང་། ཕྱིས་སུ་ཨ་རིའི་གྲོང་ཁྱེར་ནེའུ་ཡོག་ནང་ཆུའང་ཡེན་(Chuang Yen)དགོན་པའི་དགེ་སློང་འབུམ་རམས་པ་བོ་དྷི།(Bodhi)
“གནས་བརྟན་སྡེ་པའི་སྲོལ་རྒྱུན་ཁྲོད་དགེ་སློང་མའི་སྡོམ་རྒྱུན་སླར་གསོ།”
གནས་བརྟན་སྡེ་པའི་འདུལ་བ་ནི་གང་ཟག་གཅིག་གིས་འགྲེལ་བརྗོད་ཇི་ལྟར་བྱེད་མིན་ལ་ལྟོས་ནས་དགེ་སློང་མའི་སྡོམ་རྒྱུན་སླར་གསོ་བྱེད་པར་གནང་བ་སྤྲོད་པའམ་འགོག་རྒོལ་བྱེད་པར་སྣང་། གནད་དོན་དེ་ནི་ཁྲིམས་ཀྱི་འདོད་ཚུལ་ཐོག་ནས་ཐག་གཅོད་བྱེད་མི་ཐུབ། སླར་གསོ་བྱེད་པའི་ཁ་གཏད་དུ་ལངས་མཁན་གྱི་སྔར་སྲོལ་ལ་དགའ་ཞེན་ཆེ་བའི་དགེ་སློང་ཕ་མང་པོར། ཁོ་རང་ཚོའི་འགོག་རྒོལ་ནི་མྱོང་ཚོར་དང་ཆབ་སྲིད་ཀྱི་རྒྱབ་ལྗོངས་ཐོག་ནས་ཐོན་ཡོང་གི་ཡོད་སྣང་། གལ་སྲིད་སངས་རྒྱས་བཞུགས་ཡོད་ན། སྙིང་རྗེ་དང་ཐབས་མཁས་ཐུགས་རྗེའི་ཐོག་ནས་ཁོང་གིས་སླར་གསོ་བྱ་རྒྱུར་གདམ་ཀ་གནང་ངེས་ཡིན་པ་གསལ་པོ་རེད།
ལྷོ་ཀོའོ་རི་ཡའི་གྲོང་ཁྱེར་སེའོལ་(Seoul)གྱི་རྡུང་གུག་(Dongguk)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཧའེ་ཇུ་ ཇེའོན་ སུ་ནིམ།(Hae-ju Jeon Sunim)
“ ཀོའོ་རི་ཡའི་ཇོ་རྒྱེ་(Jogye)ནང་པའི་རྒྱུད་པ་དང་ཆོས་སྲུང་སྡེ་པའི་འདུལ་བའི་ནང་གཉིས་ཚོགས་ཀྱི་སྡོམ་རྒྱུན།”
ཕྱི་ལོ་ ༡༩༨༢ ཡེ་ཤུ་དུས་སྐབས་སུ་ཀོའོ་རི་ཡའི་ཇོ་རྒྱས་ནང་པའི་རྒྱུད་པའི་ནང་ཆོས་སྲུང་སྡེ་པའི་ལུགས་ཀྱི་གཉིས་ཚོགས་ཀྱི་དགེ་སློང་མའི་སྡོམ་རྒྱུན་སླར་གསོ་མཛད་ཡོད་ནའང་། ད་དུང་དཀའ་ངལ་ཡོད། ཡོངས་གྲགས་སུ་མི་འགའ་ཞིག་གིས་དགེ་སློང་ཕ་མི་དགོས་པར་དགེ་སློང་མ་གཅིག་པུས་སྡོམ་པ་འབོག་འཇོག་བྱེད་རྒྱུར་དགའ་མོས་བྱེད་པ་དང་། ཁ་ཤས་ཀྱི་ལྕི་བའི་ཆོས་བརྒྱད་ལ་ངོ་རྒོལ་བྱེད་ཀྱི་ཡོད། འགའ་ཞིག་གིས་ཚངས་པའི་དྲ་བའི་མདོ་ལས་དུས་གཅིག་ཏུ་དགེ་སློང་མའི་སྡོམ་པ་དང་བྱང་སེམས་ཀྱི་སྡོམ་པ་ནོད་སྐོར་དྲི་བ་འདོན་གྱི་ཡོད།
འདྲ་མཚུངས་ཀྱི་ཚོགས་དུས་དྲུག་པ། ཉིན་གཉིས་པ། སྲོལ་རྒྱུན་དང་དེང་དུས་ཀྱི་དགོས་མཁོའི་དབར་གྱི་འགལ་ཟླ། དུམ་ཚན་གཉིས་པ།
རྒྱ་གར་ནང་གི་བཀྲིས་ལྗོངས་འདོན་རྒྱུད་དགའ་ཚལ་གླིང་གི་དབུ་འཛིན་དགེ་སློང་མ་བསྟན་འཛིན་དཔལ་མོ།
ལོ་རྒྱུས་ཀྱི་ནང་བོད་པའི་རབ་བྱུང་རྣམས་ལ་སློབ་གཉེར་བྱེད་པའི་གོ་སྐབས་དམན་ཅིང་གནས་སྟངས་ཁག་པོ་བྱུང་ཡོད། བོད་ནང་ཁོང་ཚོས་ཡང་ནས་ཡང་དུ་སོ་སོའི་ཁྱིམ་དུ་ལོག་ནས་ནང་མི་རྒན་གཞོན་ཚོར་ལྟ་རྟོག་བྱེད་ཀྱི་ཡོད། རྒྱ་གར་ནང་དུ་བཙན་བྱོལ་གྱི་སྤྱི་ཚོགས་ནང་། བཙུན་མའི་དགོན་པ་ཁ་ཤས་གསར་བཞེངས་གནང་ཡོད་ནའང་ཚང་མ་ཁེངས་ཡོད། བོད་ཀྱི་བཙུན་མའི་ལས་འཆར་མཐུན་ཚོགས་ཀྱིས་ཁོང་ཚོར་རོགས་རམ་བྱེད་ཀྱི་ཡོད། འོན་ཀྱང་བཙུན་དགོན་མང་ཆེ་བས་བཙུན་མ་རྣམས་ལ་མཐུན་འགྱུར་གོང་འཕེལ་གཏོང་ཐབས་བྱེད་བཞིན་ཡོད་ནའང་ཚད་ལྡན་གྱི་དགེ་རྒན་ལ་གསོལ་ཕོགས་འབུལ་ཐུབ་ཀྱི་མེད། ཐ་ན་བཙུན་དགོན་དེ་དག་ནང་བཙུན་མ་ཚོས་དགེ་བཤེས་མ་དང་མཁན་མོ་བྱ་རྒྱུ་གྲ་སྒྲིག་བྱེད་ཐུབ་ནའང་། དགེ་སློང་མའི་སྡོམ་པ་མ་ཐོབ་སྔོན་འདུལ་བའི་གཞུང་ཁག་ཅིག་སློབ་གཉེར་བྱེད་མི་ཆོག་པའི་ཁྲིམས་ཀྱིས་གནས་ཚད་དེར་སྐྱོད་ཐུབ་པའི་ཁོང་ཚོའི་འཇོན་ཐང་ལ་བཀག་འགོག་བྱེད་ཀྱི་ཡོད། བོད་རིགས་བཙུན་མ་ཚོའི་གནས་བབས་མཐོ་རུ་གཏོང་བར། གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱེད་པ་ཙམ་མ་ཡིན་པར་ད་དུང་དགེ་སློང་མ་ལས་དང་པོ་ཚོས་ལྕི་བའི་ཆོས་བརྒྱད་སྲུང་དགོས་ཀྱི་མེད། གང་ལྟར་ཆོས་བརྒྱད་ནི་ཁྱིམ་པའི་སྤྱི་ཚོགས་ཀྱི་ངོས་ནས་མ་གུས་པ་མི་ཡོང་བའི་དམིགས་ཡུལ་རང་གི་ཆེད་དུ་བསྡམས་ཡོད། དེང་སང་གི་འཛམ་གླིང་ནང་གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱེད་མི་འཇུག་པ་དང་ཆོས་བརྒྱད་ལ་ཆེ་བསྟོད་བྱེད་པ་ནི་མ་གུས་ངོ་མ་དེ་ཡིན།
ཨ་རིའི་གྲོང་ཁྱེར་མཱ་ས་ཆུ་སེ་ཚེའི་(Massachusetts)ཁེམ་བི་རེ་ཇིའི་(Cambridge)ཧར་ཝར་ཌི་ (Harvard)གཙུག་ལག་སློབ་གྲྭ་ཆེན་མོའི་འཛམ་གླིང་གི་སོ་སོའི་ཆོས་ལུགས་ཀྱི་སློབ་གྲྭའི་(Divinity School)མཁས་དབང་འབུམ་རམས་པ་ཇཱ་ནེ་ཌེ་རྒྱ་མཚོ།(Janet Gyatso)
“དགེ་སློང་མའི་སྡོམ་རྒྱུན་གྱི་མ་འོངས་པའི་ལྟ་ཚུལ་དང་དགོས་མཁོ།”
ནང་པའི་སྤྱི་ཚོགས་ནང་དགེ་སློང་མའི་གནས་བབས་ཉམས་རྒུད་དུ་སོང་བ་ནི་རྩ་བའི་ཆ་ནས་རིག་གཞུང་དང་སྤྱི་ཚོགས་ཀྱི་གནོན་ཤུགས་ཀྱིས་རྐྱེན་པས་ཡིན། དེར་བརྟེན་ནང་པའི་སྐྱ་བོའི་སྤྱི་ཚོགས་སྤྱི་ཡོངས་ནས་དགེ་སློང་མའི་སྡོམ་པ་མང་མོས་ཀྱིས་ཁས་ལེན་བྱ་རྒྱུ་ནི་དགེ་སློང་མའི་སྡོམ་རྒྱུན་སླར་གསོ་བྱ་རྒྱུར་འགན་འཁྲི་ཡོད། དེ་ནི་ཤྲི་ལངྐའི་ནང་མཐོང་ཆོས་སུ་ཡོད་དེ། དེར་དགེ་སློང་ཕའི་ཀུན་སྤྱོད་ཐད་ཁྱིམ་པ་ཕོ་མོ་ཚོས་ཡི་མ་རངས་པར། ཁོང་ཚོའི་ཁྱིམ་ཚང་ནང་མི་འདས་གྲོངས་སུ་གྱུར་བའི་སྐབས་ཆོས་ཕྱོགས་ཀྱི་མཆོད་འབུལ་ཞབས་བརྟན་སྒྲུབ་པར་དགེ་སློང་མ་རྣམས་གདན་འདྲེན་ཞུ་གི་ཡོད།
གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་བསྐྱར་གསོ་བྱེད་སླད་འདུལ་ཁྲིམས་འགའ་ཞིག་དང་། སྡོམ་པ་འབོག་པའི་ཆོ་གའི་ཆ་ཤས་མ་ཡིན་པའི་ཉེ་རིང་གི་གོམས་སྲོལ་ངེས་ཅན་ཞིག་ཧ་ལམ་ཁས་ལེན་བྱེད་དགོས་ཀྱི་ཡོད། དཔེར་ན། ལྕི་བའི་ཆོས་བརྒྱད་ལ་མོས་མཐུན་བྱེད་པ་ལྟ་བུ་མཚམས་འཇོག་དགོས། དེང་དུས་ཀྱི་འཛམ་གླིང་ནང་ནང་ཆོས་ནི་ཕོ་མོ་འདྲ་མཉམ་གྱི་ཐོག་གཞི་འཇོག་དགོས་པ་ཧ་ལས་པའི་གལ་ཆེན་པོ་ཡིན། མདོར་ན། མི་མང་གི་བསམ་བློའི་འཁྱེར་སོ་དང་བསྟུན་ནས་འདུལ་བའི་བསླབ་ཁྲིམས་སྙོམ་སྒྲིག་བྱེད་ཕྱོགས་ཐད་སངས་རྒྱས་ཉིད་ཀྱིས་སྟབས་བསྟུན་ཧ་ཅང་བདེ་པོ་བཀའ་གནང་ཡོད། སྡོམ་རྒྱུན་དེ་དག་ལ་མོས་མཐུན་བྱེད་པ་དང་འབྱུང་འགྱུར་ནང་པའི་བུད་མེད་ཀྱི་དགེ་འདུན་གྱི་སྡེ་དར་རྒྱས་སོང་བ་ན། འཛམ་གླིང་ནང་བུད་མེད་ཀྱི་ཆེ་མཐོང་གཟེངས་སུ་ཐོན་ཐུབ། དེ་ལ་བརྟེན་ནས་མྱོང་ཚོར་ཆ་མཉམ་དང་རང་སྒྲིག་རང་སྲུང་ཐོག་གཞི་བཞག་ནས་འཛམ་གླིང་གི་ཞི་བདེ་དང་མཛའ་མཐུན་གྱི་ཁོར་ཡུག་སྐྲུན་པར་ནང་ཆོས་ཀྱི་ངོས་ནས་ལེགས་སྐྱེས་རླབས་ཆེན་འབུལ་ཐུབ།
ཐེ་ཝན་གྱི་ཤིའང་ཀུའང་(Hsiang Kuang) གཙུག་ལག་ཁང་གི་ནང་པའི་ཤེས་ཡོན་བསྟི་གནས་ཀྱི་གཙོ་འཛིན་དང་ཐེ་ཝན་གྱི་འོད་འཚེར་ཅན་གྱི་ནང་པའི་རྒྱལ་སྤྱིའི་མཐུན་ཚོགས་(Luminary Buddhist International Society) ཀྱི་མཁན་མོ་དགེ་སློང་མ་ཝུ་ཡིང་།(Wu Yin)
“ བོད་བརྒྱུད་ནང་པའི་སྤྱི་ཚོགས་ཀྱི་རླབས་ཆེན་གྱི་བྱ་གཞག་ནི་དགེ་སློང་མའི་རྒྱུད་པ་སླར་གསོ་བྱ་རྒྱུ་དེ་ཡིན།”
གཞི་ཐམས་ཅད་ཡོད་པར་སྨྲ་བའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱ་རྒྱུ་ནི་དགེ་འདུན་གྱི་སྡེ་ཆ་ཚང་བའི་ཐོག་ནས་ནང་པའི་བསྟན་པ་རིན་པོ་ཆེ་དར་རྒྱས་ཡོང་བར་དགོས་གལ་ཤིན་ཏུ་ཆེ། དེ་ནི་གང་ཡང་རུང་བ་ཞིག་གསར་བཟོ་བྱེད་པའི་གནད་དོན་མ་ཡིན། སྡོམ་རྒྱུན་སླར་གསོ་བྱེད་སྟངས་སྣ་ཚོགས་ཡོད་པ་ལས། དགེ་འདུན་རྐྱང་པའི་ཐབས་ལམ་མ་གཞི་ཡང་དག་པ་ཞིག་མ་ཡིན་ཀྱང་གདམ་ཀ་ལེགས་ཤོས་ཡིན་པར་སྣང་། ད་ནི་དུས་ལ་བབས་ཡོད། འོན་ཀྱང་དེ་ནི་བོད་པའི་དགེ་སློང་ཕ་འདུལ་བ་འཛིན་པ་རྣམས་ཀྱི་ཐུགས་འདོད་ཉག་གཅིག་ལ་རག་ལས་ཡོད།
ཐེ་ལན་ཌིའི་སོང་དྷ་མ་ ཀལ་ཡཱ་ནི་(Song-dhamma-kalyani)བཙུན་དགོན་གྱི་མཁན་མོ་དགེ་སློང་མ་དྷ་མ་ནན་ཌཱ།(Dhammananda) དང་མཚན་གཞན་ལ་མཁས་དབང་འབུམ་རམས་པ་ཆ་ཚུ་མན་ ཀཱ་བིལ་སིང་།(Chatsumarn Kabilsingh)ཞུ།
“སྡེ་སྣོད་གསུམ་གྱི་གྲགས་ཆེན་གྱི་འགྲེལ་པར་(གནས་བརྟན་སྡེ་པའི་གཞུང་)གཟིགས་དགོས།”
དགེ་སློང་མའི་སྡོམ་རྒྱུན་ནི་ཐེ་ལན་ཌིའི་ནང་རྩ་བ་ནས་བྱུང་མེད། སྡོམ་པ་བརྒྱད་ལྡན་གྱི་མའེ་ཇི་བཙུན་མ་(maeji)སྲོལ་རྒྱུན་ནང་། མགོ་སྐྲ་བྲེགས་པ་དང་། ཆས་གོས་དཀར་པོ་གྱོན་པ། གང་ལ་གང་འཚམས་ཆོས་དང་མཐུན་པའི་མི་ཚེ་སྐྱེལ་ནས་སྡོད་མཁན་ནི་ཉུང་མཐར་དུས་རབས་བཞི་ཙམ་གྱི་རིང་བྱུང་ཡོད། མའེ་ཇི་བཙུན་མ་སྲོལ་རྒྱུན་ལ་སྲིད་གཞུང་གི་ངོས་འཛིན་དང་རྒྱབ་སྐྱོར་ཅི་ཡང་མེད། ཕྱི་ལོ་ ༡༧༨༢ ལོར་ཐེ་ལན་ཌིའི་རྒྱལ་པོ་རཱ་མཱ་དང་པོས་(King Rama 1)ཐེ་ལན་ཌིའི་གཞུང་གི་དགེ་འདུན་གྱི་ཁྲིམས་ཡིག་བཀའ་རྩ་ཁྱབ་བསྒྲགས་གནང་བས་དགེ་འདུན་ཞེས་དགེ་འདུན་ཕོ་ཁོ་ན་འགྲེལ་བརྗོད་བྱས་ཡོད། དེར་མ་ཟད་འདུལ་བའི་གཞུང་དང་རྒྱབ་འགལ་ཡིན་ནའང་། ཕྱི་ལོ་ ༡༩༢༨ ལོར་སངྒྷ་རཱ་ཇ་ ཇི་ན་ཝོར་ནི་སི་རི་རཏྣས་(Sangharaja Jinavornsiriratna)ཐེ་ལན་ཌིའི་དགེ་སློང་ཕས་བུད་མེད་ལ་སྡོམ་པ་གནང་མི་ཆོག་པའི་བཀའ་རྒྱ་བསྒྲགས་ཡོད། ཁྲིམས་དེ་ད་དུང་གནས་ཡོད། འོན་ཀྱང་ཐེ་ལན་ཌིའི་དགེ་སློང་མ་དང་པོ་རྣམས་ཕྱི་ལོ་ ༢༠༠༣ ལོར་ཤྲི་ལངྐའི་ནང་གནས་བརྟན་སྡེ་པའི་ལུགས་ཀྱི་སྡོམ་པ་འབོགས་ཡོད། ད་ལྟའི་ཆར་ཕྱི་ལོ་ ༢༠༠༧ ལོར་ཐེའེ་དགེ་སློང་མ་བརྒྱད་དང་ཨིན་ཌོ་ནི་ཤི་ཡའི་གནས་བརྟན་སྡེ་པའི་དགེ་སློང་མ་གཉིས་ཡོད། མི་མང་དང་སྲིད་གཞུང་གི་ངོས་འཛིན་ག་ལེར་ཆེ་རུ་འགྲོ་བཞིན་ཡོད། ཨིན་ཌོ་ནི་ཤི་ཡའི་ནང་གནས་བརྟན་སྡེ་པའི་དགེ་སློང་མ་རྣམས་ཀྱིས་ནང་པའི་ལྷ་ཁང་ནང་ཆོས་བཤད་བྱ་རྒྱུ་བཀག་སྡོམ་བྱས་ཡོད།
བསྟན་བཅོས་ཁག་ནང་ཞིབ་མོར་ལྟ་སྐབས་གནས་བརྟན་སྡེ་པས་བུད་མེད་ཚོར་ཕྱོགས་ལྷུང་ཡོད་པར་རྒྱབ་སྐྱོར་ཡོད་པ་ཡང་ཡང་གསལ་བས་དེར་འགྲེལ་བརྗོད་ལོག་པ་ཡོད་པ་སྟོན་གྱི་ཡོད། སངས་རྒྱས་ཀྱིས་སྐྱེ་དགུའི་བདག་མོར་སྡོམ་པ་ནོད་པར་ཐུགས་མ་བདེ་བ་གནང་བ་ནི་མོས་མཐུན་མེད་པ་མིན། འོན་ཀྱང་སངས་རྒྱས་ཀྱིས་ཁོ་མོར་རབ་བྱུང་གི་མི་ཚེར་དགའ་མོས་དེ་ཙམ་མི་བྱེད་ཅེས་བཀའ་སློབ་བསྩལ་བ་ཡིན།ཀུན་དགའ་བོས་སངས་རྒྱས་ཀྱི་ཐུགས་མི་བདེ་བ་མཛད་པ་དེ་བུད་མེད་རྣམས་ཀྱིས་ཐར་པའི་གོ་འཕང་སྒྲུབ་མི་ནུས་པའི་དོན་ཡིན་ནམ་ཞེས་བཀའ་འདྲི་ཞུས་པའི་རྗེས་སངས་རྒྱས་ཀྱིས་ཁོ་མོར་སྡོམ་པ་བསྩལ། སངས་རྒྱས་ཀྱིས་བུད་མེད་རྣམས་ཀྱིས་ཞུགས་གནས་བཞི་སྟེ། རྒྱུན་ཞུགས་ཞུགས་པ་དང་། ཕྱིར་འོང་ཞུགས་པ། ཕྱིར་མི་འོང་ཞུགས་པ། དགྲ་བཅོམ་པ་བཅས་ཀྱི་ས་ལམ་འགྲིམས་ནས་ཐར་པ་འཐོབ་ནུས་པ་ཡིན་ཞེས་བཀའ་ལན་གནང་།
བུད་མེད་རྣམས་ལ་སྡོམ་པ་འབོག་པས་དགེ་འདུན་སྡེ་ཞན་དུ་གཏོང་བ་དང་སངས་རྒྱས་ཀྱི་བསྟན་པ་ལོ་ ༡༠༠༠ ནས་ ༥༠༠ བར་ཐུང་དུ་གཏོང་གི་རེད་ཅེས་པའི་སངས་རྒྱས་ཀྱི་གསུང་དེ་གའི་མཇུག་གི་བརྗོད་པའི་ནང་། སངས་རྒྱས་ཀྱིས་ལྕི་བའི་ཆོས་བརྒྱད་གཏན་ལ་ཕབ་ནས་ཁ་སྣོན་མཛད་ནས་དེ་ལྟའི་ཉམས་རྒུད་མེད་པར་གསུངས། གཞན་ཡང་སངས་རྒྱས་དགོངས་པ་གཞན་དོན་དུ་མ་གཤེགས་གོང་། གང་གི་ཞལ་ནས། གལ་ཏེ་འདུལ་བའི་ཁྲིམས་ཆུང་ཙག་རིགས་བསུན་གཙེར་ཅན་ཞིག་ཏུ་དགེ་འདུན་བྱིངས་ཀྱིས་གཟིགས་ན། དེ་ལ་འགྱུར་བའམ་ཕྱིར་བསྡུ་བྱེད་པ་ཆོག་ཅེས་བཀའ་བསྩལ་ཡོད། བཀའ་བསྡུ་རིམ་པ་དང་པོའི་སྐབས་འདུལ་ཁྲིམས་གང་ཞིག་ཆུང་ཙག་ཡིན་མིན་ཐག་གཅོད་ཐུབ་མེད། དེར་བརྟེན་འོད་སྲུང་ཆེན་པོས་ཁ་སྣོན་དང་ཕྱིར་བསྡུ་སོགས་གང་ཡང་མི་དགོས་པར་འདུལ་ཁྲིམས་ཚང་མ་ཉར་ཚགས་དགོས་པའི་གྲོས་འགོ་བཏོན། དུས་དེ་ནས་བཟུང་སྔར་སྲོལ་ལ་དགའ་ཞེན་ཆེ་བའི་ཐབས་ལམ་དེ་མུ་མཐུད་ལག་བསྟར་བྱས་ཡོད།
ཤྲི་ལངྐའི་གྲོང་ཁྱེར་དྷེ་ཧི་ཝ་ལའི་(Dehiwala)ནང་པའི་རིག་གཞུང་བསྟི་གནས་ཁང་གི་ངེས་སྟོན་པ་དགེ་སློང་ཕ་ཀི་རཱ་མ་ ཝི་མཱ་ལ་ཇོ་ཐི་ ཐེ་ར།(Kirama Wimalajothi Thera)
“ ཤྲི་ལངྐའི་ནང་གི་དགེ་སློང་མའི་རྒྱུད་པའི་ཐོག་ད་ལྟའི་རིག་གཞུང་བསྐྱར་དུ་དར་རྒྱས་ཕྱིན་པ་དང་དེའི་ཤུགས་རྐྱེན།”
ཉེ་བའི་ལོ་ཤས་ནང་། ཤྲི་ལངྐའི་ནང་དགེ་སློང་ཕའི་ཁ་གྲངས་འདང་ངེས་མེད་པའི་རྐྱེན་གྱིས་ལྷ་ཁང་སྟོང་ཚོ་གཉིས་ལྷག་སྒོ་བརྒྱབ་ཡོད། དེས་ན་གནས་བརྟན་སྡེ་པའི་དགེ་སློང་མ་སླར་གསོ་བྱེད་པས་ཤྲི་ལངྐའི་ནང་ནང་ཆོས་གོང་མཐོར་གཏོང་བར་རོགས་རམ་བྱེད་པ་ཡིན། ཤྲི་ལངྐའི་ནང་པའི་མཁན་པོའི་ངོས་ནས་དགེ་སློང་མའི་སྡོམ་པ་གསར་དུ་ལེན་མཁན་ཚོར་ངན་ཕྱོགས་ཀྱི་ཡ་ལན་གང་ཡང་མེད་པ་དང་། སྡོམ་པ་འབོག་འཇོག་ཐད་སྐྱོན་བརྗོད་སོགས་བྱས་མེད། མི་མང་གིས་སོ་སོའི་ཁྱིམ་ཚང་ནང་ནང་མིའདས་གྲོངས་སུ་འགྱུར་བའི་སྐབས་མཆོད་འབུལ་སྨོན་ལམ་གསུང་དོན་དུ་དགེ་སློང་མ་ཡང་ནས་ཡང་དུ་གདན་འདྲེན་ཞུ་གི་ཡོད་པས། ཁོང་ཚོས་དགེ་སློང་མ་ཁས་ལེན་བྱས་ཡོད། དགེ་སློང་ཕ་མ་གཉིས་ཀྱི་འབྲེལ་བ་ནི་ལྷག་བསམ་ཟོལ་མེད་ཡིན་ཅིང་དགེ་སློང་ཕ་རྣམས་ཀྱིས་དགེ་སློང་མ་རྣམས་ལྷ་ཁང་དུ་མི་མང་ལ་ཆོས་བཤད་བྱེད་པར་གདན་འདྲེན་ཞུ་གི་ཡོད། འོན་ཀྱང་ནང་ཆོས་སློབ་གཉེར་གཅིག་པུའི་ཆེད་དུ་མ་ཡིན་པར་ད་དུང་མི་མང་ལ་རོགས་རམ་སླད་ལམ་སྟོན་ཐུབ་ཕྱིར་བཙུན་མའི་ཤེས་ཡོན་བསྟི་གནས་མང་ཙམ་འཛུགས་སྐྲུན་བྱ་གལ་ཆེ།
ཇར་མན་གྱི་ཧམ་བྷག་གཙུག་ལག་སློབ་གྲྭ་ཆེན་མོའི་མཁས་དབང་ཟུར་པ་མཁས་དབང་འབུམ་རམས་པ་སྦ་རེན་ཌེ་ ཇན་ ཊེར་ཝིལ། (Barend Jan Terwiel)
“ཐེ་ལན་ཌིའི་ནང་གནས་བརྟན་སྡེ་པའི་ལུགས་ཀྱི་དགེ་སློང་མའི་སྡེ་བསྐྱར་གསོ་བྱེད་ཕྱོགས་ཐད་ཀྱི་དཀའ་ངལ།”
ཐེ་ལན་ཌིའི་ནང་གནས་བརྟན་སྡེ་པའི་དགེ་སློང་མ་སླར་གསོ་བྱེད་ཕྱོགས་ཀྱི་དཀའ་ངལ་གཙོ་བོ་གཅིག་ནི་ཐེ་ལན་ཌིའི་ནང་པ་ཚོས་མངོན་གསལ་དོད་པོས་སྒྱུ་མའི་ཉམས་ལེན་བྱེད་ཀྱི་ཡོད། གྲྭ་པ་དང་ཁོང་ཚོའི་ཆས་གོས་གསེར་པོ་དེ་ཐེ་ལན་ཌིའི་མི་མང་མང་ཆེ་བས་རླུང་རྟ་འཁྱེར་ཡོང་མཁན་ཞིག་ཏུ་བརྩི་གི་ཡོད། དེའི་འབྲས་བུར་གྲྭ་པས་སྲུང་མདུད་བརྒྱ་ཕྲག་མང་པོར་བྱིན་རླབས་གནང་ནས་བགོ་འགྲེམས་བྱས་ཏེ་མི་མང་བྱིངས་ཀྱིས་གྱོན་གྱི་ཡོད། འོན་ཀྱང་ཐེའི་སྤྱི་ཚོགས་ནང་བུད་མེད་དང་ཐ་ན་སེམས་ཅན་མོ་དང་འབྲེལ་བ་བྱེད་ཕྱོགས་གང་གི་ཐད་ནས་ཀྱང་གྲྭ་པ་རྣམས་ལ་སྐྱོན་ཞུགས་པར་བརྩི་གི་ཡོད། དེ་ལྟའི་འབྲེལ་ལམ་ལ་བརྟེན་ནས་གྲྭ་པ་ཚོས་སྒོམ་སྒྲུབ་དང་འཁྲིག་སྤྱོད་སྲུང་སྡོམ་ལས་ཐོབ་པའི་རང་གི་རྟོགས་པའི་ཡོན་ཏན་རྣམས་རྨེག་མེད་དུ་བཅོམ། བུད་མེད་རྣམས་སྐྱེས་པའི་ཡོད་སའི་ཐོག་རྩེག་སྒང་ནས་འགྲོ་བའི་ཚེ་སྐྱེས་པར་སྐྱོན་མ་གོས་པའི་སླད། ཐ་ན་ཕོ་བྲང་རྣམས་ལའང་སྲོལ་རྒྱུན་དུ་ཐོག་རྩེག་གཅིག་ལས་མེད། འབར་མ་དང་ཤྲི་ལངྐའི་ནང་པའི་ཁྲོད་དེ་ལྟའི་རྨོངས་དད་མེད། དེང་དུས་ཀྱི་ཐེ་ལན་ཌིའི་ནང་ཐོག་རྩེག་མང་པོ་ཅན་གྱི་ཁང་པ་གསར་རྒྱག་བྱས་པ་དང་མཉམ་དུ་བུད་མེད་ལ་ཕྱོགས་ལྷུང་བྱེད་པའི་ལུགས་ངན་དེ་དག་རིམ་གྱིས་ཡལ་འགོ་འཛུགས་བཞིན་ཡོད་ནའང་། ད་དུང་ལུགས་ངན་དེའི་ཤན་ཞུགས་པའི་རྐྱེན་གྱིས་ཐེའི་དགེ་འདུན་གྱི་སྡེའི་ནང་ཕོ་མོ་འདྲ་མཉམ་གྱི་གནས་སྟངས་ཐད་ངོ་རྒོལ་འབྱུང་བཞིན་ཡོད།
ཨེང་ལན་ཌིའི་(England)ལི་ཌེ་སེ་(Leeds)གཙུག་ལག་སློབ་གྲྭ་ཆེན་མོའི་འབུམ་རམས་པ་མར་ཊིན་ སི་གར་།(Martin Seeger)
“ ཐེ་ལན་ཌིའི་ནང་གནས་བརྟན་སྡེ་པའི་ལུགས་ཀྱི་རབ་བྱུང་མའི་རྒྱུད་པ་སླར་གསོ་ནི་གསུང་རབ་ཀྱི་ལུང་དང་རིག་གཞུང་གི་འགོག་རྒོལ་ཐུག་ཡོད།”
ཐེ་ལན་ཌིའི་ནང་གནས་བརྟན་སྡེ་པའི་ལུགས་ཀྱི་དགེ་སློང་མ་སླར་གསོ་བྱེད་པར་ད་དུང་འགོག་རྒོལ་ཤུགས་ཆེ་ཡོད་ནའང་། སྡོམ་པ་བརྒྱད་ལྡན་མའེ་ཇི་བཙུན་མར་(maejis)དེ་སྔོན་དང་མི་འདྲ་བར་མི་མང་གི་ངོས་ལེན་བྱེད་ཤུགས་རིམ་གྱིས་འཕེལ་རྒྱས་འགྲོ་བཞིན་ཡོད། འོན་ཀྱང་མའེ་ཇི་བཙུན་མ་ཉུང་ཤས་ཤིག་ལས་ཡིད་དབང་འགུགས་ནུས་ཀྱི་དགེ་རྒན་ཆགས་མེད་པ་དང་། མའེ་ཇི་བཙུན་མ་སྤྱི་ཡོངས་ལ་དེ་ལྟའི་ཁྱད་ཆོས་མེད། གང་ལྟར་ཡོངས་གྲགས་སུ་ཁོང་ཚོའི་གནས་བབས་དམའ་ནའང་། མིག་སྔར་ཉིན་རེ་ལས་མ་བསྡད་པར་མང་དུ་འགྲོ་བཞིན་པའི་མའེ་ཇི་བཙུན་མ་རྣམས་ཀྱི་གནས་བབས་མཐོ་རུ་ཕྱིན་པ་དང་།གནད་དོན་འགའ་ཞིག་གི་ཁྲོད་ཁོང་ཚོར་སྟོབས་ཤུགས་ཆེ་བའི་མོས་གུས་བྱེད་མི་དང་སློབ་མ་ཧ་ཅང་མང་པོ་འཁོར་ཡོད། མའེ་ཇི་བཙུན་མ་མང་པོ་ཞིག་ནི་སྔོན་དུ་ཐེ་ལན་ཌིའི་འབྱོར་འབྲིང་གྲལ་རིམ་གྱི་ཁོངས་མི་ཡིན་ཅིང་ཁོང་ཚོའི་རྗེས་འཇུག་པ་དང་རྒྱབ་སྐྱོར་བྱེད་མི་རྣམས་ཀྱང་གནད་དོན་མང་པོའི་འབྱོར་འབྲིང་གྲལ་རིམ་ནས་ཡིན། ཉེ་བའི་དུས་སུ་ཧ་ལམ་ཐེ་ལན་ཌིའི་ལྷ་ཁང་ ༧༠༠༠ ཙམ་བསྐྱུར་བ་དང་ཆབས་ཅིག་བུད་མེད་རྣམས་ཀྱི་ཁྲོད་ནས་སྡོམ་པ་ལེན་འདོད་ཡོད་པ་ཇེ་མང་དུ་ཕྱིན་ཡོད། ཐེ་ལན་ཌིའི་གནས་བརྟན་སྡེ་པའི་ནང་ཆོས་ཀྱི་བསྟི་གནས་ནང་གོ་སྐབས་ཕྲན་བུ་ལས་མེད་སྟབས། ཐེ་ལན་ཌིའི་བུད་མེད་ཚོས་སྡོམ་པ་ལེན་ཆེད་ཆོས་རྒྱུད་གཞན་ལ་ཁ་ཕྱོགས་བཞིན་ཡོད། དཔེར་ན། ཐི་ཁུ་ ནྷཊ་ ཧཱན་(Thich Nhat Hahn)གྱི་ཝི་ཏི་ནམ་གྱི་སྲོལ་རྒྱུན་ནམ་ཐེ་ཝན་གྱི་ཧྥོ་ གུའང་ ཤཱན་(Fo Guang Shan)ཆོས་རྒྱུད་ལྟ་བུ། དེའི་ཡན་ལག་ལྷ་ཁང་ནི་བྷེང་ཀོག་(Bangkok)ནང་ཡོད། གལ་ཏེ་ཐེ་ལན་ཌིའི་ནང་པའི་ཆེས་མཐོའི་ལྷན་ཚོགས་དང་ཐེ་ལན་ཌིའི་ནང་པའི་གཙུག་ལག་སློབ་གྲྭ་ཆེན་མོ་གཙོ་བོ་གཉིས་ཀྱིས་དགེ་སློང་མའི་སྡོམ་རྒྱུན་གྱི་དཀའ་ངལ་སེལ་ཐབས་འཚོལ་སྒྲུབ་བྱ་རྒྱུར་མུ་མཐུད་གཡོལ་བ་ན། ཐེ་ལན་ཌིའི་ནང་བསྟན་གྱི་སྲོལ་རྒྱུད་ལ་ཉམས་རྒུད་འཕར་མ་འབྱུང་ངེས་པ་ཡིན། གང་ལྟར་ཐེ་ལན་ཌིའི་ནང་པའི་བུད་མེད་ཚོར་གལ་གནད་འཛིན་པས་ཐེ་ལན་ཌིའི་ནང་སྤྱི་ཡོངས་ནས་ནང་པའི་བསྟན་པ་ཕྱོགས་ཀུན་ནས་དར་རྒྱས་ཡོང་བར་ཕན་རླབས་ཤིན་ཏུ་ཆེ།
ཨོ་སི་ཊོ་ལི་ཡའི་རྒྱལ་ས་ཁན་སྦེ་ར་(Canberra)ཆགས་པའི་ཝཱན་ ཧཱན་(Van Hanh)དགོན་པ་དང་གྲོང་ཁྱེར་སི་ཌི་ནི་(Sydney)དུ་ཡོད་པའི་ངུ་ ཡེན་ ཐིའུ་(Nguyen Thieu)དགོན་པའི་མཁན་པོ་དགེ་སློང་ཐི་ཁུ་ ཁུའང་ སྦ།(Thich Quang Ba)
“ཝི་ཏི་ནམ་དང་ཨོ་སི་ཊོ་ལི་ཡའི་ནང་དགེ་སློང་མའི་འདུས་པ་དང་། དེའི་ལོ་རྒྱུས་དང་དེང་རབས་ཀྱི་ཡར་རྒྱས་ཐད་གསལ་བཤད།”
ཝི་ཏི་ནམ་གྱི་བཙན་བྱོལ་བས་འཛམ་གླིང་གི་ཡུལ་གྲུ་མང་པོའི་ནང་ལྷ་ཁང་འཛུགས་སྐྲུན་དང་དགེ་སློང་ཕ་མ་གཉིས་ཀྱི་སྡོམ་པ་ནོད་པར་བསྟུད་མར་འབད་བརྩོན་བསྟེན་ཡོད། ད་ལྟའི་ཆར་ཝི་ཏི་ནམ་གྱི་སྤྱི་ཚོགས་ནང་དགེ་སློང་ཕ་མ་གཉིས་ཀྱི་སྙོམ་ཚད་ཀྱི་བརྒྱ་ཆ་ནི་གསུམ་དང་གཉིས་ཡིན། དེ་བཞིན་བོད་དང་། ཐེ་ལན་ཌི། འབར་མ་བཅས་ཀྱི་ནང་རང་རང་གི་ཆོས་རྒྱུད་ཁོངས་དགེ་སློང་མའི་སྡོམ་རྒྱུན་སླར་གསོ་བྱ་རྒྱུ་ནི་གལ་ཆེན་པོ་ཡིན་པ་དང་། ལྷག་པར་དུ་དེང་སྐབས་འཛམ་གླིང་གི་ས་ཁུལ་མང་པོའི་ནང་ནང་ཆོས་ཀྱི་གནས་བབས་ཐད་ཉེན་ཚབས་ཆེན་པོ་འཕྲད་བཞིན་པའི་སྐབས་འདིར་ཧ་ཅང་གལ་གནད་ཆེ། དེའི་ཕྱིར་དགེ་སློང་མའི་རྒྱལ་སྤྱིའི་ལྷན་ཚོགས་ཤིག་སྐོང་འཚོགས་ཐུབ་ན་ཕན་རླབས་ཆེ་བར་སྙམ།
བཞུགས་སྒར་དྷ་རམ་ས་ལར་རྟེན་གཞི་བྱས་པའི་སྒྲོལ་མ་གླིང་བཙུན་དགོན་ནས་དགེ་བཤེས་ལྷ་རམ་པ་དགེ་སློང་ཕ་རིན་ཆེན་དངོས་གྲུབ་ལགས།
“དགེ་སློང་ཕའི་འདུས་པ་རྐྱང་པར་བརྟེན་ནས་དགེ་སློང་མའི་སྡོམ་རྒྱུན་ལྷད་མེད་ཅིག །”
འདུལ་བ་ལུང་ཕྲན་ཚེགས་ནང་སངས་རྒྱས་ཀྱི་ཞལ་ནས། དགེ་བསྙེན་མ་དང་། དགེ་ཚུལ་མ། དགེ་སློབ་མ། ཚངས་སྤྱོད་མ་བཅས་ཀྱི་སྡོམ་པ་ནི་རིམ་བཞིན་དགེ་སློང་མས་ནོད་དགོས་ཞེས་བཀའ་བསྩལ་ཡོད། འོན་ཀྱང་དབྱར་གནས་གདམས་པར་གཞིགས་ན། སངས་རྒྱས་ཀྱི་ཞལ་ནས། ཅི་སྟེ་དགེ་ཚུལ་མའམ་དགེ་སློབ་མ་ཞིག་གིས་དགེ་སློང་མའི་སྡོམ་པ་ནོད་རོགས་ཞེས་དགེ་སློང་ཕར་གསོལ་བ་བཏབ་ན། དགེ་སློང་ཕ་དེས་ངེས་པར་དུ་ཚུལ་བཞིན་དུ་དབྱར་གནས་ལས་གཟའ་འཁོར་གཅིག་རིང་བཀའ་འཁྲོལ་ཞུས་ཏེ་སྡོམ་པ་ནོད་ན་འགྲིགས་ཞེས་གསུངས་ཡོད། གནས་སྐབས་འདི་རིགས་ཁྲོད། གསུང་གཉིས་པ་འདི་ལ་གཟིགས་ན། གལ་སྲིད་དགེ་འདུན་གཉིས་ཚོགས་ཁ་སྐོང་ཕྱིར་དགེ་སློང་མ་མེད་ཚེ། དགེ་སློང་ཕ་གཅིག་པུས་དགེ་འདུན་རྐྱང་པའི་ཆོ་གའི་ཐོག་ནས་དགེ་སློང་མའི་སྡོམ་པ་འབོག་ཆོག་པར་སྟོན་གྱི་ཡོད། དེ་ལའང་འདུལ་བ་མདོ་རྩའི་ནང་། དགེ་སློང་ཕས་ཚངས་སྤྱོད་ཀྱི་སྡོམ་པ་ནོད་ཆོག་ཅེས་སློབ་དཔོན་ཡོན་ཏན་འོད་ཀྱི་གསུང་གིས་རྒྱབ་སྐྱོར་ཞུས་ཡོད། རྒྱུ་མཚན་ནི་དགེ་སློང་མའི་སྡོམ་པ་འབོག་པའི་ཉིན་དེ་གར་ཚངས་སྤྱོད་ཀྱི་སྡོམ་པ་ལེན་དགོས་པ་ཡིན། དེར་བརྟེན་དགེ་སློང་ཕས་དགེ་འདུན་རྐྱང་པའི་ཆོ་གའི་ཐོག་ནས་དགེ་སློང་མའི་སྡོམ་པ་ནོད་ཆོག་གི་ཡོད། དགེ་སློང་མའི་འདུལ་བ་རྣམ་པར་འབྱེད་པ་ལས། གལ་ཏེ་བུད་མེད་མཚན་ཉིད་ཚང་བ་ཞིག་གིས་དགེ་སློང་མ་བྱེད་འདོད་པ་དང་དགེ་འདུན་གྱི་སྡེས་ཁོ་མོར་སྡོམ་པ་མ་གནང་ཚེ། དགེ་སློང་ཕར་ལྟུང་བ་འབྱུང་ཞེས་གསུངས་ཡོད། དེས་ན། དགེ་འདུན་གྱི་སྡེ་རྐྱང་པས་གཞི་ཐམས་ཅད་ཡོད་པར་སྨྲ་བའི་དགེ་སློང་མའི་སྡོམ་རྒྱུན་སླར་གསོ་བྱེད་པར་གཞུང་ནང་གནང་བ་བསྩལ་ཡོད་པ་དང་། ཐབས་ལམ་དེ་བརྒྱུད་སྡོམ་པ་ནོད་མཁན་གྱི་མཁན་པོར་ལྟུང་བ་ཕྲན་ཚེགས་ཀྱང་མི་འབྱུང་གི་མེད།
འདྲ་མཚུངས་ཀྱི་ཚོགས་དུས་དྲུག་པ། ཉིན་གཉིས་པ། སྲོལ་རྒྱུན་དང་དེང་དུས་ཀྱི་དགོས་མཁོའི་དབར་གྱི་འགལ་ཟླ། དུམ་ཚན་གསུམ་པ། ཤྲི་ལངྐ་དང་། འབར་མ། ཐེ་ལན་ཌི། བྷང་ལ་རྡེ་ཤི་བཅས་ཀྱི་ནང་གནས་བརྟན་སྡེ་པ།
ཤྲི་ལངྐའི་ཨ་མ་ར་པུ་ར་ དྷར་མ་རཀྴི་ཏའི་(Amarapura Dharmarakshita)ཆོས་རྒྱུད་ཀྱི་དགེ་འདུན་འདྲེན་པ་(Sangha Nayaka)དགེ་སློང་ཕ་སློབ་དཔོན་དྷ་མ་ཝི་ཧཱ་རི།(Dhammavihari)
“ ཆོས་ལུགས་ཤིག་ཡིན་པའི་ཆ་ནས་ནང་ཆོས་ནང་རང་གི་ཐར་པ་རང་གིས་འཐོབ་དགོས་པའི་བརྒྱུད་རིམ་ཁྲོད་ཕོ་མོའི་ཁྱད་པར་ནི་གནད་དོན་ཆེ་བ་ཞིག་མ་ཡིན།”
ཆོས་ཕྱོགས་ཀྱི་བསྒྲུབ་བྱ་སྒྲུབ་ཕྱིར་སྐྱེས་པ་དང་བུད་མེད་གཉིས་ཀར་ཁྱད་ཆོས་གཅིག་མཚུངས་ལྡན་པ་བཞིན། ཁྱིམ་ནས་ཁྱིམ་མེད་པར་རབ་ཏུ་འབྱུང་བ་དང་ཐར་པ་དོན་གཉེར་གྱི་བུད་མེད་ཚང་མར་སྡོམ་པའི་རིམ་པ་ཚང་མ་སྟབས་བདེ་པོ་བཟོ་དགོས་པ་ཡིན། སྡོམ་པ་བླངས་པའི་རྗེས་དགེ་སློང་མ་རྣམས་ལ་ནང་ཆོས་སློབ་གཉེར་ཆེད་ཤེས་ཡོན་གྱི་བསྟི་གནས་ཤིག་འཛུགས་སྐྲུན་དགོས་པ་དང་། གདམས་ངག་ཆ་ཚང་བ་ཡོད་པའི་ཐོག་ནས་ཁོང་ཚོར་སྒོམ་སྒྲུབ་ཀྱི་མཐུན་རྐྱེན་མཁོ་སྤྲོད་དགོས།
ཨ་རིའི་གྲོང་ཁྱེར་ཁ་ལེ་ཧྥོར་ནི་ཡའི་(California)རི་ཝེར་སའི་ཌ་(Riverside)ནང་རྟེན་གཞི་བྱས་པའི་ཐན་ཊི་ ཐི་ཚར་(Thanti-Thitsar)ལྷག་མཐོང་སྒོམ་སྒྲུབ་ལྟེ་གནས་ཁང་གི་དགེ་སློང་མ་ཨ་ཡཱ་ གུ་ཎ་སཱ་རི།(Ayya Gunasari)
“ཡུལ་འདྲ་མིན་ནང་གནས་བརྟན་སྡེ་པའི་དགེ་སློང་མའི་ཆེད་འབྲེལ་མཐུད་འཛུགས་པ།”
ད་ལྟའི་ཆར་ཧ་ལམ་འབར་མའི་ནང་གི་བུད་མེད་རྣམས་སྡོམ་པ་བརྒྱད་ལྡན་པའི་སི་ལ་ཤིན་(silashin,ཚུལ་ཁྲིམས་ཅན་མ་)གཅིག་པུ་ཆགས་ཡོད། འབར་མའི་ནང་ནང་ཆོས་ཚུལ་བཞིན་ཏུ་དར་ཁྱབ་ཡོང་སླད། སི་ལ་ཤིན་རྣམས་མ་ཟད་བུད་མེད་ནང་བསྟན་ཞབས་ཞུ་མ་དང་། འབྱུང་འགྱུར་རབ་ཏུ་འབྱུང་ངེས་པའི་བུད་མེད་རྣམས་ལ་ཤེས་ཡོན་དང་སྦྱོང་བརྡར་སྤྲོད་དགོས་པ་ཡིན། དམིགས་ཡུལ་དེའི་ཕྱིར། དགེ་འདུན་གྱི་ཕོ་མོའི་སྡེ་དང་ནང་བསྟན་ཞབས་ཞུ་བའི་དབར་ཕར་ཕྱིན་བཅུས་མཉམ་རུབ་ཀྱི་གཞི་རྟེན་ཞིག་བྱེད་ཐུབ།
ཉི་ཧོང་གྱི་གྲོང་ཁྱེར་ཆི་བཱའི་(Chiba)ནང་གི་ཀན་ཌ་(Kanda)རྒྱལ་སྤྱིའི་སློབ་སྦྱོང་གི་གཙུག་ལག་སློབ་གྲྭ་ཆེན་མོའི་འབུམ་རམས་པ་ཏོ་མོ་མི་ ཨི་ཏོ།(Tomomi Ito)
“ གནས་བརྟན་པའི་ནང་པའི་དགེ་སློང་མའི་སྡོམ་རྒྱུན་སླར་གསོ་ནི་དགེ་སློང་མ་ལས་དང་པོ་བ་ཚོའི་ཁུངས་ལྡན་གྱི་གཞི་མ་ཞིག་ཡིན།”
ཐེ་ལན་ཌིའི་སྤྱི་ཚོགས་ཀྱི་ངོས་ནས་ཐེ་ལན་ཌིའི་བུད་མེད་ཚོའི་ཆེད་དུ་དགེ་སློང་མའི་སྡོམ་པ་དེ་ཡང་དག་པ་ཞིག་ཏུ་བརྩི་བའི་གདམ་ཀ་གཅིག་པུ་དེ་ནི། ཁོང་ཚོར་སྡོམ་པ་དེ་རིགས་ཤྲི་ལངྐའི་ནང་གི་གནས་བརྟན་སྡེ་པའི་དགེ་སློང་ཕ་མ་གཉིས་འདུས་པའི་གཉིས་ཚོགས་ཀྱི་དྲུང་ནས་སྡོམ་པ་འཐོབ་རྒྱུ་དེ་ཡིན། འོན་ཏེ་དེ་ལྟའི་བརྒྱུད་རིམ་ཁྲོད་དཔལ་འབྱོར་གྱི་དཀའ་ངལ་དང་། དེ་བཞིན་སྐད་ཡིག་དང་རིག་གཞུང་གི་ཁྱད་པར། ལོ་ཚད་ཀྱི་རྐྱེན་བཅས་ཀྱིས་བར་ཆད་བྱེད་ཀྱི་ཡོད། ཐེ་ལན་ཌིའི་དགེ་ཚུལ་མ་ཁ་ཤས་ལ་ཕྱི་ལོ་ ༢༠༠༥ ནས་འགོ་ཚུགས་ཏེ་ཐེ་ལན་ཌིའི་ནང་གི་གནས་བརྟན་སྡེ་པའི་དགེ་འདུན་གཅིག་པུ་འདུས་པའི་དྲུང་ནས་དགེ་སློང་མའི་སྡོམ་པ་ཐོབ་ཡོད་པ་དང་། བསྐྱར་དུ་རྒྱལ་སྤྱིའི་དགེ་འདུན་གཉིས་ཚོགས་ཀྱི་དྲུང་ནས་ཕྱི་ལོ་ ༢༠༠༦ ལོར་ཐོབ་ཡོད། འོན་ཀྱང་ཁོང་ཚོས་ཐེ་ལན་ཌིའི་དགོན་པའི་ནང་ཆོས་ཞུགས་ཆོག་པའི་གསོལ་བ་བཏབ་པར་ཐེ་ལན་ཌིའི་མཁན་པོ་རྣམས་ཀྱིས་ཁོང་ཚོར་ཤྲི་ལངྐའི་ནང་ནས་སྡོམ་པ་ཚུལ་བཞིན་དུ་ཐོབ་མེད་པའི་རྒྱུ་མཚན་བརྗོད་དེ་མོས་མཐུན་བྱས་མེད། གང་ལྟར་རྒྱུ་མཚན་དེ་རིགས་ནང་ལྐོག་ཏུ་གྱུར་བའི་རིག་གཞུང་གི་ཤུགས་རྐྱེན་ཚུད་པ་རྣམས་ཧ་ལམ་སྦས་སྐུང་བྱས་ཡོད། ཐེ་ལན་ཌིའི་དགེ་སློང་མ་ལས་དང་པོ་བ་རྣམས་སྡེ་པ་ཞིག་ཏུ་བཅའ་སྡོད་བྱས་ནས་སྲ་བརྟན་གྱི་རྒྱུད་པ་ཞིག་ཏུ་ཡར་རྒྱས་གཏོང་དགོས་པ་ཡིན། དེ་ཡང་སྤྱི་ཚོགས་ཀྱི་ངོས་ནས་ཡིད་ཆེས་འཐོབ་ཕྱིར་དང་དེ་ལས་ཁོང་ཚོའི་སྡོམ་རྒྱུན་ཁྲིམས་མཐུན་ཡོང་ཐུབ་ཀྱི་ཡོད།
ཨོ་སི་ཊོ་ལི་ཡའི་གྲོང་ཁྱེར་ཨ་ཌེ་ལཱ་ཌིའི་(Adelaide)ཧྥི་ལིན་ཌེར་སིའི་(Flinders)གཙུག་ལག་སློབ་གྲྭ་ཆེན་མོ་དང་མེལ་སྦོར་ནིའི་(Melbourne)མེལ་སྦོར་ནིའི་གཙུག་ལག་སློབ་གྲྭ་ཆེན་མོའི་འབུམ་རམས་པ་སྦར་སྦ་ར་ ཀ་མེ་ཨར།(Barbara Kameiar)
“གྲོང་གསེབ་ཀྱི་འཚོ་བ་དང་། སྡོམ་རྩོད། ཐེ་ལན་ཌིའི་མའེ་ཇི་བཙུན་མ།(Thai Maeji)”
སྤྱིར་ཐེ་ལན་ཌིའི་ཁྱིམ་པའི་སྤྱི་ཚོགས་དང་དགེ་སློང་ཕ་རྣམས་ཀྱིས་མའེ་ཇི་བཙུན་མ་ཚོར་གུས་བརྩི་བྱེད་ཀྱི་མེད། མའེ་ཇི་བཙུན་མ་རྣམས་ཆོས་ཀྱི་ལམ་དམན་པ་ཞིག་ཏུ་བརྩི་བའི་དམའ་འབེབས་ཀྱི་སྤྱོད་ཚུལ་དེར་ནུབ་ཕྱོགས་ཀྱི་མཁས་དབང་ཚོས་མུ་མཐུད་གཞོགས་འདེགས་བྱེད་པ་མཚམས་འཇོག་བྱ་རྒྱུ་གལ་ཆེན་པོ་ཡིན། ཐེ་ལན་ཌིའི་ནང་གི་བུད་མེད་མང་པོས་གནོན་ཤུགས་ཆེ་བའི་གནས་སྟངས་འོག་ལུས་ཟུངས་སླར་སོ་བྱ་ཕྱིར་དགོན་པར་(wat)འགྲོ་གི་ཡོད། ཁོང་ཚོར་དགེ་སློང་མ་བྱ་རྒྱུ་གཅིག་པུ་མིན་པར་ད་དུང་མའེ་ཇི་བཙུན་མ་བྱ་རྒྱུར་གདམ་ཀ་འབེལ་པོ་དགོས་ཀྱི་ཡོད། མའེ་ཇི་བཙུན་མ་ནི་ཐེའེ་སྤྱི་ཚོགས་ནང་གུས་བརྩི་ཆེན་པོ་ཡོད་པའི་ཆོས་ལུགས་ཀྱི་ལམ་ཞིག་ཡིན།
ཨ་རིའི་གྲོང་ཁྱེར་ཁ་ལེ་ཧྥོར་ནི་ཡའི་ཧྥི་རི་མོན་ཌོར་(Freemont)ཡོད་པའི་དྷ་མ་དྷ་རི་ནི་ ཝི་ཧཱ་རའི་(Dhammadharini Vihara)མཁན་མོ་དགེ་སློང་ཨ་ཡཱ་ ཊ་ཐ་ཨ་ལོ་ཀ(AyyaTathaaloka)
“ གསེར་འདོན་པ་ལྟ་བུའི་དགེ་སློང་མའི་སྡེའི་གལ་ཆེའི་རང་བཞིན་དང་དགོས་དོན་ཐད་འོད་སྟོང་ལྡན་པའི་མཐོང་སྣང་དང་བརྟག་ཞིབ།”
འདས་པའི་དུས་ཀྱི་སངས་རྒྱས་ཀྱི་སྐབས་དགེ་སློང་མའི་སྡེ་ཡོད་པ་དང་སངས་རྒྱས་ཤཀྱཱ་ཐུབ་པ་གང་གིས་དགེ་སློང་མ་ཐོག་མ་དེར་སྡོམ་པ་བསྩལ། སངས་རྒྱས་ལ་བློ་གྲོས་ཀྱི་རྩལ་ཤིན་ཏུ་ཆེ་བའི་འདུལ་བྱ་དགེ་སློང་མ་མང་པོ་ཡོད། ཆོས་ལུགས་ཁྲོད་དགེ་སློང་མའི་གནས་བབས་ཞན་པའི་ལོག་ལྟ་རྒྱ་ཁྱབ་ཏུ་ཡོད་པ་དེ་བཀའ་བསྟན་གྱི་ལུང་གི་ཐོག་ནས་འགོག་དགོས་པ་ཡིན། རྒྱ་ནག་དང་ཤྲི་ལངྐའི་དགེ་འདུན་གྱི་རོགས་རམ་དང་སྦྲགས་ཀོའོ་རི་ཡའི་དམག་འཁྲུག་སྐབས་རྐྱེན་ལམ་དུ་བཏང་བའི་དགེ་སློང་ཕ་མའི་སྡེ་རྣམས་སླར་གསོ་མཛད་དེ་ད་ལྟའི་ཆར་ལྷོ་ཀོའོ་རི་ཡའི་ནང་དགེ་སློང་ཕ་ ༡༠༠༠༠ དང་དགེ་སློང་མ་ ༡༠༠༠༠ ལྷག་བཞུགས་ཡོད། དེར་བརྟེན་ཐེའེ་ལན་ཚུད་དགའ་མོས་ཡོད་པའི་ལུང་པ་གཞན་གྱི་ནང་དགེ་སློང་མའི་སྡེ་བསྐྱར་གསོ་བྱེད་དགོས་པ་ཡིན།
ཨེང་ལན་ཌིའི་ལི་ཛེ་(Leeds)གཙུག་ལག་སློབ་གྲྭ་ཆེན་མོའི་འབུམ་རམས་པ་ཨེམ་མཱ་ ཏོ་མ་ལིན།(Emma Tomalin)
“ཐེ་ལན་ཌིའི་དགེ་སློང་མའི་ལས་འགུལ་དང་བུད་མེད་ཀྱི་སྟོབས་ཤུགས།”
སྤྱིར་ཐེ་ལན་ཌིའི་སྤྱི་ཚོགས་ནང་བུད་མེད་ཀྱི་གནས་བབས་ཞན་པ་དང་སྒོས་སུ་ཐེ་ལན་ཌིའི་ནང་པའི་སྤྱི་ཚོགས་ཁྲོད་བུད་མེད་ཀྱི་གནས་བབས་དམན་པ་གཉིས་ནི་འབྲེལ་ཡོད་ཀྱི་གནད་དོན་ཞིག་ཡིན། ཆོས་ལུགས་དང་སྤྱིར་བཏང་ཤེས་ཡོན་དག་ལོ་ན་གཞོན་པའི་བུ་རྣམས་ལ་རང་དབང་ངང་སློབ་གཉེར་བྱེད་རྒྱུ་ཡོད་པ་ནང་བཞིན་ཅི་སྟེ་ན་ཆུང་བུད་མེད་རྣམས་ལ་ཡོད་ན། དེ་ལ་བརྟེན་ནས་ན་ཆུང་བུད་མེད་རྣམས་ཀྱིས་སྨད་འཚོང་གི་ལས་སུ་འཇུག་པ་ཉུང་དུ་འགྲོ་བར་རོགས་རམ་ཆེ། ཐེ་ལན་ཌིའི་ནང་དགེ་སློང་མའི་སྡོམ་རྒྱུན་གསར་འཛུགས་བྱེད་པས་ཐེ་ལན་ཌིའི་སྤྱི་ཚོགས་ནང་ཕོ་མོ་འདྲ་མཉམ་མེད་པའི་གནས་སྟངས་སྙོམ་པོ་བཟོ་བར་ཕན་རླབས་ཆེན་པོ་ཡོད། དེས་ན། ཆོས་ལུགས་ཀྱི་མོ་ཆོས་རིང་ལུགས་ཀྱིས་ཐེ་ལན་ཌིའི་ནང་བུད་མེད་ཀྱི་སྟོབས་ཤུགས་སྤེལ་བར་ལེགས་སྐྱེས་ཆེན་པོ་འབུལ་སྲིད་པ་ཡིན།
བྷང་ལ་རྡེ་ཤིའི་ནང་ཅི་ཊ་གོང་(Chittagong)གཙུག་ལག་སློབ་གྲྭ་ཆེན་མོའི་འཛམ་གླིང་ཞི་བདེའི་ལྟེ་གནས་ཀྱི་ཕ་གོ་ཌའི་Pagoda)མཁན་པོ་དགེ་སློང་པྲ་ཇ་ཉ་ སྦང་ཤ།(Prajna Bangsha)
“ བྷང་ལ་རྡེ་ཤིའི་འི་ནང་གནས་བརྟན་པའི་ནང་པའི་སྲོལ་རྒྱུན་ཁྲོད་དགེ་སློང་མའི་སྡོམ་རྒྱུན་གསར་འཛུགས་དང་འབྲེལ་བའི་གནད་དོན། ད་ལྟའི་ཆར་བྷང་ལ་རྡེ་ཤིའི་ནང་དེ་བཞུགས་མེད།”
དུས་རབས་བཅུ་གཉིས་པ་བར་བྷེང་གྷལ་(Bengal)ནང་དགེ་སློང་མའི་སྡེ་ཞིག་བཞུགས་ཡོད། འོན་ཀྱང་ཁོང་ཚོའི་བྱེད་སྒོའི་ཐད་ཀྱི་གནས་ཚུལ་ཏག་ཏག་ཅིག་མཐོང་ཆོས་སུ་མེད། དེའི་རྗེས་བེང་འགལ་ནང་ནང་ཆོས་ཀྱི་ཆ་ཤས་ཕྲན་བུ་གཅིག་ལས་གནས་ཐུབ་མེད། དེའང་རྩ་བའི་ཆ་ནས་བྷང་ལ་རྡེ་ཤིའི་ནང་གི་ཅི་ཊ་གོང་དང་ཅི་ཊ་གོང་རི་བོའི་རྐང་ལམ་ཁུལ་དུ་ཡིན། ཕྱི་ལོ་ ༡༨༦༤ ལོར་འབར་མའི་མཚོ་བརྒྱུད་ཀྱི་ཨ་ར་ཀན་(Arakan)རྫོང་གི་གྲྭ་པ་ཞིག་གི་སྣེ་ཁྲིད་དེ་རི་བརྒྱུད་ས་ཁུལ་དེ་དག་གི་ནང་པའི་རྡོ་རྗེ་ཐེག་པའི་སྤྱི་ཚོགས་ནང་གནས་བརྟན་སྡེ་པའི་ནང་ཆོས་གསར་འཛུགས་ཞུས་ཏེ། དུས་ད་ལྟ་བར་ས་ཁུལ་དེ་དག་ནང་གནས་བརྟན་སྡེ་པའི་ནང་ཆོས་ཀྱི་ཉམས་ལེན་མུ་མཐུད་ནས་ཡོད།
བྷང་ལ་རྡེ་ཤིའི་ནང་རོབ་བརྩིས་བྱས་ན་ནང་པ་ཁ་གྲངས་ས་ཡ་གཅིག་ཙམ་དང་ཁྱོན་བསྡོམས་མི་འབོར་གྱི་བརྒྱ་ཆ་གཅིག་ཡོད་ནའང་། དགོན་སྡེ་འདྲ་མིན་ནང་བུད་མེད་ཉུང་ཤས་ཤིག་གིས་མ་གཏོགས་སྡོམ་པ་བརྒྱད་ཉམས་ལེན་བྱེད་ཀྱི་མེད། བྷང་ལ་རྡེ་ཤིའི་སྤྱི་ཚོགས་དང་སྣེ་ཁྲིད་མཁན་གྲྭ་པ་མང་པོ་ཞིག་གིས་གནས་བརྟན་སྡེ་པའི་དགེ་སློང་མའི་སྡོམ་རྒྱུན་སླར་གསོ་བྱེད་པར་རྒྱབ་སྐྱོར་བྱེད་ཀྱི་མེད་ནའང་། བཀུར་འོས་བཱ་ན་ བྷཱན་ཏེ་ སཱ་དྷ་ནཱན་ད་ མ་ཧཱ་ཐེ་རོ་(Bana Bhante Sadhananda Mahathero)ཡིས་བྷང་ལ་རྡེ་ཤིའི་བུད་མེད་ཚོས་ངས་བེང་གལ་སྐད་དུ་ཡིག་སྒྱུར་ཞུས་པའི་གཞི་རྩའི་འདུལ་བའི་གཞུང་ལ་ཐོས་བསམ་སློབ་གཉེར་ཟིན་པའི་རྗེས་ཁོང་ཚོར་དགེ་སློང་མའི་སྡོམ་པ་འབོག་འདོད་གནང་གི་ཡོད།
འདྲ་མཚུངས་ཀྱི་ཚོགས་དུས་དྲུག་པ། ཉིན་གཉིས་པ། སྲོལ་རྒྱུན་དང་དེང་དུས་ཀྱི་དགོས་མཁོའི་དབར་གྱི་འགལ་ཟླ། དུམ་ཚན་བཞི་པ། རྒྱ་ནག་དང་། ཝི་ཏི་ནམ། ཀོའོ་རི་ཡ། བོད། ཐེ་ལན་ཌི་བཅས་ཀྱི་ནང་ཐེག་ཆེན་གྱི་བསྟན་པ།
ཐེ་ཝན་གྱི་རྒྱལ་ས་ཐེ་པི་ནང་གི་ཐེ་ཝན་རྒྱལ་ཡོངས་གཙུག་ལག་སློབ་གྲྭ་ཆེན་མོའི་འབུམ་རམས་པ་ཁེ་རེ་སེ་ཊི་ ཡུ་ལིང་ ཆཱང་།(Christie Yu-ling Chang)
“ཨ་ནེ་ལགས་(Anila)ནས་དགེ་སློང་མར། མིང་འདོགས་པ། སྐད་ཡིག ཕོ་མོ་འདྲ་མཉམ།”
ཐེ་ཝན་ནང་མིང་ཏག་ཏག་འདོགས་པའི་ལས་འགུལ་གྱིས་བཙུན་མ་ཚོ་དང་གྲངས་ཉུང་མི་རིགས་ཁག་ལ་དམའ་འབེབས་ཀྱིས་མིང་འདོགས་བྱེད་པ་བཀག་འགོག་བྱེད་དགོས་པ་དང་། དེ་ལས་ལྡོག་སྟེ་ཡ་རབས་གུས་ཞབས་ལྡན་པའི་མིང་ཚིག་བེད་སྤྱོད་གཏོང་དགོས་སྐོར་ཐད་མི་རྣམས་ལ་སློབ་སྦྱོང་སྤྲོད་པའི་ལས་དོན་སྒྲུབ་ཀྱིན་ཡོད། སྤྱི་ཚོགས་བྱེ་བྲག་པ་ཞིག་གི་ནང་མི་སྡེ་གང་ཡང་རུང་བར་དམའ་འབེབས་ཀྱི་མིང་བེད་སྤྱོད་བྱེད་པ་ནི་དྲག་སྤྱོད་ཀྱི་མཚོན་རྟགས་ཤིག་ཡིན། དེས་ན། ལས་འགུལ་དེའི་དམིགས་ཡུལ་ཁྲོད། ཨ་ནེའི་(auntie)དོན་ལྡན་པའི་རྒྱ་སྐད་ཀྱི་ཚིག་ནི་གུ་(nigu)ཞེས་པ་བརྗེ་སྒྱུར་བྱས་ཏེ་བི་ ཆིའུ་ནི་(biqiuni)ཞེས་པའི་དགེ་སློང་མའི་མཚན་ཡང་དག་པ་འདི་བཀོལ་སྤྱོད་དགོས་པར་མི་མང་དང་གསར་འགྱུར་བརྒྱུད་ལམ་ཁག་ལ་ཤེས་ཡོན་ལམ་སྟོན་བྱེད་པར་འབད་བརྩོན་བསྟེན་ཡོད། འབད་བརྩོན་དེར་རྒྱ་ནག་གི་ནང་པའི་དགེ་སློང་མའི་མཐུན་ཚོགས་ཙམ་མིན་པར་ད་དུང་ཐེ་ཝན་དགེ་སློང་ཕའི་མཐུན་ཚོགས་འདྲ་མིན་ནས་ཀྱང་རྒྱབ་སྐྱོར་ཞུས་ཡོད། ལས་འགུལ་དེའི་ངོ་རྒོལ་ལ་གྲུབ་འབྲས་གང་ལ་གང་འཚམ་བྱུང་ཡོད། དེ་བཞིན་བོད་པའི་སྤྱི་ཚོགས་ནང་རབ་བྱུང་མ་རྣམས་ལ་ཨ་ནེ་ལགས་ཞེས་པའི་ཐ་སྙད་བྱ་རྒྱུའི་ཚབ་ཏུ་ཆོས་ལགས་དང་དགེ་སློང་མ་ཞེས་པའི་བེད་སྤྱོད་དགོས་པར་སྐུལ་འདེད་ཕྱིར་གཅིག་མཚུངས་ཀྱི་ལས་འགུལ་ཞིག་སྤེལ་བའི་དུས་ལ་བབས་ཡོད།
ཨེང་ལན་ཌིའི་རྒྱལ་ས་ལོན་ཊོན་(London)གྱི་གཙུག་ལག་སློབ་གྲྭ་ཆེན་མོའི་ཨ་ཧྥེ་རི་ཁ་དང་ཤར་ཕྱོགས་རིག་པའི་ཚན་པའི་འབུམ་རམས་པའི་འོས་མི་སེ་ཊེ་ཧྥ་ནི་ཡཱ་ ཊེ་རཱ་ཝ་ནིན།(Stefania Travagnin)
“རྒན་མ་གོང་གཱའི་(Elder Gongga)མི་ཚེ་དང་ཆོས་ལུགས་དར་སྤེལ།(༡༩༠༣ ནས་ ༡༩༩༧།)ནང་ཆོས་སྲོལ་རྒྱུན་གྱི་འབྲེལ་མཐུད་དང་ཕོ་མོ་དབྱེ་འབྱེད་ལས་བརྒལ་བ།”
ཐེ་ཝན་ནང་བོད་བརྒྱུད་ནང་བསྟན་དར་ཁྱབ་ནི་དུས་ཡུན་གཉིས་རིང་བྱུང་ཡོད་དེ། ཕྱི་ལོ་ ༡༩༥༠ ནས་༡༩༨༢ བར་བོད་རིགས་རབ་བྱུང་དང་སོག་པོའི་བླ་མ་ཁ་ཤས་དང་མཉམ་དུ་རྒྱ་ནག་སྐམ་ས་ཆེན་པོ་ནས་ཡིན་པའི་བོད་བརྒྱུད་ནང་བསྟན་གྱི་རྗེས་འཇུག་ཁྱིམ་པ་མང་ཆེ་བ་ཐེ་ཝན་དུ་བསྐྱོད་ཡོད། ཕྱི་ལོ་ ༡༩༨༢ ནས་བཟུང་རིམ་གྱིས་བོད་རིགས་དགེ་འདུན་མང་པོ་ཞིག་ཕྱིན་ཡོད། ཕྱི་ལོ་ ༡༩༥༨ བར་རྒྱ་ནག་སྐམ་ས་ཆེན་པོའི་ནང་བོད་བརྒྱུད་ནང་བསྟན་གྱི་ཡ་གྱལ་བཀའ་རྒྱུད་ཀྱི་ཆོས་དར་ཁྱབ་ཐོག་མར་གཏོང་མཁན་ནི་རྒྱ་ནག་གི་བུད་མེད་རྒན་མ་གོང་གཱ་(Elder Gongga)ཞེས་པ་དེ་ཡིན། དེ་རྗེས་ཐེ་ཝན་ནང་སྤེལ་ཡོད། རྒྱ་ནག་དང་བོད་ཀྱི་ནང་པའི་ངོ་བོ་གཉིས་ཀ་བསྲེས་ཐུབ་པ་བྱུང་ནས། ཁོ་མོས་ཐོག་མར་ཁྱིམ་པའི་རྟེན་ཅན་དུ་ཆོས་བཤད་བྱས་པ་དང་དེ་རྗེས་ཕྱི་ལོ་ ༡༩༨༢ ལོར་དགེ་སློང་མའི་སྡོམ་པ་བླངས། ཁོ་མོའི་སྐུ་ལུས་བདག་སྲུང་བྱས་པ་དེར་རྒྱ་ཁྱབ་ཀྱིས་གུས་བརྩི་བྱེད་པ་དང་རིང་བསྲེལ་མང་པོ་བཟོས་ཡོད། གཞན་ཡང་(༡༩༠༩ ནས་ ༢༠༠༦ བར་)རྒྱ་ནག་གི་བཙུན་མ་ལོང་ལིའན་(Longlian)ཞེས་པས་མོ་རང་གི་ཡིག་སྒྱུར་བྱ་གཞག་ལ་བརྟེན་ནས་རྒྱ་རིགས་ཀྱི་ཁྲོད་བོད་བརྒྱུད་ནང་བསྟན་གྱི་ཡ་གྱལ་དགེ་ལུགས་ཀྱི་བསྟན་པ་དེ་དར་ཁྱབ་ཆེན་པོ་བཏང་།
ཝི་ཏི་ནམ་གྱི་གྲོང་ཁྱེར་ཐོང་ནཊ་(Thong Nhat)ཡོད་པའི་དབུས་ཝི་ཏི་ནམ་ནང་པའི་མཐུན་ཚོགས་ཀྱི་ཐེབས་རྩ་ཁང་གི་ཚོགས་གཙོ་གཞོན་པ་དགེ་སློང་མ་ཐི་ཁུ་ ནུ་ ཧུའེ་ ཧུའོང་།(Thich Nu Hue Huong)
“ནང་པའི་དགེ་འདུན་གྱི་སྡེའི་ནང་བུད་མེད་ཀྱི་བྱེད་སྒོ །”
སྙིང་རྗེའི་དབང་གིས་སངས་རྒྱས་ཀྱིས་བུད་མེད་རྣམས་ལ་ལྕི་བའི་ཆོས་བརྒྱད་བཀའ་བསྩལ་ཞིང་། དེ་དག་ནི་སྐྱེ་དགུའི་བདག་མོ་དང་འཁོར་རྣམས་རྒྱལ་པོའི་ཆ་ཤས་ཡིན་པར་རློམ་པའི་རང་རྒྱུད་ཀྱི་ཁེངས་པ་ཟློག་ཕྱིར་དགོས་ངེས་ཤིག་ཆགས་ཡོད། དེ་བཞིན་བཙུན་མ་རྣམས་གནོད་འཚེ་ལས་སྲུང་སྐྱོབ་ཆེད་དགོས་ཀྱི་ཡོད། ཝི་ཏི་ནམ་ནང་ནང་པའི་བསྟན་པར་དགེ་སློང་མ་རྣམས་ཀྱིས་ལེགས་སྐྱེས་རླབས་ཆེན་ཕུལ་ཡོད། ཕྱི་ལོ་ ༡༩༥༦ ལོར་དགེ་སློང་མ་ནུ་ཐཱན་་(Nhu Thanh)གྱིས་ཝི་ཏི་ནམ་ཐེག་ཆེན་བཙུན་མའི་མཐུན་ཚོགས་དབུ་བཙུགས་ཡོད། བྱང་དང་ལྷོ་ཝི་ཏི་ནམ་གཉིས་སླར་མཉམ་འཛོམས་བྱུང་བ་དང་། རྒྱལ་ཁབ་ནང་ནང་པའི་ཉམས་ལེན་ཚད་མཐོ་རུ་གཏོང་བ་དང་སྟངས་འཛིན་བྱ་ཕྱིར། དགེ་སློང་ཕ་མ་གཉིས་ཟུང་འབྲེལ་ཐོག་ཕྱི་ལོ་ ༡༩༨༡ ལོར་ཝི་ཏི་ནམ་ནང་པའི་མཐུན་ཚོགས་དབུ་བརྙེས། དེས་དགེ་འདུན་གྱི་སྡེའི་ནང་མཛའ་མཐུན་མུ་མཐུད་གནས་པ་དང་ཕོ་མོ་འདྲ་མཉམ་གྱི་གནས་སྟངས་ངེས་བརྟན་བཟོས། གལ་ཏེ་ལྕི་བའི་ཆོས་བརྒྱད་དང་དགེ་སློང་མའི་འདུལ་བ་རྣམས་ནང་པའི་རྒྱལ་ཁབ་གཞན་གྱི་ནང་ཚུལ་བཞིན་དུ་གཅེས་སྲུང་བྱས་མེད་ན། དགེ་སློང་མ་རྣམས་ལ་བཙན་ཤེད་ཀྱིས་ཚུལ་ཁྲིམས་འཆལ་པའི་དགེ་སློང་ཕར་གུས་བརྩི་བྱེད་བཅུག་ཡོད་ངེས་ཡིན། དགེ་སློང་ཕའི་སྤྱོད་ཚུལ་ལ་དགེ་འདོན་སྐྱོན་སེལ་བྱེད་དགོས་ཀྱི་ཡོད། ལྕི་བའི་ཆོས་བརྒྱད་ཚུལ་བཞིན་དུ་ལག་བསྟར་བྱས་པ་དང་འཛིན་པས་དགེ་སློང་མ་ཐར་པར་བགྲོད་པའི་གྲུ་གཟིངས་ལྟ་བུ་ཆགས་ངེས་ཡིན།
ཨ་རིའི་གྲོང་ཁྱེར་ཁ་ལེ་ཧྥོར་ནི་ཡའི་ཧྥི་རི་མོན་ཌོ་(Freemont)ལ་འཛམ་གླིང་ཞི་བདེའི་ཐེངས་རྩ་ཁང་གི་སྲོལ་གཏོད་བྱེད་པོ་ཐི་ཁུ་ ནུ་ ཧཱན་ ཊི་རི་(Thich Nu Hahn Tri)མིང་གཞན་འབུམ་རམས་པ་ལཱ་ནི་ ཧཱན་ཊེར།(Lani Hunter)
“ནང་པའི་བཙུན་མའི་སྡོམ་པ་དང་དགེ་རྩའི་ལས་དོན།”
འདུལ་བའི་གཞུང་དང་བསྟུན་ནས་བསླབ་ཁྲིམས་ཚང་མ་ཚུལ་བཞིན་དུ་སྲུང་བའི་སྒོ་ནས་དགེ་རྩའི་ལས་དོན་ལ་འཇུག་རྒྱུ་ནི་དགེ་སློང་མ་རྣམས་ལ་དཀའ་ཚེགས་ཆེན་པོ་ཡིན། འོན་ཀྱང་ཕར་ཕྱིན་དྲུག་གི་དང་པོ་སྦྱིན་པའི་ཕར་ཕྱིན་ཉམས་ལེན་བྱེད་པའི་ཐོག་ལ་གཞི་བཞག་སྟེ་སྲིད་པ་ཞིག་ཡིན།
རྒྱ་གར་དྷ་རམ་ས་ལའི་བོད་ཀྱི་བཙུན་མའི་ལས་འཆར་གྱི་མཉམ་འབྲེལ་དབུ་འཛིན་སྐུ་ཞབས་བློ་བཟང་བདེ་ཆེན།
“བོད་པའི་བཙུན་མ་དང་དགེ་སློང་མའི་སྡོམ་རྒྱུན།”
བོད་ནང་དགེ་སློང་མའི་སྡོམ་རྒྱུན་རྩ་བ་ནས་བྱུང་མེད་པ་དང་དགེ་ཚུལ་མ་འབའ་ཞིག་བྱུང་ཡོད་ཀྱང་དུས་རབས་བཅུ་གཅིག་པའི་ནང་མ་ཅིག་ལབ་སྒྲོན་ནས་འགོ་ཚུགས་ཏེ། བོད་རིགས་བུད་མེད་ཉམས་ལེན་མ་གྲགས་ཅན་དེ་འདྲ་མང་པོ་བྱུང་ཡོད། དགེ་འདུན་གྱི་སྡེ་རྐྱང་པའི་ཐོག་ནས་དུས་རབས་བཅུ་གསུམ་པའི་ནང་དགེ་སློང་མའི་སྡོམ་རྒྱུན་འགོ་འཛུགས་ཐབས་བྱས་ཡོད་ཀྱང་མུ་མཐུད་ཐུབ་མེད། དུས་རབས་བཅོ་ལྔ་པའི་ནང་སྲས་མོ་ཆོས་ཀྱི་སྒྲོན་མེ་མཆོག་རྡོ་རྗེ་ཕག་མོའི་རྣམ་སྤྲུལ་དུ་ངོས་འཛིན་ཞུས་ཏེ། བསམ་ལྡིང་རྡོ་རྗེ་ཕག་མོ་ཞེས་གྲགས་པ་དང་བུད་མེད་ཀྱི་སྤྲུལ་སྐུའི་རྒྱུད་པ་ཐོག་མ་དེ་འགོ་ཚུགས། ད་ལྟའི་ཆར་བོད་ནང་དེའི་རྒྱུད་པ་བཅུ་གཉིས་བྱུང་ཡོད། དེ་མིན་བུད་མེད་སྤྲུལ་སྐུ་ནི་ཤུག་གསེབ་རྗེ་བཙུན་མ་རིན་པོ་ཆེ་ཡིན་ཅིང་དུས་རབས་བཅུ་དགུ་པའི་ནང་བྱུང་།
བོད་ཀྱི་དགེ་ཚུལ་མ་རྣམས་མང་ཆེར་ལ་ནང་པའི་ལྟ་གྲུབ་དང་གཏན་ཚིག་རིག་པ་སློབ་གཉེར་བྱ་རྒྱུར་སྲོལ་རྒྱུན་དུ་གོ་སྐབས་བྱུང་མེད་ནའང་། དམིགས་བསལ་དུས་རབས་བཅུ་བདུན་པའི་ནང་༸རྒྱལ་མཆོག་སྐུ་ཕྲེང་ལྔ་པ་ཆེན་པོའི་སྐུ་དུས་སུ་ནང་པའི་གཞུང་ལ་ཐོས་བསམ་སློབ་གཉེར་མཐིལ་ཕྱིན་གནང་བའི་བུད་མེད་འགའ་བྱུང་ཡོད། འོན་ཀྱང་ལོ་ངོ་ཉི་ཤུ་ཙམ་གྱི་སྔོན་༸སྤྱི་ནོར་གོང་ས་༸སྐྱབས་མགོན་༸ཏཱ་ལའི་བླ་མ་མཆོག་གིས་བཙན་བྱོལ་ནང་བོད་པའི་བཙུན་དགོན་ཁག་ནང་ནང་པའི་ལྟ་གྲུབ་དང་གཏན་ཚིག་རིག་པ་སློབ་གཉེར་བྱ་རྒྱུའི་སྲོལ་བཟང་དབུ་བཙུགས། དེར་བརྟེན་བཙུན་མ་མི་ཉུང་བ་ཞིག་ད་ཆ་བོད་པའི་སློབ་གྲྭ་ཁག་གི་ནང་དགེ་རྒན་གྱི་ཕྱག་ལས་གནང་བཞིན་པ་དང་འགའ་ཞིག་བོད་ལུགས་ཀྱི་སྨན་པ་ཆགས་ཡོད། གང་ལྟར་བཙུན་མ་མང་པོ་ཞིག་སྲོལ་རྒྱུན་གྱི་དགེ་བཤེས་དང་མཁན་མོའི་མཚན་གནས་དང་མཉམ་པའི་ནང་པའི་ལྟ་གྲུབ་ཀྱི་ཐོག་ལ་བསླབ་པ་སློབ་གཉེར་གཟེངས་སུ་ཐོན་པ་བྱུང་ཡོད། འོན་ཀྱང་ཁོང་ཚོར་འདུལ་བའི་གཞུང་ཆ་ཚང་བ་སློབ་གཉེར་མེད་སྟབས་མཇུག་ཐོན་པ་བྱུང་ཐུབ་མེད། དགེ་ཚུལ་མ་ཞིག་ཡིན་པའི་ཆ་ནས། དགེ་ཚུལ་མའི་སྐོར་གྱི་འདུལ་བའི་བསླབ་པ་ཁོ་ན་སློབ་སྦྱོང་བྱེད་ཆོག་གི་ཡོད་པ་ལས་དགེ་སློང་མའི་བསླབ་གཞི་སྦྱོང་ཆོག་གི་མེད། གང་ལྟར་བཀག་སྡོམ་དེ་ལ་བརྟེན་ནས་བོད་ནང་གཞི་ཐམས་ཅད་ཡོད་པར་སྨྲ་བའི་སྡེ་པའི་དགེ་སློང་མའི་སྡོམ་རྒྱུན་སླར་གསོ་དགོས་པའི་གལ་གནད་ངོས་འཛིན་ཐུབ་པར་ཁོང་ཚོར་ཕན་ཐོགས་བྱུང་ཡོད།
༸སྤྱི་ནོར་གོང་ས་༸སྐྱབས་མགོན་༸ཏཱ་ལའི་བླ་མ་མཆོག་གི་ལམ་སྟོན་དང་དབུ་ཁྲིད་འོག་སྡོམ་རྒྱུན་དེ་དང་འབྲེལ་བའི་ཞིབ་འཇུག་ལོ་མང་བྱས་པ་དང་བརྗོད་གཞི་དེ་གའི་ཐོག་ཚོགས་ཆེན་ཐེངས་མང་ཚོགས་པའི་མཐུ་ལས་འདུལ་བ་འཛིན་པའི་དགེ་སློང་ཕ་མང་པོ་ཞིག་ལ་དགེ་སློང་མའི་སྡོམ་རྒྱུན་བསྐྱར་འཛུགས་དགོས་པའི་གལ་གནད་དང་སྒྲུབ་ཐུབ་པའི་གནད་འགག་ལ་ངེས་ཤེས་རྙེད་ཐུབ་པ་བྱུང་ཡོད། བོད་པའི་དགེ་ཚུལ་མ་རྣམས་ཀྱིས་དགེ་སློང་མའི་སྡོམ་རྒྱུན་འཐོབ་པར་རེ་བ་བྱེད་པ་ནི་མྱུར་དུ་མངོན་འགྱུར་ཡོང་སྲིད་པ་དང་། དེ་ཡང་གཞི་སྨྲའི་ལུགས་ཀྱི་དགེ་སློང་ཕ་སྡེ་ཚུད་པའི་དགེ་འདུན་གྱི་སྡེ་ལས་སྡོམ་པ་འབོག་འཇོག་ཡོང་བར་རེ་སྨོན་བྱེད་ཀྱིན་ཡོད།
ཨ་རིའི་གྲོང་ཁྱེར་མཱ་ས་ཆུ་སེ་ཚེའི་(Massachusetts)ཝི་ལིམ་སེ་ཊཱའོན་(Williamstown)གྱི་ཝི་ལིམ་སེ་(Williams)མཐོ་སློབ་ཀྱི་འབུམ་རམས་པ་ཀིམ་ རྒི་ཏི་ཆོ་(Kim Gitschow)དང་རྒྱ་གར་གྱི་གྲོང་ཁྱེར་ཟངས་དཀར་དཀར་ཤར་ཟངས་དཀར་གྱི་བཙུན་མའི་མཐུན་ཚོགས་ཀྱི་ཚོགས་གཙོ་སྐལ་བཟང་ལྷ་མོ།
“ཟངས་དཀར་ནང་སྡོམ་རྒྱུན་དང་གནས་བབས།”
དུས་རབས་བཅུ་གཅིག་པའི་ནང་དུ་ཧི་མ་ལ་ཡའི་ས་ཁུལ་གྱི་ཡུལ་སྤི་ཏི་དང་གུ་གེའི་ནང་ནང་པའི་བཙུན་མ་བྱུང་ཡོད། འོན་ཀྱང་ཁོང་ཚོ་དགེ་སློང་ངམ་དགེ་ཚུལ་མ་གང་ཡིན་གསལ་པོ་མེད། དཔེར་ན། དུས་རབས་བཅུ་པའི་དུས་མཇུག་ཏུ་ཡེ་ཤེས་འོད་ཀྱིས་གཞི་སྨྲའི་ལུགས་ཀྱི་དགེ་སློང་ཕའི་སྡོམ་པ་ནོད་ཆེད་རྒྱ་གར་ཤར་ཕྱོགས་ནས་སློབ་དཔོན་དྷ་རྨ་པཱ་ལ་དང་། ཁོང་གི་སློབ་མ་ཁ་ཤས་བོད་ཀྱི་ནུབ་ཕྱོགས་གུ་གེའི་ཡུལ་དུ་གདན་དྲངས། སྐབས་དེ་དུས་ཡེ་ཤེས་འོད་ཀྱི་སྲས་མོས་སྡོམ་པ་བླངས། འོན་ཏེ་དགེ་ཚུལ་མའམ་དགེ་སློང་མའི་སྡོམ་པ་གང་ཡིན་གསལ་ཁ་མེད།
ཟངས་དཀར་ནང་བཙུན་མའི་དགོན་པ་རྙིང་ཤོས་དེ་དུས་རབས་བཅོ་ལྔ་པའི་སྟོད་ཆའི་དུས་དཀྱིལ་དུ་ཆགས་པ་དང་བོད་ཀྱི་སྲོལ་རྒྱུན་ཉམས་བཞེས་གནང་བཞིན་དགེ་ཚུལ་མ་གཅིག་པུ་ཡོད། དུས་རབས་བཅོ་བརྒྱད་པ་ནས་འགོ་ཚུགས་ཏེ་ལ་དྭགས་ནང་འདྲ་མཚུངས་ཀྱི་བཙུན་དགོན་བཞེངས། ད་ལྟའི་ཆར་ཟངས་དཀར་ནང་བཙུན་དགོན་བཅུ་ཡོད་ཅིང་རོབ་བརྩིས་བྱས་ན་ཁྱོན་བསྡོམས་བཙུན་མ་གྲངས་ ༡༢༠ ཙམ་བཞུགས་པ་དང་། གྲྭ་པ་ ༣༠༠ ཙམ་ཡོད་པའི་བཙུན་པའི་དགོན་པ་བརྒྱད་ཡོད། བཙུན་པ་དང་བསྡུར་ན་བཙུན་མ་ཚོར་ས་ཞིང་ཉུང་ཞིང་དཔལ་འབྱོར་གྱི་རྒྱབ་རྟེན་དེ་བས་ཉུང་བ་ཡོད། ཕྱི་ལོ་ ༡༩༩༦ ལོར་ལ་དགས་བཙུན་མའི་མཐུན་ཚོགས་དང་། ཕྱི་ལོ་ ༢༠༠༦ ལོར་ཟངས་དཀར་བཙུན་མའི་མཐུན་ཚོགས་དབུ་བརྙེས་པ་ནས་བཟུང་ཟངས་དཀར་དང་ལ་དྭགས་ནང་གི་བཙུན་དགོན་གྱི་ཤེས་ཡོན་དང་དཔལ་འབྱོར་གྱི་གནས་སྟངས་ཡར་རྒྱས་ཕྱིན་ཡོད།
ཐེ་ལན་ཌིའི་ནང་ཆོས་སྲུང་སྡེ་པའི་དགེ་སློང་མའི་སྡོམ་པ་ཐོབ་མཁན་ཐེ་ལན་ཌིའི་བུད་མེད་དང་པོ་སློབ་དཔོན་ཤི་ ཀུའང་ སེང་།(Shi Kuang Seng)
“ནང་པའི་སྤྱི་ཚོགས་ལ་མ་ཡི་བྱམས་སྐྱོང་ལག་བསྟར་བྱེད་པ།”
དགེ་སློང་མའི་སྡོམ་རྒྱུན་སླར་གསོ་མཛད་པ་དང་མཉམ་དུ་དགེ་སློང་མ་རྣམས་ཀྱིས་བུད་མེད་དང་ཕྲུ་གུ་ཚོ་དང་། ལྷག་པར་དུ་ལོག་སྤྱོད་ཀྱི་ཡུལ་དུ་གྱུར་བ་རྣམས་ལ་ཆོས་ཕྱོགས་ནས་བདེ་ཐབས་མཁོ་སྤྲོད་བྱེད་པའི་མ་ཡི་བྱེད་སྒོ་ཚུལ་བཞིན་དུ་ལག་བསྟར་ཐུབ།
ཚོགས་དུས་བདུན་པ། ཉིན་གཉིས་པ། དགེ་འདུན་གཉིས་ཚོགས་ཀྱི་སྡོམ་པ་འབོག་འཇོག་དང་འདུལ་བའི་ཉམས་ལེན་སླར་གསོའི་དཔེ་མཚོན།
ལྷོ་ཀོའོ་རི་ཡའི་ཕ་ལམ་འདུལ་བའི་ཤེས་ཡོན་བསྟི་གནས་ཁང་གི་འགན་འཛིན་དང་། ལྷོ་ཀོའོ་རི་ཡའི་གྲོང་ཁྱེར་སུ་ཝོན་(Suwon)གྱི་བཙུན་མའི་པོང་ནྱོང་སཱ་(Pongnyongsa)ཆོས་རིག་སློབ་གཉེར་ཁང་གི་དབུ་འཛིན་དགེ་སློང་མ་མྱོའོམ་ སུ་ནིམ།(Myoom Sunim)
“ ཀོའོ་རི་ཡ་ནང་པོང་ནྱོང་སཱ་བཙུན་དགོན་གྱི་དགེ་སློང་མའི་འདུལ་བའི་ཤེས་ཡོན་བསྟི་གནས་ཁང་གི་བཀོད་པ་དང་གཏན་འབེབས་སློབ་ཚན།”
ཕྱི་ལོ་ ༡༩༡༠ ནས་ ༡༩༤༥ བར་ཉི་ཧོང་གིས་ཀོའོ་རི་ཡ་དབང་སྒྱུར་བྱས་པའི་སྐབས། གཉེན་སྒྲིག་ཟིན་པའི་མཆོད་དཔོན་ཡོད་པའི་ཉི་ཧོང་གི་ནང་པའི་གོམས་སྲོལ་གྱི་ཤུགས་རྐྱེན་འོག་དགེ་སློང་ཕ་མང་པོ་ཞིག་དྲག་ཤུགས་ཀྱིས་ཚུལ་འཆལ་དུ་གྱུར། འཛམ་གླིང་དམག་ཆེན་གཉིས་པ་མཇུག་སྒྲིལ་བ་དང་། འདུལ་བའི་གཞུང་སློབ་གཉེར་བྱེད་མྱོང་ཡོད་པའི་ཀོའོ་རི་ཡའི་དགེ་སློང་ཕ་ཉུང་ཤས་ཤིག་ལས་ལྷག་མེད། ཕྱི་ལོ་ ༡༩༥༠ ནས་ ༡༩༥༣ བར་གྱི་ཀོའོ་རི་ཡའི་དམག་འཁྲུག་གིས་རྐྱེན་པས་དགེ་འདུན་གྱི་རྒྱུད་པར་ཉམས་ཉེས་ཆེན་པོ་བྱུང་། རིམ་གྱིས་ཕྱི་ལོ་ ༡༩༨༢ ལོ་ནས་འདུལ་བའི་གཞུང་སྟོབས་ཤུགས་འཕེལ་བ་དང་ཇོ་རྒྱེ་(Jogye)རྒྱུད་པའི་ནང་དགེ་སློང་མའི་ཆེད་དུ་དགེ་འདུན་གཉིས་ཚོགས་སྡོམ་པ་འབོག་འཇོག་སླར་གསོ་མཛད་ཡོད། ཕྱི་ལོ་ ༡༩༩༩ ལོར་ཕ་ལམ་འདུལ་བའི་ཤེས་ཡོན་བསྟི་གནས་ཁང་དེ་ཡང་འཆར་གསལ་དུས་ཚོད་དང་གཏན་འབེབས་སློབ་ཚན་དམ་པོར་གཞིགས་ཏེ་དགེ་སློང་མ་རྣམས་ལ་ཤེས་ཡོན་སྤྲོད་སླད་གསར་བཞེངས་གནང་། ཕྱི་ལོ་ ༢༠༠༧ ལོར་དགེ་སློང་མའི་འདུལ་རྒྱུད་དེ་དགེ་སློང་མ་གཅིག་ནས་གཞན་ཞིག་ལ་བརྒྱུད་སྤྲོད་ཐེངས་དང་པོ་བྱས།
ཨ་རིའི་གྲོང་ཁྱེར་ཝ་ཤིང་ཊོན་(Washington) ནེའུ་པོར་ཊོ་(Newport)ལ་རྟེན་གཞི་བྱས་པའི་གཉན་ཡོད་བཙུན་མའི་ཆོས་སྡེའི་(Sravasti Abbey)མཁན་མོ་དགེ་སློང་མ་ཐུབ་བསྟན་ཆོས་སྒྲོན།
“ གཞི་ཐམས་ཅད་ཡོད་པར་སྨྲ་བའི་སྡེ་པ་དང་ཆོས་སྲུང་སྡེ་པའི་དགེ་སློང་མའི་སྡོམ་པ་འབོག་འཇོག་ཐད་སྲོལ་རྒྱུན་གཉིས་ཚོགས་ནས་སྡོམ་པ་འབོག་འཇོག་མཛད་པའི་བོད་པའི་བྱུང་སྲོལ་ལ་རྒྱབ་སྐྱོར།”
དུས་རབས་དགུ་པའི་དུས་དཀྱིལ་ལམ་བཅུ་པའི་འགོ་སྟོད་དུ་རྒྱལ་པོ་གླང་དར་མས་བོད་དབུས་སུ་ནང་པའི་བསྟན་པ་བསྣུབས་པའི་རྗེས། གཙང་རབ་གསལ་གྱིས་སྣེ་ཁྲིད་དེ་གཞི་སྨྲའི་ལུགས་ཀྱི་བོད་པའི་དགེ་སློང་གསུམ་མདོ་སྨད་དུ་བྲོས་བྱོལ་དུ་སོང་སྟེ། དེ་གར་རྒྱ་རིགས་དགེ་སློང་ཕ་གཉིས་ཀྱི་རོགས་རམ་དང་མཉམ་དུ་ཁོང་ཚོས་དགོངས་པ་རབ་གསལ་ལ་དགེ་སློང་ཕའི་སྡོམ་པ་ཆ་ཚང་མནོས། རྒྱ་རིགས་དགེ་སློང་གཉིས་ཀྱིས་སྡོམ་རྒྱུན་གང་ཞིག་ཉམས་ལེན་བྱེད་སྐོར་གྱི་གནད་དོན་འདིའི་ཐད་སྔར་སྲོལ་ལ་དགའ་ཞེན་ཅན་གྱི་བོད་པའི་མཁས་པ་ཚོས་གཞི་སྨྲའི་རྒྱུད་པ་རེད་ཅེས་ཟེར་བའི་ནན་རྩོད་ལ་ལོ་རྒྱུས་ཀྱི་གཞི་རྟེན་གང་ཡང་མེད།
དུས་རབས་གསུམ་པའི་དཀྱིལ་ནས་ལྔ་པའི་འགོ་སྟོད་བར། རྒྱ་རིགས་དགེ་སློང་ཕ་རྣམས་ཆོས་སྲུང་སྡེ་པའི་ལུགས་ཀྱི་ཆོ་ག་ལྟར་སྡོམ་པ་ཞུས། འོན་ཀྱང་ཁོང་ཚོའི་ཉིན་རེའི་མི་ཚེའི་ནང་དགེ་འདུན་ཕལ་ཆེན་སྡེ་པའི་ལུགས་ཀྱི་སོ་ཐར་གྱི་སྡོམ་པ་ཉམས་ལེན་བྱས་ཡོད། འོས་འཚམས་ཀྱི་གཞུང་ཁག་རྒྱ་སྐད་དུ་ཡིག་སྒྱུར་བྱས་རྗེས་དུས་རབས་ལྔ་པའི་འགོ་སྟོད་ནས་བདུན་པའི་དུས་དཀྱིལ་བར། དགེ་སློང་ཕ་རྣམས་ད་དུང་ཆོས་སྲུང་སྡེ་པའི་ལུགས་ཀྱི་འདུལ་གཞུང་ལྟར་སྡོམ་པ་ཞུ་ཡི་ཡོད། འོན་ཀྱང་རྒྱ་ནག་གི་ས་ཁུལ་གང་སར་དགེ་སློང་ཕ་རྣམས་ཀྱིས་ཐམས་ཅད་ཡོད་པར་སྨྲ་བའི་ལུགས་དང་། ཆོས་སྲུང་སྡེ་པ། དགེ་འདུན་ཕལ་ཆེན་པའི་སྡེ་པ། ས་སྟོན་སྡེ་པ་བཅས་ཀྱི་རྗེས་སུ་འབྲངས་ཡོད།
དུས་རབས་བདུན་པའི་དུས་དཀྱིལ་ནང་རྒྱ་ནག་གི་འདུལ་བའི་སྡེའི་མཁན་པོ་དང་པོ་ཌའོ་ ཤུའན་(Daoxuan)གྱིས་ཉིན་རེའི་མི་ཚེ་དང་སྡོམ་པ་འབོག་འཇོག་གཉིས་ཀར་ཆོས་སྲུང་སྡེ་པའི་འདུལ་གཞུང་ལག་བསྟར་དགོས་པའི་བཀའ་ཁྱབ་གནང་ཡོད་པ་དང་། ཕྱི་ལོ་ ༧༠༩ ཡེ་ཤུ་དུས་སྐབས་སུ་ཐང་རྒྱལ་རབས་ཀྱི་གོང་མ་འཇོང་ཟོང་(Zhong-zong)གིས་གོང་མའི་བཀའ་ཤོག་དང་བཅས་བཀའ་རྩ་དེ་འགྲོ་ལུགས་དང་མཐུན་པ་བཟོས། དུས་རབས་བརྒྱད་པའི་འགོ་སྟོད་ཁོ་ནར་གཞི་ཐམས་ཅད་ཡོད་པར་སྨྲ་བའི་འདུལ་གཞུང་རྒྱ་སྐད་དུ་ཡིག་སྒྱུར་ཞུས། འོན་ཀྱང་དེ་མུ་མཐུད་ཉམས་ལེན་བྱས་པའི་དཔང་རྟགས་མེད། དེས་ན་མཐའ་གྲུའི་ས་ཁུལ་ཁག་ཏུ་དགེ་སློང་ཕའི་སྡོམ་པ་འབོག་འཇོག་བྱེད་པར་དགེ་སློང་ལྔ་ཡི་འདུས་པ་ཁ་སྐོང་མཁན་གྱི་རྒྱ་ནག་གི་དགེ་སློང་ཕ་གཉིས་དགོས་པའི་རྒྱུད་པ་དེ་ནི་ཆོས་སྲུང་སྡེ་པ་ཡིན་པ་གསལ་པོ་རེད། དེར་བརྟེན་འདུལ་བའི་ལུགས་གཉིས་ཀྱི་ཁོངས་མི་ཐེ་བའི་དགེ་འདུན་གྱི་སྡེས་སྡོམ་པ་མནོས་པའི་མཚན་གཞི་བོད་པའི་ལོ་རྒྱུས་ནང་བྱུང་ཡོད། དེའི་འབྲས་བུར། འདུལ་བའི་ལུགས་གཉིས་ཀྱི་ཁོངས་མི་ལས་གྲུབ་པའི་གཉིས་ཚོགས་ཀྱི་སྡོམ་པ་འབོག་འཇོག་དེ་གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱེད་པར་ལག་བསྟར་བྱས་ན་ཆོག ། དེར་མ་ཟད་དགོངས་པ་རབ་གསལ་རང་ཉིད་དགེ་སློང་གི་སྡོམ་པ་བླངས་ནས་ལོ་ལྔ་ཕྱིན་ནའང་། གཙང་རབ་གསལ་གྱིས་དགོངས་པ་རབ་གསལ་ལ་ཀླུ་མེས་ཚུལ་ཁྲིམས་ཤེས་རབ་ལ་སྡོམ་པའི་འབོག་པའི་སྐབས་མཁན་པོ་བྱེད་ཆོག་པའི་གནང་བ་བསྩལ། དེས་འདུལ་བའི་གཞུང་ནང་གསལ་ཁ་བཏོན་པར་ལྟར་རྒྱུ་མཚན་དང་ལྡན་པའི་གནས་སྟངས་སྐབས་སྡོམ་པ་འབོག་པའི་ཆོ་གར་བཅོས་སྒྱུར་ཆོག་པའི་མཚན་གཞི་ཞིག་སྟོན་གྱི་ཡོད།
ཨ་རིའི་གྲོང་ཁྱེར་ཁ་ལེ་ཧྥོར་ནི་ཡ་(California)སྦེར་ཀེ་ལི་(Berkeley)ནང་པའི་དགོན་སྡེའི་གཙོ་འཛིན་དགེ་སློང་ཕ་འབུམ་རམས་པ་ ཧུང་ སུ་ རེ།(Hung Sure)
“བྱང་ཨ་རིའི་ནང་དགེ་སློང་མའི་སྡེ་དར་རྒྱས་བྱུང་བ་ནི་སློབ་དཔོན་ ཤུའན་ ཧུ་ཝཱ་(Hsuan Hua)ཡི་དགེ་འདུན་གྱི་སྒྲིག་འཛུགས་དང་ལག་བསྟར་གྱི་དགོངས་ཚུལ་ཡིན།”
དུས་རབས་ལྔ་པའི་འགོ་སྟོད་ནས་བཟུང་ཆོས་སྲུང་སྡེ་པའི་དགེ་སློང་ཕ་དང་དགེ་སློང་མའི་སྡོམ་པའི་ཆོ་གའི་ནང་ཚངས་པའི་དྲ་བའི་མདོ་གཞིར་བཟུང་བྱང་ཆུབ་སེམས་དཔའི་སྡོམ་པ་ལེན་པ་ཚུད་ཡོད། ཆིང་རྒྱལ་རབས་ཀྱི་དུས་འགོར། དགོན་སྡེ་མང་པོའི་ནང་སྡོམ་པ་འབོག་པའི་ཆོ་ག་རྣམས་ཧ་ཅང་གུ་ཡངས་པོར་གྱུར། དེར་བརྟེན་ཕྱི་ལོ་ ༡༦༦༠ ཡེ་ཤུ་དུས་སྐབས་སུ་ ཇིའན་ ཡུའེ་ (Jian Yue)ཡིས་སྡོམ་པའི་ཆོ་ག་དྲི་མ་མེད་པ་གོང་སྤེལ་བཏང་། དེའི་ནང་དགེ་སློང་གི་སྡོམ་པ་འབོག་པའི་ཆོ་གའི་ཆ་ཤས་སུ་བྱང་ཆུབ་སེམས་དཔའི་སྡོམ་པ་ལེན་པ་ཚུད་ཡོད། ཁོང་གི་སྡོམ་པ་འབོག་པའི་དཔེ་དེབ་དེ་ནས་བཟུང་རྟག་ཏུ་ལག་བསྟར་བྱས་ཡོད།
ཕྱི་ལོ་ ༡༩༦༩ ལོར་སློབ་དཔོན་ཤུའན་ ཧུ་ཝཱ་ལགས་ཀྱིས་ཨ་རིའི་གྲོང་ཁྱེར་ཁ་ལེ་ཧྥོར་ནི་ཡ་འི་ནང་ཆོས་ཀྱི་ཁམས་ནང་པའི་མཐུན་ཚོགས་གསར་འཛུགས་ཞུས། ཕྱི་ལོ་ ༡༩༧༢ ནས་བཟུང་མཐུན་ཚོགས་དེས་ཁ་ལེ་ཧྥོར་ནི་ཡའི་སཱན་ ཧྥེ་རན་སི་སི་ཁོ་(San Francisco)དང་ཏཱ་ལེ་མ་ཇི་(Talmage)ལ་སངས་རྒྱས་སྟོང་བཅུའི་གྲོང་ཁྱེར་(City of Ten Thousand Buddhas)ནང་གསེར་རི་དགོན་པར་ ཇིའན་ ཡུའེ་ཡི་དཔེ་དེབ་གཞི་ལ་བཞག་སྟེ། ཆོས་སྲུང་སྡེ་པའི་དགེ་སློང་ཕ་མ་གཉིས་ཀྱི་སྡོམ་པ་ཐེངས་བཅུ་གཅིག་ཙམ་གོ་སྒྲིག་ཞུས་ཡོད། གནས་བརྟན་སྡེ་པའི་བསླབ་པ་རྒན་པའི་དགེ་སློང་ཕ་རྣམས་ཀྱིས་ལྟ་ཞིབ་མཛད་དེ་མཉམ་ཞུགས་གནང་བ་དང་སྡོམ་པ་དེར་ངོས་སྦྱོར་གནང་། སྡོམ་པ་དེ་ལྟར་སྲུང་ནས་དགེ་སློང་ཕ་མ་གཉིས་ལ་སྦྱོར་བརྡར་ཐོབ་པ་དང་ནུབ་ཕྱོགས་པའི་གནས་སྟངས་ཁྲོད་མཛའ་མཐུན་ངང་བཞུགས།
ཨ་རིའི་གྲོང་ཁྱེར་ཁ་ལེ་ཧྥོར་ནི་ཡ་(California)ལོའོ་སེ་ ཨན་ཇཱ་ལེ་སེར་(Los Angeles)ཡོད་པའི་རྒྱལ་སྤྱིའི་ནང་པའི་སྒོམ་སྒྲུབ་བསྟི་གནས་ཁང་གི་མཁན་མོ་དགེ་སློང་མ་ཀཱ་རུ་ནཱ་ དྷ་རྨ།(Karuna Dharma)
“ཕྱི་ལོ་ ༡༩༩༤ ནས་ ༢༠༠༤ བར་ལོའོ་སེ་ ཨན་ཇཱ་ལེ་སེའི་ནང་དགེ་སློང་མར་སྡོམ་པ་འབོག་པའི་ཉམས་མྱོང་།”
ཕྱི་ལོ་ ༡༩༩༤ ནས་འགོ་བཙུགས་ཏེ་ཨ་རིའི་གྲོང་ཁྱེར་ཁེ་ལི་ཕོ་ནི་ཡ་དང་ལོའོ་སེ་ཨན་ཇཱ་ལིར་ཡོད་པའི་རྒྱལ་སྤྱིའི་ནང་པའི་སྒོམ་སྒྲུབ་བསྟི་གནས་ཁང་དུ་ཆོས་སྲུང་སྡེ་པའི་ཆོ་གའི་ཐོག་ནས་དགེ་སློང་ཕ་མར་སྡོམ་པ་མནོས་པ་དང་། དགེ་སློང་ཕ་མ་གཉིས་ཀྱི་ཆོ་ག་གཅིག་གི་ཐོག་ནས་མཉམ་དུ་སྡོམ་པ་བླངས་ཡོད། སྡོམ་པ་འབོག་པའི་ཆོ་གའི་རྐང་ཚབ་བྱེད་མིའི་གནས་བབས་གསུམ་པོ་རེ་རེ་རྣམས་དགེ་སློང་ཕ་གཅིག་དང་མ་གཅིག་དབར་མཉམ་སྤྱོད་བྱས་པ་དང་། དགེ་སློང་ཕ་རྣམས་ཀྱི་དགེ་སློང་ཕའི་སྡོམ་ནོད་པ་དང་དགེ་སློང་མ་རྣམས་ཀྱི་དགེ་སློང་མའི་སྡོམ་པ་ནོད་ཀྱི་ཡོད། རྐང་ཚབ་བྱེད་མཁན་གྱི་དགེ་སློང་ཕ་མ་དེ་དག་ནི་ཆོས་རྒྱུད་དང་ལུང་པ་འདྲ་མིན་ནས་ཡིན་ཅིང་ཚང་མས་རྒྱ་ནག་དང་། ཀོའོ་རི་ཡ། ཝི་ཏི་ནམ་མི་སེ། ཨ་རིའི་ཆོས་སྲུང་སྡེ་པ་དང་ཤྲི་ལངྐའི་གནས་བརྟན་སྡེ་པ་བཅས་ཀྱི་སྡོམ་པ་འབོག་པའི་སྒྲོམ་གཞི་གཅིག་གི་ནང་མཉམ་དུ་ལས་ཀ་བྱེད་ཀྱི་ཡོད། དེ་མིན་སྡོམ་པ་ནོད་མཁན་གྱི་སྡེའི་ཁོངས་སུ་འདུལ་བའི་ཆོས་རྒྱུད་གསུམ་ཀ་དང་ལུང་པ་འདྲ་མིན་ནས་དགེ་སློང་ཕ་མ་རྣམས་ཡོད། སྡོམ་པ་ལེན་མཁན་གྱི་བུད་མེད་རྣམས་དགེ་ཚུལ་མའི་སྡོམ་པ་བླངས་ནས་ཉུང་མཐར་ལོ་གསུམ་ཙམ་ཕྱིན་པ་དང་ཁོང་ཚོས་དགེ་སློབ་མའི་སྡོམ་པ་བླངས་ཟིན་པའི་དགོས་མཁོའི་ཆ་རྐྱེན་གང་ཡང་མེད། སྡོམ་པ་འབོག་པའི་ཆོ་ག་ནི་ཆོས་སྲུང་སྡེ་པའི་ལུགས་ལྟར་བྱས་ཡོད་ནའང་། དགེ་སློང་ཕ་མ་ལས་དང་པོ་བ་སོ་སོའི་ངོས་ནས་རང་ལུགས་གནས་བརྟན་སྡེ་པ་དང་། གཞི་ཐམས་ཅད་ཡོད་པར་སྨྲ་བ། ཡང་ན་ཆོས་སྲུང་སྡེ་པ་བཅས་ཀྱི་སྡོམ་རྒྱུན་ཐོབ་ཡོད་བསམ་དགོས། དེ་ལྟར་ནུབ་ཕྱོགས་ཀྱི་བུད་མེད་ཉི་ཤུ་ཐམ་པས་གཞི་སྨྲའི་ལུགས་ཀྱི་དགེ་སློང་མའི་སྡོམ་པ་བླངས་ཡོད།
ཤྲི་ལངྐའི་ནང་གི་ཤྲི་གོ་ཏཱ་མི་ཆོས་ཚོགས་ཀྱི་འགན་འཛིན་དགེ་སློང་མ་ཀཱ་སུ་མཱ་ དྷེ་ཝེན་ཌ་རཱ།(Kusuma Devendra)
“གནས་བརྟན་སྡེ་པའི་དགེ་སློང་མ།”
ཕྱི་ལོ་ ༡༠༡༧ ཡེ་ཤུ་དུས་སྐབས་སུ་གནས་བརྟན་སྡེ་པའི་ལུགས་ཀྱི་དགེ་སློང་མའི་སྡོམ་རྒྱུན་ཆད་པ་ནས་བཟུང་། ཤྲི་ལངྐའི་བུད་མེད་རྣམས་ཀྱི་སྡོམ་པ་བཅུ་ལྡན་གྱི་བཙུན་མར་འབའ་ཞིག་ཏུ་རབ་ཏུ་བྱུང་ཡོད། ཕྱི་ལོ་ ༡༩༩༦ ལོར་ཤྲི་ལངྐའི་བུད་མེད་རྣམས་ཀྱི་ཆེད་དགེ་སློང་མའི་སྡོམ་སྡོམ་རྒྱུན་དང་པོ་དེ་ཇོ་རྒྱེ་(Jogye)ཆོས་རྒྱུད་ཀྱི་ཀོའོ་རི་ཡའི་ཆོས་སྲུང་སྡེ་པའི་དགེ་འདུན་གྱི་དྲུང་ནས་ས་རཱར་(Sarnath) སླར་གསོ་ཐོག་མ་དེ་བྱུང་། ཤྲི་ལངྐའི་དགེ་སློང་ཕ་རྣམས་ཀྱིས་སྡོམ་རྒྱུན་དེ་ལུགས་མཐུན་དུ་ངོས་འཛིན་བྱས་པ་དང་། དེ་རྗེས་ཤྲི་ལངྐའི་དགེ་སློང་མ་བཅུས་ཆོས་སྲུང་སྡེ་པའི་སྡོམ་པ་བཟུང་བ་དང་མཉམ་དུ་གནས་བརྟན་སྡེ་པའི་འདུལ་གཞུང་ཉམས་ལེན་གནང་ཡོད། ཕྱི་ལོ་ ༡༩༩༨ ལོར་གནས་མཆོག་རྡོ་རྗེ་གདན་དུ་ཐེ་ཝན་གྱི་དགེ་སློང་ཕའི་དྲུང་ནས་སྡོམ་པ་བཅུ་ལྡན་གྱི་ཤྲི་ལངྐའི་བཙུན་མ་ཉི་ཤུར་ཆོས་སྲུང་སྡེ་པའི་དགེ་འདུན་གྱི་སྡེ་རྐྱང་པའི་ཐོག་ནས་དགེ་སློང་མའི་སྡོམ་པ་གནང་བའི་རྗེས་སུ་གནས་བརྟན་སྡེ་པའི་དགེ་སློང་ཕས་ས་རཱར་དགེ་འདུན་རྐྱང་པའི་དགེ་སློང་མའི་སྡོམ་པ་བསྐྱར་ནོད་མཛད། ད་ཆ་ཕྱི་ལོ་ ༢༠༠༧ ལོར་ཤྲི་ལངྐའི་ནང་ཐེ་ཝན་ནང་ནས་སྡོམ་པ་བླངས་པའི་དགེ་སློང་མ་ལྔ་བརྒྱ་ལྷག་ཡོད་པ་དང་དགེ་འདུན་གཉིས་ཚོགས་ནང་ཤྲི་ལངྐ་དགེ་སློང་ཕ་མ་གཉིས་གཏོགས་ཡོད། སྔར་སྲོལ་དགའ་ཞེན་ཅན་གྱི་ཤྲི་ལངྐའི་དགེ་སློང་ཕ་འགའ་ཞི་གིས་ཆོས་སྲུང་སྡེ་པའི་སྡོམ་རྒྱུན་དེ་ཐེག་ཆེན་གྱི་སྡོམ་རྒྱུན་ཡིན་པར་དགག་པ་བྱེད་པར་གཞི་མེད། ཤྲི་ལངྐའི་སྲིད་འཛིན་བཀུར་འོས་སྐུ་ཞབས་མཱ་ཧིན་དྷ་རཱ་ རཱ་ཇཱ་པག་སཱ་(Mahindra Rajapaksa)མཆོག་གིས་སྡོམ་རྒྱུན་དེ་ངོས་འཛིན་གནང་བ་དང་ད་ཆ་དེར་གཞུང་ཕྱོགས་ནས་རྒྱབ་སྐྱོར་ཐོབ་ཡོད།
ཐེ་ཝན་གྱི་གྲོང་ཁྱེར་ཀའོ་ ཤིའུང་(Kaohsiung)དུ་རྟེན་གཞི་བྱས་པའི་ཧྥོ་ གུའང་ ཤཱན་(Fo Guang Shan)དགོན་པའི་ལྷོ་ཨེ་ཤི་ཡ་དང་གནས་བརྟན་སྡེ་པའི་ནང་ཆོས་ཀྱི་འབྲེལ་མཐུད་པ་དགེ་སློང་མ་ཆུའེ་མེན།(Chuehmen)
“དགེ་སློང་མའི་སྡོམ་པ་ལེན་པའི་ཐོབ་ཐང་ཐད་ང་ཚོའི་ཉམས་མྱོང་སྤེལ་རེས།”
ཧྥོ་ གུའང་ ཤཱན་རྒྱུད་པ་དེ་ནི་ཐེ་ཝན་དུ་ཕྱི་ལོ་ ༡༩༦༧ ལོར་གསར་འཛུགས་ཞུས། བར་ལོའོ་སེ་ ཨན་ཇཱ་ལེ་སེའི་(Los Angeles)ནང་གི་ཤི་ ལཱའི་ (Hsi Lai)ལྷ་ཁང་ནང་ཕྱི་ལོ་ ༡༩༨༨ ལོ་དང་། གནས་མཆོག་རྡོ་རྗེ་གདན་དུ་ཕྱི་ལོ་ ༡༩༩༨། ཕྱི་ལོ་ ༢༠༠༠ ལོར་ཐེ་ཝན་བཅས་སུ། རྒྱུད་པ་འདིའི་དགེ་སློང་ཕ་མ་རྣམས་ཀྱིས་གནས་བརྟན་སྡེ་པ་དང་བོད་བརྒྱུད་ནང་བསྟན་གྱི་རྗེས་འཇུག་བཙུན་མ་རྣམས་ལ་གཉིས་ཚོགས་ཀྱི་ཐོག་ནས་ཆོས་སྲུང་སྡེ་པའི་དགེ་སློང་མའི་སྡོམ་པ་གནང་ཡོད། དེ་ནི་རྒྱུད་པ་བྱེ་བྲག་པ་ཞིག་གི་ཐོག་ནས་བསམ་བློ་གཏོང་རྒྱུའི་ཚབ་ཏུ་ནང་ཆོས་དང་འདུལ་བའི་ཐོག་ནས་བཏང་ན་དགེ་མཚན་ཆེ་བ་ཡོད། སངས་རྒྱས་ཀྱི་སྐུ་དུས་སུ། གནས་བརྟན་སྡེ་པ་དང་། ཆོས་སྲུང་སྡེ་པ། གཞི་ཐམས་ཅད་ཡོད་པར་སྨྲ་བའི་སྡེ་བ་ལྟ་བུའི་རྒྱུད་པ་དང་ཆོས་རྒྱུད་ཀྱི་སྡེ་ཚན་མེད། རྒྱུད་པ་འདི་གསུམ་གྱི་བསླབ་ཁྲིམས་རྣམས་ལ་ཁྱད་པར་ཅུ་ཟད་ཡོད་ནའང་ཚང་མ་ཁུངས་ལྡན་ཡིན་ཅིང་ནོར་བ་གཅིག་ཀྱང་མེད། དེར་བརྟེན་ཁྱད་པར་དེ་དག་གི་ཐོག་ནས་དགེ་སློང་མའི་སྡོམ་རྒྱུན་འགོག་རྒྱུ་མེད།
ཨོ་སི་ཊོ་ལི་ཡའི་གྲོང་ཁྱེར་མ་ནུ་ཀའི་(Manuka)ས་སྐྱ་རྒྱལ་སྤྱིའི་ནང་པའི་ཤེས་ཡོན་གཙུག་ལག་སློབ་ཁང་གི་འགན་འཛིན་བླ་མ་ཆོས་གྲགས་རིན་པོ་ཆེ།
“ཕྱི་ལོ་ ༢༠༠༣ ཟླ་ ༡༠ ནང་ཨོ་སི་ཊོ་ལི་ཡའི་ཁན་སྦེ་ར་(Canberra)རུ་ཚོགས་པའི་བོད་རིགས་བཙུན་མས་སྣེ་ཁྲིད་པའི་དགེ་སློང་མའི་སྡོམ་པ་འབོག་འཇོག་སྐབས་དང་པོ་གོ་སྒྲིག་དང་སྦྱིན་བདག་བྱེད་པའི་ཆ་ནས་བོད་པའི་ནང་བསྟན་སློབ་དཔོན་གྱི་ཉམས་མྱོང་།”
ཕྱི་ལོ་ ༢༠༠༣ ལོར་ཝི་ཏི་ནམ་གྱི་དགེ་སློང་ཕ་མ་གཏོགས་པའི་ཨོ་སི་ཊོ་ལི་ཡའི་ཁན་སྦེ་ར་ནས་སློབ་དཔོན་ལྷན་ཚོགས་ཤིག་གིས་བུད་མེད་དགུར་ཆོས་སྲུང་སྡེ་པའི་གཉིས་ཚོགས་ཀྱི་དགེ་སློང་མའི་སྡོམ་གནང་། དེ་ག་ནང་བཞིན་རྒྱ་གར་དང་བལ་ཡུལ་ནང་གནས་སྡོད་བོད་རིགས་བཙུན་མ་རྣམས་ལ་ཆོས་སྲུང་སྡེ་དགེ་འདུན་གཉིས་ཀྱི་སྡོམ་ནོད་ཕྱིར། རྒྱ་གར་དྷ་རམ་ས་ལར་རྟེན་གཞི་བྱས་པའི་དབུས་བོད་མིའི་སྒྲིག་འཛུགས་ཀྱི་ཆོས་རིག་ལྷན་ཁང་གི་རོགས་མགོན་འོག དགེ་སློང་མའི་སྡོམ་གནང་མཁན་གྱི་སློབ་དཔོན་ལྷ་ཚོགས་ཤིག་འཛུགས་ཐུབ་ན་དགེ་མཚན་ཆེན་པོ་ཡོད། དེ་བཞིན་༸གོང་ས་ཏཱ་ལའི་བླ་མ་མཆོག་ནས་དེར་གནང་བ་སྩལ་ན་དེ་བས་ཕན་རླབས་ཆེ།
ཕྱི་དྲོའི་བགྲོ་གླེང་། ཉིན་གཉིས་པ།
རྒྱ་གར་ནང་གི་བོད་པའི་བཙུན་དགོན་ཁག་གི་བཙུན་མ་ཚོས་འདུལ་བའི་གཞུང་གཞི་ལ་བཞག་སྟེ་སྡོམ་པ་འབོག་ཕྱོགས་ཡང་དག་པ་ཞིག་ཡིན་ཕྱིན་ཆད། དགེ་འདུན་རྐྱང་པའི་སྡེས་གཞི་སྨྲའི་ལུགས་ཀྱི་སྡོམ་པ་འབོག་པར་མགྲིན་དབྱངས་གཅིག་ཏུ་རྒྱབ་སྐྱོར་བྱེད་ཀྱི་ཡོད། ཁོང་ཚོས་འགྲེལ་བརྗོད་བྱེད་གསལ། འདུལ་བའི་སྲོལ་རྒྱུན་གཞན་ལ་ནོངས་པ་མེད་ནའང་། གཞི་སྨྲའི་ལུགས་ཀྱི་སྡོམ་པ་ཐོབ་ན་མ་མཐར་སྔར་སྲོལ་ལ་དགའ་ཞེན་ཅན་གྱི་ཕྱོགས་གཏོགས་ཀྱིས་ཁོང་ཚོར་དགག་པ་མི་བྱེད་པར། བོད་པའི་སྤྱི་ཚོགས་ནང་ཁོང་ཚོའི་གནས་བབས་ལ་ཁས་ལེན་དང་སྦྲེལ་མཚམས་ཡག་པོ་ཡོང་ཐུབ་ཀྱི་ཡོད། བཙུན་མ་ཚོས་ནང་ཆོས་སློབ་གཉེར་གཏིང་ཕྱིན་པ་བྱེད་འདོད་པ་དང་ལྷག་པར་དུ་དགེ་བཤེས་མའི་ཤེས་ཡོན་དང་མཚན་གནས་ཐོབ་པར་རེ་བ་བྱེད་ཀྱི་ཡོད། དེའི་ཕྱིར་གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་དགོས་མཁོ་ཆེན་པོ་ཡོད། གང་ཡིན་ཞེ་ན། དེ་ལ་བརྟེན་ནས་ཁོང་ཚོས་གཞི་སྨྲའི་ལུགས་ཀྱི་འདུལ་གཞུང་ལ་ཐོས་བསམ་སློབ་གཉེར་བྱེད་ཐུབ་ཀྱི་ཡོད། སྤྱིར་བཏང་འགྲོ་བ་མིའི་ཐོབ་ཐང་དང་ཕོ་མོ་གནད་དོན་དེ་གལ་ཆེན་པོ་ཡིན་ནའང་། ཁོང་ཚོའི་བསམ་པར་སྐབས་འདིར་འབྲེལ་མེད་ཡིན། གནད་དོན་གཙོ་བོ་ནི་དགེ་སློང་མའམ་དགེ་བཤེས་མའི་གནས་བབས་ཇི་ལྟར་འཐོབ་རྒྱུ་དེ་མ་ཡིན་པར། རང་སེམས་ཇི་ལྟར་འདུལ་རྒྱུ་དེ་ཡིན། ཆོས་རིག་ལྷན་ཁང་གིས་བཙུན་མ་ཚོས་གཞི་སྨྲའི་ལུགས་ཀྱི་དགེ་སློང་མའི་འདུལ་གཞུང་སློབ་གཉེར་བྱ་རྒྱུར་ཆོག་མཆན་དང་གྲ་སྒྲིག་གནང་ཡོད་ཀྱང་། བསླབ་པ་རྒན་གྲས་ཀྱི་དགེ་སློང་ཕ་རྣམས་ཀྱིས་དགེ་སློང་མའི་སྡོམ་རྒྱུན་སྔོན་དུ་མ་སོང་བར་སློབ་གཉེར་བྱེད་མི་ཆོག་པའི་བསླབ་ཁྲིམས་ གཞུང་གི་ནང་བཀོད་པ་དེར་བརྩི་བཀུར་དགོས་པར་ནན་བརྗོད་བྱེད་ཀྱི་ཡོད།
༸སྤྱི་ནོར་༸གོང་ས་༸སྐྱབས་མགོན་༸ཏཱ་ལའི་བླ་མ་མཆོག་གི་ཞལ་ནས། གང་གི་སྐུ་ཚེའི་རིང་དགེ་སློང་མའི་སྡོམ་རྒྱུན་གྱི་གནད་དོན་དེ་སེལ་རྒྱུ་ཧ་ཅང་གལ་ཆེན་པོ་ཡིན་ཞེས་གསུངས་ཡོད། བོད་བརྒྱུད་ནང་བསྟན་གྱི་དགོན་སྡེ་ཁག་གི་བསླབ་པའི་ཐོག་ནས་སྲོལ་རྒྱུན་གྱི་དཔེ་གཞུང་ལ་ལྟོས་དགོས་པ་དང་མངོན་གསལ་དོད་པའི་འགལ་ཟླ་ཅན་གྱི་གསུང་རྣམས་རིག་པས་བརྡར་ཤ་བཅད་ནས་ཐག་གཅོད་དགོས་སྐོར་གསུང་གི་ཡོད། དེར་བརྟེན་གནད་དོན་ཐག་གཅོད་བྱེད་པའི་ཐབས་ལམ་གཅིག་པུ་དེ་ནི་གཞི་སྨྲའི་ལུགས་ཀྱི་འདུལ་བའི་གཞུང་ནང་གི་ཁུངས་ལྡན་གྱི་གསུང་དང་བགྲོ་གླེང་གི་ཐོག་ནས་དེ་དག་གི་འགྲེལ་བཤད་མ་ནོར་བ་བཀྲལ་ནས་ཐག་གཅོད་བྱ་རྒྱུ་དེ་ཡིན། དེ་ཡང་བོད་པའི་དགོན་སྡེ་ཁག་གི་སྲོལ་རྒྱུན་དང་བསམ་བློ་གཏོང་ཕྱོགས་ལ་གཞིགས་ནས་ནང་ཁུལ་བགྲོ་གླེང་བྱས་ཏེ་ཐག་གཅོད་དགོས། གཞི་སྨྲའི་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་བྱེད་པ་དང་དེའི་ཐབས་ལམ་ཐད་ཨེ་ཤི་ཡའི་ནང་པའི་སྲོལ་རྒྱུན་གྱི་དགོན་སྡེའི་རྒན་རབས་པ་རྣམས་ཀྱི་མོས་མཐུན་དགོས་ཀྱི་མེད་ནའང་། ༸གོང་ས་ཏཱ་ལའི་བླ་མ་མཆོག་གིས་མཐའ་མའི་ཐག་གཅོད་ནི་སྲོལ་རྒྱུན་དེ་དག་རང་གིས་ཐག་གཅོད་དགོས་རྒྱུ་གལ་འགངས་ཆེན་པོར་དགོངས། ཝི་ཏི་ནམ་གྱི་དགེ་སློང་ཕ་ཐི་ཁུ་ ཁུའང་ སྦ་(Thich Quang Ba)མཆོག་གིས། གལ་སྲིད་བོད་རིགས་ཚོས་རང་ཉིད་ཀྱི་དགེ་སློང་མའི་སྡོམ་རྒྱུན་སླར་གསོ་བྱས་ན། རང་ལུགས་ཀྱི་དགེ་སློང་མའི་སྡོམ་རྒྱུན་སླར་གསོ་མ་ཐུབ་པའི་གནས་བརྟན་སྡེ་པའི་ལུང་པ་ཁག་གིས་དེའི་རྗེས་སུ་འབྲང་རྒྱུ་སྟབས་བདེ་བ་ཡོང་སྲིད་སྐོར་ཁ་སྣོན་མཛད།
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (40%)
ཤོག་ངོས་བརྗོད་བྱ།
- ཚོགས་དུས་བཞི་པ། ཉིན་གཉིས་པ། འདུལ་རྒྱུད་ཀྱི་ལོ་རྒྱུས།
- ཨོ་སི་ཊོ་ལི་ཡའི་གྲོང་ཁྱེར་སི་ཌི་ནིའི་(Sydney)སན་ཏི་(Santi)ནགས་དགོན་གྱི་མཁན་པོ་དགེ་སློང་སུ་ཇཱ་ཏོ།(Sujato)
- ཤྲི་ལངྐའི་ནང་པའི་བསྟི་གནས་ཁང་གི་གཙོ་འཛིན་དང་ཐོག་མར་ཡུལ་དེའི་ཀེ་ལ་ནི་ཡའི་(Kelaniya)གཙུག་ལག་སློབ་གྲྭ་ཆེན་མོའི་དབུ་འཛིན་འབུམ་རམས་པ་ཧེ་མ་ གུ་ན་ཊི་ལ་ཀེ།(Hema Goonatilake)
- ཝི་ཏི་ནམ་(Vietnam)གྲོང་ཁྱེར་ཧོ་ཆི་མིན་(Ho Chi Minh City)གྱི་ཝི་ཏི་ནམ་ནང་པའི་གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ལེ་ མཱན་ ཐ་ཌེ།(Le Manh That)
- ཨ་རིའི་སོ་ནམ་ཞིང་ལས་སྡེ་ཚན་གྱི་ཕྱིའི་སོ་ནམ་ཞབས་ཞུ་ཁང་གི་སྐུ་ཞབས་རོ་སི་ཨན་ ཧྥི་རི་སེ།(Roseanne Freese)
- ཐེ་ཝན་གྱི་གྲོང་ཁྱེར་སཤིན་ཅུ་(Hsinchu) ཚིང་ཧུའ་(Tsing Hua)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཡུ་ཆེན་ ཡི།(Yu-chen Yi)
- ཨ་རིའི་གྲོང་ཁྱེར་ཇོར་ཇི་ཡའི(Georgia) ཨ་ཐན་སིའི་(Athens) ཇོར་ཇི་ཡ་གཙུག་ལག་སློབ་གྲྭ་ཆེན་མོའི་འབུམ་རམས་པ་ཧྱང་སུན་ ཡི།(Hyangsoon Yi)
- ཐོག་མར་ཇར་མན་གྱི་ཧམ་བྷག་(Hamburg)གཙུག་ལག་སློབ་གྲྭ་ཆེན་མོ་དང་། ཨ་རིའི་གྲོང་ཁྱེར་ནེའུ་ཡོག་གི་རུ་བིན་(Rubin)སྒྱུ་རྩལ་འགྲེམས་སྟོན་ཁང་གི་དོ་དམ་པ་མཁས་དབང་འབུམ་རམས་པ་ཌེ་བི་ཌེ་ ཇེག་སུན།(David Jackson)
- ཌན་མག་(Denmark)གི་ཁོ་ཕན་ཧ་གན་(Copenhagen)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཇན་ ཨུལ་རིག་ སོ་བི་ཤེ།(Jan-Ulrich Sobisch)
- ཇར་མན་གྱི་གྲོང་ཁྱེར་མུ་ནིག་(Munich)གི་ལུ་དེ་ཝིག་ མེག་སེ་མི་ལེན་སེ་(Ludwig-Maximilians)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཇན་སེ་ ཨུ་ཝེ་་ ཧར་ཌེ་མན།(Jens-Uwe Hartmann)
- ཐོག་མར་ཤྲི་ལངྐའི་གྲོང་ཁྱེར་ཀན་ཌིའི་(Kandy)ནང་པའི་པར་སྐྲུན་ཁང་གི་རྩོམ་སྒྲིག་པ་དང་། ཕྱིས་སུ་ཨ་རིའི་གྲོང་ཁྱེར་ནེའུ་ཡོག་ནང་ཆུའང་ཡེན་(Chuang Yen)དགོན་པའི་དགེ་སློང་འབུམ་རམས་པ་བོ་དྷི།(Bodhi)
- ལྷོ་ཀོའོ་རི་ཡའི་གྲོང་ཁྱེར་སེའོལ་(Seoul)གྱི་རྡུང་གུག་(Dongguk)གཙུག་ལག་སློབ་གྲྭ་ཆེན་མོའི་མཁས་དབང་འབུམ་རམས་པ་ཧའེ་ཇུ་ ཇེའོན་ སུ་ནིམ།(Hae-ju Jeon Sunim)
- འདྲ་མཚུངས་ཀྱི་ཚོགས་དུས་དྲུག་པ། ཉིན་གཉིས་པ། སྲོལ་རྒྱུན་དང་དེང་དུས་ཀྱི་དགོས་མཁོའི་དབར་གྱི་འགལ་ཟླ། དུམ་ཚན་གཉིས་པ།
- རྒྱ་གར་ནང་གི་བཀྲིས་ལྗོངས་འདོན་རྒྱུད་དགའ་ཚལ་གླིང་གི་དབུ་འཛིན་དགེ་སློང་མ་བསྟན་འཛིན་དཔལ་མོ།
- ཨ་རིའི་གྲོང་ཁྱེར་མཱ་ས་ཆུ་སེ་ཚེའི་(Massachusetts)ཁེམ་བི་རེ་ཇིའི་(Cambridge)ཧར་ཝར་ཌི་ (Harvard)གཙུག་ལག་སློབ་གྲྭ་ཆེན་མོའི་འཛམ་གླིང་གི་སོ་སོའི་ཆོས་ལུགས་ཀྱི་སློབ་གྲྭའི་(Divinity School)མཁས་དབང་འབུམ་རམས་པ་ཇཱ་ནེ་ཌེ་རྒྱ་མཚོ།(Janet Gyatso)
- ཐེ་ཝན་གྱི་ཤིའང་ཀུའང་(Hsiang Kuang) གཙུག་ལག་ཁང་གི་ནང་པའི་ཤེས་ཡོན་བསྟི་གནས་ཀྱི་གཙོ་འཛིན་དང་ཐེ་ཝན་གྱི་འོད་འཚེར་ཅན་གྱི་ནང་པའི་རྒྱལ་སྤྱིའི་མཐུན་ཚོགས་(Luminary Buddhist International Society) ཀྱི་མཁན་མོ་དགེ་སློང་མ་ཝུ་ཡིང་།(Wu Yin)
- ཐེ་ལན་ཌིའི་སོང་དྷ་མ་ ཀལ་ཡཱ་ནི་(Song-dhamma-kalyani)བཙུན་དགོན་གྱི་མཁན་མོ་དགེ་སློང་མ་དྷ་མ་ནན་ཌཱ།(Dhammananda) དང་མཚན་གཞན་ལ་མཁས་དབང་འབུམ་རམས་པ་ཆ་ཚུ་མན་ ཀཱ་བིལ་སིང་།(Chatsumarn Kabilsingh)ཞུ།
- ཤྲི་ལངྐའི་གྲོང་ཁྱེར་དྷེ་ཧི་ཝ་ལའི་(Dehiwala)ནང་པའི་རིག་གཞུང་བསྟི་གནས་ཁང་གི་ངེས་སྟོན་པ་དགེ་སློང་ཕ་ཀི་རཱ་མ་ ཝི་མཱ་ལ་ཇོ་ཐི་ ཐེ་ར།(Kirama Wimalajothi Thera)
- ཇར་མན་གྱི་ཧམ་བྷག་གཙུག་ལག་སློབ་གྲྭ་ཆེན་མོའི་མཁས་དབང་ཟུར་པ་མཁས་དབང་འབུམ་རམས་པ་སྦ་རེན་ཌེ་ ཇན་ ཊེར་ཝིལ། (Barend Jan Terwiel)
- ཨེང་ལན་ཌིའི་(England)ལི་ཌེ་སེ་(Leeds)གཙུག་ལག་སློབ་གྲྭ་ཆེན་མོའི་འབུམ་རམས་པ་མར་ཊིན་ སི་གར་།(Martin Seeger)
- ཨོ་སི་ཊོ་ལི་ཡའི་རྒྱལ་ས་ཁན་སྦེ་ར་(Canberra)ཆགས་པའི་ཝཱན་ ཧཱན་(Van Hanh)དགོན་པ་དང་གྲོང་ཁྱེར་སི་ཌི་ནི་(Sydney)དུ་ཡོད་པའི་ངུ་ ཡེན་ ཐིའུ་(Nguyen Thieu)དགོན་པའི་མཁན་པོ་དགེ་སློང་ཐི་ཁུ་ ཁུའང་ སྦ།(Thich Quang Ba)
- བཞུགས་སྒར་དྷ་རམ་ས་ལར་རྟེན་གཞི་བྱས་པའི་སྒྲོལ་མ་གླིང་བཙུན་དགོན་ནས་དགེ་བཤེས་ལྷ་རམ་པ་དགེ་སློང་ཕ་རིན་ཆེན་དངོས་གྲུབ་ལགས།
- འདྲ་མཚུངས་ཀྱི་ཚོགས་དུས་དྲུག་པ། ཉིན་གཉིས་པ། སྲོལ་རྒྱུན་དང་དེང་དུས་ཀྱི་དགོས་མཁོའི་དབར་གྱི་འགལ་ཟླ། དུམ་ཚན་གསུམ་པ། ཤྲི་ལངྐ་དང་། འབར་མ། ཐེ་ལན་ཌི། བྷང་ལ་རྡེ་ཤི་བཅས་ཀྱི་ནང་གནས་བརྟན་སྡེ་པ།
- ཤྲི་ལངྐའི་ཨ་མ་ར་པུ་ར་ དྷར་མ་རཀྴི་ཏའི་(Amarapura Dharmarakshita)ཆོས་རྒྱུད་ཀྱི་དགེ་འདུན་འདྲེན་པ་(Sangha Nayaka)དགེ་སློང་ཕ་སློབ་དཔོན་དྷ་མ་ཝི་ཧཱ་རི།(Dhammavihari)
- ཨ་རིའི་གྲོང་ཁྱེར་ཁ་ལེ་ཧྥོར་ནི་ཡའི་(California)རི་ཝེར་སའི་ཌ་(Riverside)ནང་རྟེན་གཞི་བྱས་པའི་ཐན་ཊི་ ཐི་ཚར་(Thanti-Thitsar)ལྷག་མཐོང་སྒོམ་སྒྲུབ་ལྟེ་གནས་ཁང་གི་དགེ་སློང་མ་ཨ་ཡཱ་ གུ་ཎ་སཱ་རི།(Ayya Gunasari)
- ཉི་ཧོང་གྱི་གྲོང་ཁྱེར་ཆི་བཱའི་(Chiba)ནང་གི་ཀན་ཌ་(Kanda)རྒྱལ་སྤྱིའི་སློབ་སྦྱོང་གི་གཙུག་ལག་སློབ་གྲྭ་ཆེན་མོའི་འབུམ་རམས་པ་ཏོ་མོ་མི་ ཨི་ཏོ།(Tomomi Ito)
- ཨོ་སི་ཊོ་ལི་ཡའི་གྲོང་ཁྱེར་ཨ་ཌེ་ལཱ་ཌིའི་(Adelaide)ཧྥི་ལིན་ཌེར་སིའི་(Flinders)གཙུག་ལག་སློབ་གྲྭ་ཆེན་མོ་དང་མེལ་སྦོར་ནིའི་(Melbourne)མེལ་སྦོར་ནིའི་གཙུག་ལག་སློབ་གྲྭ་ཆེན་མོའི་འབུམ་རམས་པ་སྦར་སྦ་ར་ ཀ་མེ་ཨར།(Barbara Kameiar)
- ཨ་རིའི་གྲོང་ཁྱེར་ཁ་ལེ་ཧྥོར་ནི་ཡའི་ཧྥི་རི་མོན་ཌོར་(Freemont)ཡོད་པའི་དྷ་མ་དྷ་རི་ནི་ ཝི་ཧཱ་རའི་(Dhammadharini Vihara)མཁན་མོ་དགེ་སློང་ཨ་ཡཱ་ ཊ་ཐ་ཨ་ལོ་ཀ(AyyaTathaaloka)
- ཨེང་ལན་ཌིའི་ལི་ཛེ་(Leeds)གཙུག་ལག་སློབ་གྲྭ་ཆེན་མོའི་འབུམ་རམས་པ་ཨེམ་མཱ་ ཏོ་མ་ལིན།(Emma Tomalin)
- བྷང་ལ་རྡེ་ཤིའི་ནང་ཅི་ཊ་གོང་(Chittagong)གཙུག་ལག་སློབ་གྲྭ་ཆེན་མོའི་འཛམ་གླིང་ཞི་བདེའི་ལྟེ་གནས་ཀྱི་ཕ་གོ་ཌའི་Pagoda)མཁན་པོ་དགེ་སློང་པྲ་ཇ་ཉ་ སྦང་ཤ།(Prajna Bangsha)
- ཐེ་ཝན་གྱི་རྒྱལ་ས་ཐེ་པི་ནང་གི་ཐེ་ཝན་རྒྱལ་ཡོངས་གཙུག་ལག་སློབ་གྲྭ་ཆེན་མོའི་འབུམ་རམས་པ་ཁེ་རེ་སེ་ཊི་ ཡུ་ལིང་ ཆཱང་།(Christie Yu-ling Chang)
- ཨེང་ལན་ཌིའི་རྒྱལ་ས་ལོན་ཊོན་(London)གྱི་གཙུག་ལག་སློབ་གྲྭ་ཆེན་མོའི་ཨ་ཧྥེ་རི་ཁ་དང་ཤར་ཕྱོགས་རིག་པའི་ཚན་པའི་འབུམ་རམས་པའི་འོས་མི་སེ་ཊེ་ཧྥ་ནི་ཡཱ་ ཊེ་རཱ་ཝ་ནིན།(Stefania Travagnin)
- ཝི་ཏི་ནམ་གྱི་གྲོང་ཁྱེར་ཐོང་ནཊ་(Thong Nhat)ཡོད་པའི་དབུས་ཝི་ཏི་ནམ་ནང་པའི་མཐུན་ཚོགས་ཀྱི་ཐེབས་རྩ་ཁང་གི་ཚོགས་གཙོ་གཞོན་པ་དགེ་སློང་མ་ཐི་ཁུ་ ནུ་ ཧུའེ་ ཧུའོང་།(Thich Nu Hue Huong)
- ཨ་རིའི་གྲོང་ཁྱེར་ཁ་ལེ་ཧྥོར་ནི་ཡའི་ཧྥི་རི་མོན་ཌོ་(Freemont)ལ་འཛམ་གླིང་ཞི་བདེའི་ཐེངས་རྩ་ཁང་གི་སྲོལ་གཏོད་བྱེད་པོ་ཐི་ཁུ་ ནུ་ ཧཱན་ ཊི་རི་(Thich Nu Hahn Tri)མིང་གཞན་འབུམ་རམས་པ་ལཱ་ནི་ ཧཱན་ཊེར།(Lani Hunter)
- རྒྱ་གར་དྷ་རམ་ས་ལའི་བོད་ཀྱི་བཙུན་མའི་ལས་འཆར་གྱི་མཉམ་འབྲེལ་དབུ་འཛིན་སྐུ་ཞབས་བློ་བཟང་བདེ་ཆེན།
- ཨ་རིའི་གྲོང་ཁྱེར་མཱ་ས་ཆུ་སེ་ཚེའི་(Massachusetts)ཝི་ལིམ་སེ་ཊཱའོན་(Williamstown)གྱི་ཝི་ལིམ་སེ་(Williams)མཐོ་སློབ་ཀྱི་འབུམ་རམས་པ་ཀིམ་ རྒི་ཏི་ཆོ་(Kim Gitschow)དང་རྒྱ་གར་གྱི་གྲོང་ཁྱེར་ཟངས་དཀར་དཀར་ཤར་ཟངས་དཀར་གྱི་བཙུན་མའི་མཐུན་ཚོགས་ཀྱི་ཚོགས་གཙོ་སྐལ་བཟང་ལྷ་མོ།
- ཐེ་ལན་ཌིའི་ནང་ཆོས་སྲུང་སྡེ་པའི་དགེ་སློང་མའི་སྡོམ་པ་ཐོབ་མཁན་ཐེ་ལན་ཌིའི་བུད་མེད་དང་པོ་སློབ་དཔོན་ཤི་ ཀུའང་ སེང་།(Shi Kuang Seng)
- ལྷོ་ཀོའོ་རི་ཡའི་ཕ་ལམ་འདུལ་བའི་ཤེས་ཡོན་བསྟི་གནས་ཁང་གི་འགན་འཛིན་དང་། ལྷོ་ཀོའོ་རི་ཡའི་གྲོང་ཁྱེར་སུ་ཝོན་(Suwon)གྱི་བཙུན་མའི་པོང་ནྱོང་སཱ་(Pongnyongsa)ཆོས་རིག་སློབ་གཉེར་ཁང་གི་དབུ་འཛིན་དགེ་སློང་མ་མྱོའོམ་ སུ་ནིམ།(Myoom Sunim)
- ཨ་རིའི་གྲོང་ཁྱེར་ཝ་ཤིང་ཊོན་(Washington) ནེའུ་པོར་ཊོ་(Newport)ལ་རྟེན་གཞི་བྱས་པའི་གཉན་ཡོད་བཙུན་མའི་ཆོས་སྡེའི་(Sravasti Abbey)མཁན་མོ་དགེ་སློང་མ་ཐུབ་བསྟན་ཆོས་སྒྲོན།
- ཨ་རིའི་གྲོང་ཁྱེར་ཁ་ལེ་ཧྥོར་ནི་ཡ་(California)སྦེར་ཀེ་ལི་(Berkeley)ནང་པའི་དགོན་སྡེའི་གཙོ་འཛིན་དགེ་སློང་ཕ་འབུམ་རམས་པ་ ཧུང་ སུ་ རེ།(Hung Sure)
- ཨ་རིའི་གྲོང་ཁྱེར་ཁ་ལེ་ཧྥོར་ནི་ཡ་(California)ལོའོ་སེ་ ཨན་ཇཱ་ལེ་སེར་(Los Angeles)ཡོད་པའི་རྒྱལ་སྤྱིའི་ནང་པའི་སྒོམ་སྒྲུབ་བསྟི་གནས་ཁང་གི་མཁན་མོ་དགེ་སློང་མ་ཀཱ་རུ་ནཱ་ དྷ་རྨ།(Karuna Dharma)
- ཤྲི་ལངྐའི་ནང་གི་ཤྲི་གོ་ཏཱ་མི་ཆོས་ཚོགས་ཀྱི་འགན་འཛིན་དགེ་སློང་མ་ཀཱ་སུ་མཱ་ དྷེ་ཝེན་ཌ་རཱ།(Kusuma Devendra)
- ཐེ་ཝན་གྱི་གྲོང་ཁྱེར་ཀའོ་ ཤིའུང་(Kaohsiung)དུ་རྟེན་གཞི་བྱས་པའི་ཧྥོ་ གུའང་ ཤཱན་(Fo Guang Shan)དགོན་པའི་ལྷོ་ཨེ་ཤི་ཡ་དང་གནས་བརྟན་སྡེ་པའི་ནང་ཆོས་ཀྱི་འབྲེལ་མཐུད་པ་དགེ་སློང་མ་ཆུའེ་མེན།(Chuehmen)
- ཨོ་སི་ཊོ་ལི་ཡའི་གྲོང་ཁྱེར་མ་ནུ་ཀའི་(Manuka)ས་སྐྱ་རྒྱལ་སྤྱིའི་ནང་པའི་ཤེས་ཡོན་གཙུག་ལག་སློབ་ཁང་གི་འགན་འཛིན་བླ་མ་ཆོས་གྲགས་རིན་པོ་ཆེ།


c: text/html

text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
སེར་ཀོང་མཚན་ཞབས་རིན་པོ་ཆེའི་རྣམ་ཐར།
ལེའུ་གསུམ་པ། མཚན་ཞབས་རིན་པོ་ཆེ་དང་ལྷན་དུ་སྦྱོང་བརྡར།
ཕྱི་ལོ་ ༡༩༧༠ ཟླ་དང་པོའི་ནང་གནས་མཆོག་རྡོ་རྗེ་གདན་དུ་སེར་ཀོང་མཚན་ཞབས་རིན་པོ་ཆེ་ཐོག་མར་ང་ལ་མཇལ་རྒྱུའི་སྐལ་བཟང་ཐོབ་བྱུང། དགེ་བཤེས་དབང་རྒྱལ་ལགས་ཀྱི་སློབ་སྟོན་འོག་ཨ་རིར་དབྱིན་ཇིའི་སྐད་ཡིག་སློབ་སྦྱོང་གནང་བའི་ཆུང་སྲིད་རིན་པོ་ཆེ་ཤར་པ་རིན་པོ་ཆེ་དང་ཁམ་ལུང་རིན་པོ་ཆེ་རྣམ་གཉིས་ཀྱིས་ཕྲན་ལ་ཁོང་ངོ་སྦྱོར་གནང་བྱུང་། སེར་ཀོང་རིན་པོ་ཆེས་ང་ལ་གསང་བ་འདུས་པ་སློབ་གཉེར་བྱེད་རྒྱུར་ཤིན་ཏུ་འཚམ་པའི་བཤེས་གཉེན་ཞིག་ཕྱོགས་སྟོན་གནང་ཐུབ་སྲིད། ལྐོག་འགྱུར་གྱི་གཞུང་འདིའི་གཙོ་བོའི་ཆ་ཤས་དུམ་བུ་ཆུང་ངུ་ཞིག་གི་ལེགས་སྦྱར་དང་བོད་འགྱུར་གཉིས་བསྡུར་བ་བྱས་པའི་རྗེས་སུ་ངས་འབུམ་རམས་པའི་ (Ph.D.) ཉམས་ཞིབ་ཆེད་རྩོམ་གྱི་བརྗོད་གཞིར་རྒྱུད་གཞུང་དཀའ་རྙོག་ཅན་དེ་བདམས་པ་ཡིན།
ངའི་སྐད་རིགས་སློབ་སྦྱོང་གིས་ཚད་མཐོ་བའི་སློབ་སྦྱོང་དེ་འདྲ་བར་ང་གྲ་སྒྲིག་གང་ཡང་མེད་ནའང་སེར་ཀོང་རིན་པོ་ཆེས་ང་ལ་ཐུགས་འཁུར་ཆེ་བཞེས་གནང་བྱུང། ཁོང་གིས་ང་ལ་རྒྱུད་སྟོད་གྲྭ་ཚང་གི་མཁན་ཟུར་ཡེ་ཤེས་དོན་གྲུབ་ལགས་ངོ་སྦྱོར་དགོངས་ཚུལ་གནང་། མཁན་ཟུར་མཆོག་ལོ་མང་པོའི་རྗེས་སུ་དགའ་ལྡན་ཁྲི་ཐོག་ཏུ་ཕེབས་ཡོད། རིན་པོ་ཆེས་ང་ལ་སྙན་གྲགས་ལྡན་པའི་བླ་མ་ཁོང་བདམས་གནང་བར་གཟི་བརྗིད་ཚོར་བྱུང།
ཟླ་བ་ཁ་ཤས་ཀྱི་རྗེས་སུ། རྒྱུད་སྟོད་གྲྭ་ཚང་གནས་པའི་དྷ་རམ་ས་ལའི་ཉེ་འགྲམ་གྱི་རི་གྲོང་དྷ་ལ་ཧོ་སིའི་ (Dalhousie) སྒང་དུ་འདམ་དང་བ་ཕྱུགས་ཀྱི་ལྕི་བ་ལས་གྲུབ་པའི་ཁང་ཆུང་ཤིན་ཏུ་ཆུང་ངུ་ཞིག་གི་ནང་མཁན་པོ་མཆོག་ང་ལ་མཇལ་རྒྱུའི་སྐལ་བཟང་ཐོབ་པ་དང་། དེར་ངས་གནས་བཅས་པ་ཡིན། ཉམས་ཆུང་གྱི་དགེ་འདུན་པ་བགྲེས་སོང་ཁོང་ལོ་གསུམ་བསྟུད་མའི་བསྙེན་མཚམས་སྒོམ་གྲུབ་གཉིས་པ་མཇུག་སྒྲིལ་མ་ཐག་ཙམ་རེད་འདུག །ངས་ཁོང་ལ་དཔེ་ཁྲིད་གནང་རོགས་ཞེས་རེ་སྐུལ་ཞུས་སྐབས་ཁོང་གིས་ལམ་སེང་ཞལ་བཞེས་གནང་བྱུང། ཁོང་གིས་ང་དུས་ཚོད་ཏག་ཏག་ལ་སླེབས་པ་རེད་ཅེས་གསུངས་བྱུང། ཉིན་དེའི་སང་ནང་པར་ཁོང་གསང་བ་འདུས་པའི་གཞུང་ལ་ལོ་གསུམ་གྱི་བསྙེན་མཚམས་འགོ་འཛུགས་གནང་བཞིན་འདུག །ངས་ཁོང་དང་མཉམ་བཞུགས་བྱེད་རྒྱུར་འཁུར་ལེན་ཐུབ་བམ། མཉམ་བཞུགས་བྱེད་མི་ཐུབ་པ་ཡིན་ནའང་། ཉམས་མྱོང་ལྡན་པའི་རིན་པོ་ཆེས་སྲོལ་རྒྱུན་ལྟར་ནང་ཆོས་ཀྱི་ལམ་ནས་ར་སྤྲོད་གནང་བྱུང། རིན་པོ་ཆེས་ང་ལ་སོ་སོ་རང་ཉིད་ཀྱི་བདེན་པ་རྟོགས་ཐུབ་པའི་ཁོར་ཡུག་ཅིག་བསྐྲུན་གནང་བྱུང། ཧ་ཅང་ཚད་མཐོ་བའི་རྒྱུད་གཞུང་སློབ་གཉེར་དང་ཉམས་ལེན་བྱེད་རྒྱུར་ངས་སྔོན་འགྲོ་ནས་འགོ་འཛུགས་དགོས་པ་ཡིན།
ངས་མྱུར་དུ་ངའི་ཆེད་རྩོམ་གྱི་བརྗོད་གཞི་དེ་བཞིན་རན་ཞིང་འཚམ་པའི་བརྗོད་བྱ་ལམ་རིམ་ངག་རྒྱུན་གྱི་ལུགས་ལ་བརྗེ་སྒྱུར་དང་། རྨང་གཞི་རྣམས་ཤར་པ་རིན་པོ་ཆེ་དང་ཁམ་ལུང་རིན་པོ་ཆེ་རྣམ་གཉིས་ཀྱི་བཤེས་གཉེན་དགེ་བཤེས་ངག་དབང་དར་རྒྱས་ལགས་ཀྱི་དྲུང་ནས་སློབ་གཉེར་བྱེད་རྒྱུའི་གོ་སྒྲིག་ཞུས་པ་ཡིན། དགེ་བཤེས་ནི་གདན་སའི་ཤེས་ཡོན་གྱི་གནས་ཚད་ཅིག་ཡིན་ཞིང་འབུམ་རམས་པ་དང་ཕལ་ཆེར་མཉམ་པ་དང། དགེ་བཤེས་དར་རྒྱས་ལགས་ཀྱི་མཁྱེན་ཡོན་ལྡན་པའི་དགེ་རྒན་གྱི་རིག་རྩལ་ལ་བརྟེན་ནས་ཁོང་ལ་བླ་སྤྲུལ་ཆུང་སྲིད་རིན་པོ་ཆེ་ལྔའི་ཡོངས་འཛིན་གྱི་གནས་བབ་ཐོབ་ཡོད། དེའི་སྐབས་དགེ་བཤེས་དར་རྒྱས་ལགས་བ་ཚང་སྦྲང་མའི་ཚོགས་ཀྱིས་ཁེངས་པ་ཞིག་གཟིམ་ཁང་དུ་སྤྱད་ནས་བཞུགས་བཞིན་ཡོད། གཟིམ་ཁང་ཤིན་ཏུ་ཆུང་བའི་དབང་གིས་ཁོང་ཉིད་ཀྱི་གཟིམ་ཁྲི་གཅིག་ཁོ་ན་ལས་ཤོང་གི་མེད་ཅིང། ཁང་པའི་ཞ་ལའི་ཐོག་མི་གསུམ་འཚང་ག་གཤིབ་གཤིབ་ཀྱིས་མཉམ་དུ་སྡོད་སའི་གུ་ཡུལ་ཞིག་ལྷག་ཡོད། ཁོང་བཞུགས་ཡུལ་གྱི་ཆ་རྐྱེན་དེས་ང་ལ་གཙེས་ནའང་ངས་སློབ་གཉེར་ཐོག་གོམས་འདྲིས་བསྟེན་པ་ཡིན། ངས་ད་དུང་དེང་དུས་བོད་པའི་ཁ་སྐད་སྦྱོང་དགོས་ཀྱི་ཡོད། ཧར་ཝར་ཌི་ (Harvard) གཙུག་ལག་སློབ་གཉེར་ཁང་དུ་ངས་སྔ་རབས་ཀྱི་སྐད་ཡིག་བྲིས་མ་གཅིག་པུ་སྦྱངས་པ་ཡིན།
ང་ལ་སེར་ཀོང་རིན་པོ་མཇལ་ཐེངས་རྗེས་མ་ནི། ལོ་དེའི་ཕྱི་ཟླ་དྲུག་པའི་ནང་དུ་རེད། དྷ་ལ་ཝོ་སི་ས་ཁུལ་དུ་བཤལ་སྐྱུག་དང་རྒྱུ་ཚད་ཀྱི་ནད་ཡམས་ཚབས་ཆེན་ཞིག་ཁྱབ་པ་དང་། ༸གོང་ས་མཆོག་ནས་རིན་པོ་ཆེར་དྷ་ལ་ཧོ་སི་རུ་རྟ་མགྲིན་གྱི་དབང་གནང་རྒྱུར་འབོད་སྐུལ་གནང་བ་རེད། ཡི་དམ་དྲག་པོའི་རྣམ་པ་ཅན་དེ་ཉམས་ལེན་དང་འཕྲོད་རྟེན་བཅས་ཀྱིས་ནད་རིམ་དེ་དག་ལས་གྲོལ་རྒྱུར་ཕན་ཐོགས་ཆེན་པོ་ཡོད། ང་རང་རྗེས་གནང་འཐོབ་མཁན་གྱི་ནུབ་ཕྱོགས་པ་ཉུང་ཤས་ཀྱི་གྲས་སུ་ཡོད་ནའང། རིན་པོ་ཆེ་སྐུ་སྒེར་དུ་མཇལ་རྒྱུའི་གོ་སྐབས་ཐོབ་མ་བྱུང། ཁོང་ས་ཕྱོགས་གཞན་དུ་དབང་གནང་རྒྱུའི་མཛད་འཕྲིན་ཡོད་པས་ལམ་སེང་དྷ་ལ་ཧོ་སི་ནས་ཕྱིར་ཕེབས་གནང་སོང།
ཁོང་མཇལ་ཐེངས་རྗེས་མའི་སྐབས་སུ་འགྱུར་བ་མང་པོ་བྱུང་བ་རེད། ཕྱི་ལོ་ ༡༩༧༡ ལོའི་སྟོན་ཀར་༸གོང་ས་མཆོག་ནས་དགེ་བཤེས་དར་རྒྱས་ལགས་ལ་དྷ་རམ་ས་ལར་གསར་དུ་བཞེངས་པའི་བོད་ཀྱི་དཔེ་མཛོད་ཁང་དུ་ཕྱི་རྒྱལ་བ་རྣམས་ལ་ནང་ཆོས་སློབ་ཁྲིད་གནང་རྒྱུར་འབོད་སྐུལ་ཞུས། ཤར་པ་རིན་པོ་དང་ཁམ་ལུང་རིན་པོ་ཆེས་ཁོང་གི་གསུང་སྒྱུར་གྱི་ཐོག་ནས་མཉམ་བཞུགས་གནང་བ་རེད། དཔེ་མཛོད་ཁང་དུ་ངས་ཀྱང་ཡིག་སྒྱུར་གྱི་ཞབས་ཞུའི་ཐུགས་ཕན་གསོ་ཐུབ་པ་བྱུང་ན་ཞེས་བཀའ་འདྲི་ཞུས་པར་༸གོང་ས་མཆོག་ནས་ཞལ་བཞེས་གནང་སོང། ཐོག་མར་ངས་ཆེད་རྩོམ་འབུལ་ལམ་ཞུས་ནས་མཁས་དབང་གྱི་ལག་འཁྱེར་འཐོབ་པ་བྱེད་རྒྱུ་དང་དེ་ནས་ཕྱིར་ལོག་བྱེད་རྒྱུ་དེ་རེད། རྡ་རམ་ས་ལ་དང་ཉེ་བ་རྒྱང་ཐག་ལེ་དབར་མེ་ལེ་བརྒྱ་ལས་ཉུང་བ་ཆོད་པའི་པཱ་ཀི་ས་ཏཱན་དང་རྒྱ་གར་དབར་ས་མཚམས་དམག་འཁྲུག་ལངས་པས་ཕྲན་ལ་ཕྱི་འགྱངས་མེད་པར་འཕྲལ་ཐོན་བྱེད་རྒྱུའི་སྔོན་བརྡ་ཞིག་བྱུང། ཕྲན་གྱིས་ཧར་ཝར་ཌི་ལ་ཕྱིར་ལོག་བྱས་ཏེ་༸གོང་ས་མཆོག་གི་བཀའ་སློབ་ཀྱི་རྗེས་སུ་འབྲངས་པ་ཡིན། ངའི་སློབ་དཔོན་ཆེན་མོའི་བློ་ཡུལ་ལས་འདས་པར་ངས་གཙུག་ ལག་སློབ་གཉེར་ཁང་གི་སློབ་ཁྲིད་ལས་འཁུར་བྱ་སེམས་མེད་པའི་དགོངས་སེལ་ཞུས་ཅིང་། ཟླ་བ་འགའ་ཤས་ཀྱི་རྗེས་སུ་སྟེ་ཕྱི་ལོ་ ༡༩༧༢ ཟླ་དགུ་པའི་ནང་ངས་དྷ་རམ་ས་ལར་ཕྱོགས་ཐོན་བྱས་པ་ཡིན།
སེར་ཀོང་རིན་པོ་ཆེ་ལོ་གཉིས་ཀྱི་རིང་བལ་ཡུལ་དུ་བཞུགས་ནས་གསར་དུ་བཞེངས་པའི་དགོན་པ་འགའ་ཞིག་ལ་དབང་དང་བཤད་ཁྲིད་གནང་བར་ཕེབས་མ་ཐག་རེད། ཕྱི་ལོ་ ༡༩༧༤ ལོའི་སྟོན་ཀར་ཁོང་དྷ་རམ་ས་ལར་ཕྱིར་ལོག་ཕེབས་དུས་ངས་ཁོང་དང་ཐད་ཀར་འབྲེལ་གཏུགས་བྱེད་པའི་བོད་སྐད་འདང་ངེས་ཤིག་མཐའ་མར་རྒྱག་ཐུབ་པ་བྱུང། རིན་པོ་ཆེས་ཕྲན་ལ་ཁོང་ཉིད་ཀྱི་གསུང་སྒྱུར་བྱེད་པའི་ལས་སྨོན་གྱི་འབྲེལ་བ་ཞིག་ཡོད་པ་མཁྱེན་གྱི་ཡོད་བཟོ་འདུག་ནའང་ངས་ཐོག་མར་ཤེས་རྟོགས་བྱུང་མེད་པ་རེད། ཁོང་གིས་ང་ལ་རྟག་ཏུ་ཁོང་མཇལ་རྒྱུ་དང་ཁོང་སྐྱེ་བོ་འདྲ་མིན་དང་མཇལ་འཕྲད་གནང་སྐབས་ཉིད་ཀྱི་སྐུ་འགྲམ་དུ་སྡོད་རྒྱུའི་བློ་སྟོབས་གནང་བའི་ཐོག་ནས་གནས་འདི་ཁོ་བོར་ཤུགས་ལ་བསྟན། མཇལ་ཁའི་བར་གསེང་སྐབས་རིན་པོ་ཆེས་ཕྲན་དང་ལྷན་དུ་གླེང་མོལ་གནང་བ་དང་བོད་སྐད་ཀྱི་མིང་ཚིག་སྣ་ཚོགས་ཀྱི་འགྲེལ་བཤད་བསྐྱོན་ནས་ཕྲན་གྱིས་བཀའ་མོལ་གོ་རྟོགས་ཐུབ་ཐབས་གནང་གི་ཡོད།
དེ་ནས་མྱུར་བར་རིན་པོ་ཆེས་ཕྲན་ལ་འཇམ་དབྱངས་དཀར་པོ་དང་། དབྱངས་ཅན་མ་དཀར་པོ། སྒྲོལ་མ་དཀར་པོ་བཅས་གསུམ་གྱི་ཐང་ག་ལྟ་ན་སྡུག་པ་གཅིག་གསོལ་རས་གནང་བྱུང། ཐང་ག་དེ་ནི་སྤི་ཏི་མི་མང་གིས་ཉེ་འཆར་ཁོང་ལ་ཕུལ་བ་ཞིག་རེད། སྐུ་དེ་རྣམས་ནི་ཁོང་བྱིས་པའི་དུས་ནས་ཉིད་ཀྱི་རྟོག་པ་དང་སྒོམ་གྲུབ་ཉམས་ལེན་གོང་འཕེལ་འགྲོ་བའིི་ཡི་དམ་གཙོ་བོ་ཆགས་ཡོད། ཡི་དམ་དེ་རྣམས་ཀྱི་ངོ་བོ་ནི་རིམ་པ་བཞིན་གཞན་ལ་ཕན་པའི་སེམས་དྭངས་གཙང་དང་། སྙན་ངག་སོགས་རྩོམ་རིགས་ལ་རྣམ་དཔྱོད་ཡངས་པ། ཚེ་རིང་བ་དང་འདོད་ཡོན་ལ་མེད་དུ་མེད་རུང་བའི་ནུས་མཐུ་ཡིན་པ་རེད། ཡིད་ལ་རེག་པའི་གནང་སྐྱེས་འདིས་ཁོང་ང་གཉིས་ཀྱི་འབྲེལ་ལམ་གཡོ་བ་མེད་པ་ཞིག་བཙུགས། ཁོ་བོས་རིན་པོ་ཆེར་ཁོང་གི་སློབ་མར་འཇུག་མིན་ཐད་ལ་བཀའ་འདྲི་ཞུས་སྐབས་ཁོང་གིས་ལྷོད་ལྷོད་ངང་ནས་ངའི་ཐུན་མིན་གྱི་ནུབ་ཕྱོགས་པའི་རང་གཤིས་ཏེ། དོན་དངོས་ཐོག་ཅི་ཞིག་དགོས་མིན་གྱི་བརྗོད་ཚུལ་དེར་དགོད་འཛུམ་གནང་སོང།
དེ་ནས་རིན་པོ་ཆེས་གོ་རིམ་ལྡན་པའི་ཐོག་ནས་ཕྲན་རང་གསུང་སྒྱུར་ཞིག་བྱེད་རྒྱུའི་སྦྱོང་བརྡར་དེ་བཞིན་ཞལ་ནས་ཁོང་ཅི་ཞིག་གནང་མིན་ཐད་ཚིག་གཅིག་མ་གསུངས་པར་འགོ་འཛུགས་གནང། ཐོག་མར་ཁོང་གིས་ངའི་དྲན་ཤེས་ཐོག་སྐུ་ལས་བསྐྱོན། ངས་རིན་པོ་ཆེ་མཇལ་བར་བཅར་བའི་སྐབས་ག་དུས་ཡིན་ནའང་ཁོང་གིས་དུས་ངེས་མེད་ཀྱིས་ད་ལྟ་རང་གསུངས་པ་རྣམས་ང་ལ་ཚིག་རེ་རེ་བཞིན་བསྐྱར་ཟློས་བྱེད་དུ་འཇུག་གནང་བ་དང་། དེ་བཞིན་དུ་ངས་ད་ལྟ་རང་གང་བཤད་པ་རྣམས་བསྐྱར་ཟློས་བྱེད་དུ་འཇུག་གནང་གི་ཡོད། ཕྱི་ལོ་ ༡༩༧༥ ལོའི་སྟོན་ཀར་རིན་པོ་ཆེའི་གསུང་སྒྱུར་བྱེད་རྒྱུ་འགོ་བཙུགས་པ་ནས་བཟུང་ཁོང་གིས་རྟག་ཏུ་ང་ལ་གསུང་ཆོས་ལ་ནོར་འཁྲུལ་དང་ཆད་ལྷག་སོགས་བཏང་ཡོད་མིན་ཐད་ཕྱིར་བོད་སྐད་ནང་དུ་བསྒྱུར་རུ་འཇུག་གནང་གི་ཡོད། མདོར་ན་རིན་པོ་ཆེས་གསུང་ཆོས་སྐབས་ཚང་མར་བོད་སྐད་དུ་ཕྱིར་བསྒྱུར་རུ་འཇུག་གནང་བའི་ཚོར་སྣང་ཞིག་ང་ལ་འདུག །ངས་ལོ་བརྒྱད་རིང་ཁོང་གི་གསུང་སྒྱུར་བྱས་པའི་སྐབས་ཁོང་གིས་གང་གསུངས་པར་རྟག་ཏུ་གོ་འཛོལ་བྱུང་ཡོད་པ་དང་ ནོར་འཁྲུལ་བྱུང་བ་རིན་པོ་ཆེས་རྟག་ཏུ་མཁྱེན་གྱི་ཡོད་པར་སྣང།
དེ་ནས་རིན་པོ་ཆེས་ཁོང་རང་གི་གསུང་ཆོས་ཀྱི་ཚོགས་ཐུན་རྗེས་སུ་སྐར་མ་ལྔའི་རིང་དེའི་སྙིང་པོ་བསྡུ་བའི་འགོ་འཛུགས་གནང་བ་དང་། དེ་ནས་ཁོང་གིས་ད་ཁྱེད་རང་གི་རེ་མོས་ཡིན་ཞེས་ང་ལ་གསུངས་གནང་གི་ཡོད། དེ་འདྲའི་ལམ་ནས་ཁོང་གིས་ཕྲན་ལ་གསུང་བཤད་ཧ་ཅང་རིང་པོ་བསྒྱུར་རྒྱུའི་སྦྱོང་བརྡར་གནང་བ་ཙམ་མ་ཟད་ད་དུང་སློབ་ཁྲིད་ཀྱང་གནང་གི་ཡོད་པ་རེད། སྐབས་རེ་ང་སྡོམ་རྒྱག་པའི་དུས་ཁོང་གིས་ཞབས་ཕྱི་དང་ལྷན་དུ་གླེང་མོལ་ཡང་གནང་ནས་ངའི་བློ་རྩེ་འགྲིམ་པའི་ནུས་པར་བརྟག་དཔྱད་གནང་གི་ཡོད། བཤེས་གཉེན་ཡག་པོ་ཞིག་ཡིན་ཚེ་ངེས་པར་དུ་ཕྱིའི་སྐད་ཅོར་གྱིས་སེམས་གཡེང་བའམ་ཞུམ་དུ་འཇུག་གི་མེད་པ་རེད།
རིན་པོ་ཆེས་ང་ལ་ཟུར་དུ་དཔེ་ཁྲིད་གནང་བའི་སྐབས་སུ་ཟིན་བྲིས་རྩ་བ་ནས་འགོད་དུ་འཇུག་གནང་གི་མ་རེད། རྗེས་སུ་ང་རང་གིས་དཔེ་ཁྲིད་ཡོངས་རྫོགས་ཡིད་ཤར་བྱེད་དགོས་པ་དང་ཟིན་བྲིས་འགོད་དགོས་པ་ཡིན། དེ་ནས་མྱུར་དུ་རིན་པོ་ཆེས་དཔེ་ཁྲིད་ཚར་རྗེས་ང་ལ་ལས་ཀ་སྣ་ཚོགས་བྱེད་དུ་བཅུག་གནང་བར་བརྟེན་དགོང་མོ་ཧ་ཅང་ཕྱི་པོར་མ་གཏོགས་ངས་ཟིན་བྲིས་བཀོད་ཐུབ་ཀྱི་མེད། མཐའ་མར་རིན་པོ་ཆེས་ངས་སྒྱུར་བཞིན་པའི་གསུང་ཆོས་ལ་བར་མཚམས་བཞག་གནང་བ་དང་། ཟུར་ཞིག་ང་རང་སྒེར་གྱི་སློབ་ཚན་དང་འབྲེལ་མེད་དོན་གཞན་ཞིག་གི་སྐོར་གསུངས་ཀྱི་ཡོད། དེ་ནས་ང་ལ་ཁོང་ཉིད་ཀྱི་གསུང་ལ་ཡིད་ཤར་བྱེད་པའི་དུས་ཡུན་ཙམ་ཞིག་ཀྱང་མ་གནང་བའམ་གང་ཡང་འབྲི་ལོང་མེད་པར་ཁོང་གིས་གསུང་ཆོས་ངོ་མའི་མཇུག་སྐྱོང་གནང་གི་ཡོད།
གལ་ཏེ་ངས་རིན་པོ་ཆེར་ཁོང་གིས་སྔོན་དུ་གསུངས་པ་ཞིག་གི་སྐོར་ལ་བཀའ་འདྲི་ཞུས་ཚེ་ངའི་དྲན་ཤེས་ཀྱིས་མ་འདང་པ་དེར་ཁོང་གིས་བཀའ་སྐྱོན་ནན་པོ་གནང་ངེས་རེད། ཐེངས་ཤིག་ངས་རིན་པོ་ཆེར་ཐ་སྙད་ཅིག་གི་གོ་དོན་བཀའ་འདྲི་ཞུས་པར་ཁོང་གིས་ཚིག་དེ་ངས་ལོ་བདུན་གྱི་སྔོན་དུ་ཁྱེད་རང་ལ་འགྲེལ་བཤད་བརྒྱབ་པ་ཡིན། ངས་དེ་གསལ་པོ་དྲན་གྱི་འདུག །ཁྱེད་རང་ག་རེ་བྱས་ནས་དྲན་གྱི་མེད་དམ། ཞེས་ལན་འདེབས་གནང་བ་ངས་དྲན་གྱི་འདུག །དོན་ལ་ཁོང་གིས་ཚར་ཅིག་ང་ལ་ཁོང་ཇི་ཙམ་བགྲེས་པ་དེ་ཙམ་གྱིས་ཁོང་གི་ཐུགས་དྲན་གསལ་དུ་འགྲོ་ཡི་ཡོད་པའི་གོ་བརྡ་སྤྲད་གནང་བ་རེད།
ངའི་དྲན་ཤེས་ཡག་ཏུ་སོང་བཞིན་པ་ཙམ་མ་ཟད་ད་དུང་གསུང་ཏག་ཏག་སྒྱུར་རྒྱུར་ཡར་རྒྱས་འགྲོ་བཞིན་པར་སེར་ཀོང་རིན་པོ་ཆེ་མཆོག་ནས་ཐུགས་འཁུར་གནང་གི་ཡོད། ཁོང་གིས་ནུབ་ཕྱོགས་པ་རྣམས་ལ་གསུང་ཆོས་གནང་བའི་མྱོང་བ་ལས་ཁོང་ཚོའི་གོ་འཛོལ་མང་པོ་ཞིག་ཐུན་མིན་ཐ་སྙད་ཀྱི་འགྱུར་ལོག་པར་འདྲེན་པ་ལས་བྱུང་གི་ཡོད་པ་མཁྱེན་རྟོགས་བྱུང་ཡོད་པ་རེད། དེ་འབྲས་སུ་ཁོང་གིས་ང་དང་ལྷན་དུ་དབྱིན་ཇིའི་ནང་བརྡ་སྦྱོར་ཚུལ་གསར་པ་འཕེལ་རྒྱས་གཏོང་སླད་དུ་ཕྱག་ལས་གནང། ཁོང་གིས་ཐུགས་རྒྱུད་རིང་པོའི་ཐོག་ནས་ང་ལ་བོད་པའི་ཐ་སྙད་རེ་རེའི་གོ་དོན་ཁྱད་པར་བ་དག་འགྲེལ་བརྗོད་གནང་བ་དང། དེ་ནས་གོ་དོན་གཅིག་མཚུངས་སུ་གནས་ཆེད་དེ་དང་མཉམ་པའི་དབྱིན་ཇིའི་ཐ་སྙད་རན་ཞིང་འཚམ་པ་ཞིག་སྦྱོར་རྒྱུར་བསྐུལ་གནང་གི་ཡོད། ཁོང་གིས་རྟག་ཏུ་ང་ལ་འདང་ངེས་མེད་པའི་སྤྱི་སྲོལ་གྱི་བྲན་གཡོག་ཏུ་མ་སོང་བར་ཐ་སྙད་གསར་པ་ཚོད་ལྟ་བྱེད་རྒྱུར་སེམས་ཤུགས་བྱིན། ལེགས་སྦྱར་སྐད་ཡིག་ནས་ནང་པ་སངས་རྒྱས་པའི་གསུང་རབ་བསྒྱུར་དོན་དུ་སྤྱད་པའི་བོད་ཀྱི་བརྡ་ཆད་ཚད་ལྡན་རྣམས་དུས་རབས་མང་པོའི་ནང་རིམ་བཞིན་གོང་འཕེལ་སོང་བ་རེད། ནུབ་ཕྱོགས་པའི་སྐད་ཡིག་ཁག་གི་ནང་དུ་སྒྱུར་བའི་ཚེ་ཡང་བསྐྱར་བཅོས་དེ་དང་གཅིག་མཚུངས་ཀྱི་བརྒྱུད་རིམ་ཞིག་འབྱུང་རྒྱུ་ཡིན་པ་ནི་རང་བཞིན་དུ་གྲུབ།
ངས་རིན་པོ་ཆེར་ཁོང་གི་སློབ་མ་ངོ་མར་ངོས་འཛིན་གནང་རྒྱུའི་རེ་བ་ཞུས་པ་དང་སྦྲགས་སེམས་ཅན་གཞན་ལ་ཐབས་ཤེས་ཟུང་འབྲེལ་གྱིས་ཕན་ཐོགས་ཇི་ལྟར་བྱེད་ཚུལ་ཏེ། རྣམ་དཔྱོད་ཡངས་པའི་ཐབས་ལམ་སློབ་རྒྱུར་དམིགས་བཀར་གྱིས་བཀའ་འདྲི་ཞུས་པ་ཡིན། ང་རང་རྟག་ཏུ་མཆོག་ཏུ་གྱུར་བ་ཡིན་པའི་ཤེས་ཡོན་རྒྱབ་ལྗོངས་དྲག་གྲས་ཀྱི་མིའི་ཁོངས་ནས་ཡོང་བར་བརྟེན་རང་ཉིད་སྒེར་གྱི་ཡར་རྒྱས་དེ་བཞིན་ཕྱོགས་རེ་བ་ཆགས་ཡོད་པ་རེད། ངས་སྤྱི་ཚོགས་ཀྱི་ཐབས་ལམ་དང་དམན་ས་བཟུང་རྒྱུར་སྦྱངས་དགོས་ཀྱི་ཡོད། དེ་འབྲས་སུ་རིན་པོ་ཆེས་ང་ལ་མིང་གཅིག་རང་འབོད་གནང་གི་ཡོད་པ་ནི་ལྐུགས་པ་ཞེས་པ་དེ་ཡིན་པ་དང་། ཁོང་གིས་འཕྱུག་པ་མེད་པའི་ཐོག་ནས་ངས་བཤད་པ་དང་བྱས་པའི་ནོར་འཁྲུལ་ལམ་གླེན་རྟགས་ཚང་མ་ཐེར་འདོན་གནང་། དཔེར་ན་ང་གསུང་སྒྱུར་བཞིན་པའི་སྐབས་རིན་པོ་ཆེས་ངས་ཡོངས་རྫོགས་རྟོགས་དགོས་པའི་ནན་བཤད་གནང་གི་ཡོད། ངའི་ཁ་ག་དུས་དིག་ནས་ཚམ་ཚོམ་སྨྲ་ནའང་དེས་དུས་ཡུན་ཇི་ཙམ་འགོར་མིན་དང་ཁོང་གིས་ང་ལ་ལྐུགས་པ་ཞེས་འབོད་པར་བཟོད་མི་བདེ་བ་ཇི་ལྟར་ཡོང་མིན་དག་གིས་ཁྱད་པར་གང་ཡང་བཟོས་ཀྱི་མེད། ཁོང་གིས་ངའི་གོ་རྟོགས་དང་གསུང་སྒྱུར་ཚད་ལྡན་ཞིག་མ་བྱུང་བར་དུ་ཚིག་གཅིག་ཀྱང་སྣང་མེད་དུ་བསྐྱུར་གནང་གི་མ་རེད། རང་ལ་བརྩི་མཐོང་དམན་པས་མནར་བའི་སློབ་མ་རྣམས་ལ་ཐབས་ལམ་དེ་འདྲ་བ་འཚམ་པོ་མེད་སྲིད་ཀྱང་ཁོང་གི་དྲག་པོའི་ཐབས་ལམ་འདི་ང་ལ་ཤིན་ཏུ་ནས་རན་ཞིང་འཚམ་མོ།
ཐེངས་ཤིག་ཧྥ་རན་སི་ (France) ནང་གི་ ལཱ་ཝོར་ (Lavaur) ཞེས་པའི་ས་ཆའི་ནང་རིན་པོ་ཆེས་མགོ་རྙོག་ཅན་གྱི་གཞུང་ཞིག་གི་འགྲེལ་པར་བཀའ་འཁྲིད་ཅིག་གནང་བ་རེད། ངས་མར་བསྡད་ནས་གསུང་སྒྱུར་བའི་སྐབས་རིན་པོ་ཆེས་ང་ལ་འགྲེལ་པའི་དཔར་མ་འགའ་ཤས་ལ་བསྡུར་བ་བྱས་ནས་གཞུང་དེ་འགྲོ་བཞིན་པའི་ཐོག་ནས་དེར་ཕྱོགས་སྒྲིག་བྱེད་རྒྱུར་ཡང་བཀའ་གནང་བྱུང། ང་ལ་སྨྱུ་གུ་མེད། འོན་ཀྱང་ངའི་མདུན་ངོས་ཐད་ཀར་དུ་བུད་མེད་སྐྲ་ལ་བཀྲག་མདངས་ཆེ་བའི་ཚོན་དམར་པོས་མདོག་བསྒྱུར་བ་དང་། མཆུ་ཏོར་འབྱུག་རྫས་དམར་པོས་ཡོངས་སུ་བསྐུས་པ། གསུང་ཆོས་མགོ་ནས་མཇུག་མ་རྫོགས་བར་དུ་མེ་ཏོག་དམར་པོ་ཞིག་སོ་ཡིས་བཟུང་ནས་སྡོད་མཁན་ཞིག་འདུག །ངས་གལ་ཏེ་སུ་ཞིག་ལ་སྨྱུ་གུ་འཕར་མ་ཞིག་ཡོད་ཚེ་ང་ལ་གཡར་རོགས་གནང་ཞེས་རེ་སྐུལ་ཞུས་པས་བུད་མེད་དེས་མོ་རང་གི་སྨྱུ་གུ་དེ་ང་ལ་སྤྲད་བྱུང། གསུང་ཆོས་ཚོགས་ཐུན་མཐའ་མར་སླེབས་དུས་ང་རང་ཡོངས་སུ་ཐང་ཆད་འདུག །ང་ཡར་ལངས་པ་དང་བུད་མེད་དེས་ཚིག་གཅིག་ཀྱང་མ་སྨྲས་པར་ལག་པ་ངའི་ཕྱོགས་སུ་བརྐྱངས་བྱུང། ངའི་བསམ་པར་ངས་གསུང་སྒྱུར་གྱི་ལས་ཀ་ཡག་པོ་བྱས་པར་མོས་ལེགས་གསོལ་གྱི་ལག་པ་གཏོང་འདོད་ཡོད་པར་བསམས། ངས་དེའི་ལན་དུ་ང་རང་གི་ལག་པ་བརྐྱངས་པའི་སྐབས་རིན་པོ་ཆེས་གསུང་སྐད་ཆེན་པོས་ ལྐུགས་པ། མོའི་སྨྱུ་གུ་ཕྱིར་སྤྲོད་ཅིག་ ཅེས་གསུངས་བྱུང།
ངའི་རང་གཅེས་འཛིན་འཇོམས་པའི་དོན་དུ་རིན་པོ་ཆེས་ང་ལ་གཞན་ཁོ་ནའི་དོན་འགྲུབ་རྒྱུའི་སློབ་ཁྲིད་ཡང་གནང། ང་རང་གི་ཆེད་དུ་སྙན་སྐུལ་ཞུས་པའི་གསུང་ཆོས་དང་དབང་ཁོང་གིས་ཞལ་བཞེས་རྩ་བ་ནས་མ་གནང་བའི་ཐོག་ནས་དེ་འདྲ་ཞིག་གནང་བ་རེད། མི་སུ་རུང་ཞིག་གིས་གསུང་ཆོས་དང་དབང་གི་སྙན་སྐུལ་ཞུས་པ་དང་ང་གསུང་སྒྱུར་ཡིན་ན་ཁོང་གིས་ང་ལ་ཞལ་བཞེས་གནང་གི་རེད། རིན་པོ་ཆེས་ང་རང་སྒེར་གྱི་ཐོག་ལ་ངས་ཅི་ཞིག་སྦྱངས་ན་དགེ་མཚན་ཆེ་བ་ཁོང་ཉིད་ཀྱིས་ཐུགས་དཔྱད་ཁོ་ན་སློབ་ཁྲིད་གནང་བྱུང།
ད་དུང་རིན་པོ་ཆེས་ངའི་མདུན་དུ་ང་ལ་བསྔགས་བརྗོད་རྩ་བ་ཉིད་ནས་གཏོང་མི་གནང་བ་མ་ཟད་རྟག་ཏུ་བཀའ་སྐྱོན་གནང་གི་རེད། དེ་འདྲ་བ་ནི་ཁོང་གིས་དམིགས་བཀར་གྱིས་མི་གཞན་གྱི་མདུན་དུ་གནང་བར་བརྟེན་སྐྱོན་བརྗོད་དང་གནོན་ཤུགས་ཀྱིས་ངའི་སེམས་ཁམས་མ་འཁྲུགས་པ་ཆགས་ཀྱི་ཡོད། ངའི་དྲན་པ་ཞིག་ལ་རིན་པོ་ཆེ་དང་ང་གཉིས་ནུབ་ཕྱོགས་ལ་ཐེངས་དང་པོའི་འཚམ་གཟིགས་ཀྱི་མཐའ་མཇུག་ཏུ་ཁོང་གིས་ཚར་གཅིག་རང་ངའི་རོགས་སྐྱོར་ལ་ལེགས་གསོལ་གནང་བྱུང། སེམས་ཚོར་དྲག་པོའི་ལམ་ནས་རིན་པོ་ཆེས་ངའི་རྒྱུད་ལ་རང་ལ་བསྟོད་བསྔགས་སམ་ཐུགས་མཉེས་པོ་ཡོང་བའི་འདུན་པ་ཙམ་མིན་པར་གཞན་སེམས་ཅན་ལ་ཕན་པའི་སེམས་ཀྱི་སྐུལ་སློང་སྤེལ་བའི་སྦྱོང་བརྡར་གནང་བ་རེད། ཁོང་གིས་ལེགས་གསོ་གནང་རྒྱུར་རེ་སྒུག་བྱས་པ་ནི་ངས་ཁྱི་ཞིག་གིས་རང་གི་མགོ་ལ་བྱིལ་བྱིལ་བྱེད་རྒྱུར་རེ་སྒུག་བྱས་པ་དང་གཅིག་མཚུངས་སུ་མཐོང་བའི་དུས་མྱུར་བར་ངོས་ལེན་གྱི་མཚན་མ་ཅི་ཡང་རེ་སྒུག་བྱེད་རྒྱུ་མཚམས་འཇོག་བྱས་པ་ཡིན། གལ་ཏེ་ཁོང་གིས་ང་ལ་བསྔགས་བརྗོད་གནང་བའི་དབང་དུ་བཏང་ནའང་ངས་མཇུག་མ་གཡུག་ན་མ་གཏོགས་དེ་མིན་བྱེད་རྒྱུ་ཅི་ཞིག་ཡོད།
རིན་པོ་ཆེས་རྒྱུན་དུ་མི་རྣམས་ལ་གསུང་རབ་ཕྱག་དཔེ་རྣམས་སོ་སོ་རང་གིས་ཀློག་ནས་སྦྱོང་རྒྱུའི་སེམས་ཤུགས་སྦྱིན་གནང་གི་རེད། སུ་ཞིག་ལ་དྭོགས་པའམ་དྲི་བ་ནམ་བྱུང་བའི་ཚེ་རིན་པོ་ཆེས་བསྟནབཅོས་ཁག་ཏུ་ཞིབ་འཚོལ་དགོས་པ་བཀའ་གནང་གི་ཡོད། ཁོང་གིས་གསུང་ཆོས་འདི་རྣམས་ཁོ་རང་གིས་བརྩམས་པ་མ་ཡིན་པར་དེ་དག་ཚད་ལྡན་གྱི་འབྱུང་ཁུངས་དག་ལས་བྱུང་བར་འགྲེལ་བརྗོད་གནང་བ་དང་། རིན་པོ་ཆེས་ད་དུང་སུ་ཞིག་གིས་ཀྱང་བླ་མས་སོ་སོར་ཐམས་ཅད་སློབ་ཁྲིད་བྱེད་རྒྱུའི་རེ་བ་བྱ་མི་ཉན་པར་གསུངས། མ་ཟད་ནུབ་ཕྱོགས་པར་ཚོར་ཁོང་གིས་༸གོང་ས་མཆོག་གི་གསུང་བཤད་ལྟར་ལོ་བརྒྱ་ཕྲག་གཉིས་སམ་དེ་ལས་མང་བ་སོང་བའི་རྗེས་སུ་སྟོན་པ་བཅོམ་ལྡན་འདས་ཀྱི་བཀའ་ཡོངས་རྫོགས་བོད་པའི་སྐད་ཡིག་གཅིག་པུའི་ནང་གནས་རྒྱུ་རེད་ཅེས་པ་དེ་བསྐྱར་ཟློས་གནང་གི་རེད། དེར་བརྟེན་ཁོང་གིས་ཉིད་ཀྱི་ནུབ་ཕྱོགས་པའི་སློབ་མ་རྣམས་ལ་བོད་པའི་སྐད་ཡིག་སྦྱོང་རྒྱུར་སྐུལ་མ་ནན་པོ་གནང་གི་ཡོད། ཁོང་གིས་བོད་ཀྱི་སྐད་ཡིག་གི་ཚེག་བར་ཚང་མར་ནང་དོན་གྱིས་ཁེངས་པར་གསུངས། དེས་ན་རིན་པོ་ཆེས་གསུང་ཆོས་ཀྱི་སྐབས་སུ་བོད་པའི་ཐུན་མིན་གྱི་ཐ་སྙད་དག་གི་བརྡ་ཆད་རྣམས་རྟག་ཏུ་སྤྲོས་ནས་གསུངས་གནང་གི་རེད།
ཐབས་ལམ་འདི་དང་ལྷན་དུ་བརྒྱུད་རིམ་ནང་ཕྱག་དཔེ་ཀློག་པ་དང་ང་རང་ལ་དྭོགས་པ་ཡོད་པ་རྣམས་དྲི་བ་གཏོང་དུ་འཇུག་པའི་ཐོག་ནས་རིན་པོ་ཆེས་ངའི་སློབ་སྦྱོང་མཇུག་སྐྱོང་བྱེད་དུ་བཅུག་གནང། ཁོང་གིས་ལམ་འདི་བརྒྱུད་ནས་སློབ་མ་རྣམས་ཀྱིས་རིམ་བཞིན་ནང་དོན་རིག་པའི་ཕྱག་དཔེ་དག་ལ་རྒྱ་མཚོའི་ནང་ཆུ་བརྒལ་བའམ་ནམ་མཁར་འཕུར་བ་ལྟ་བུའི་སློབ་སྦྱོང་བྱེད་ཐུབ་པར་གསུངས། བླ་མ་ནི་སློབ་མར་སོ་སོའི་རྐང་པའི་ཐོག་ཏུ་ལངས་ཏེ་འཕུར་ཐུབ་པའི་སློབ་ཁྲིད་གནང་མཁན་དུ་འགྲེལ་བའི་ཐོག་ནས་ཁོང་གིས་ཅི་ཞིག་སློབ་སྦྱོང་དང་ཀློག་དགོས་པའི་ལམ་སྟོན་གནང་གི་རེད། དེ་ནས་ཁོང་གིས་ཉིད་ཀྱི་སློབ་མ་རྣམས་ཚང་གི་ཕྱི་རུ་བཏོན་ནས་འཕུར་སྡོད་གང་བྱས་སོ་སོར་འགན་འཁྲི་གནང་གི་རེད།
རིན་པོ་ཆེས་ཐབས་ལམ་སྣ་ཚོགས་སྤྱད་ནས་ང་རང་ཕྱོགས་གང་ཐད་ནས་ཁོང་ཉིད་ལ་བརྟེན་མཁན་ཞིག་མི་ཆགས་པའི་སློབ་ཁྲིད་གནང། དཔེར་ན། རིན་པོ་ཆེ་དང་ངའི་དབར་ཤིན་ཏུ་ཉེ་བའི་འབྲེལ་བ་ཞིག་ཡོད་ནའང། ཁོང་གིས་ནམ་ཡང་ང་ལ་ཕྱོགས་ཐམས་ཅད་ནས་ཕན་པ་བཏགས་ཐུབ་པའི་ཚུལ་གནང་གི་མེད། ཐེངས་ཤིག་ང་རང་ནད་ཀྱིས་ཕྲན་བུའི་མནར་བ་དང་ངས་བཟས་བཞིན་པའི་སྨན་གྱིས་ཕན་ནུས་མ་ཐོན། ངས་རིན་པོ་ཆེར་ཕྱི་ལུགས་སམ་བོད་སྨན། རྒྱ་གར་སོགས་ལུགས་གང་གི་སྨན་བཅོས་ཞུས་ན་ལེགས་མིན་དང་སྨན་པ་སུ་ཞིག་བསྟེན་ན་ལེགས་མིན་གྱི་བརྟག་པ་གནང་རྒྱུའི་རེ་བ་ཞུས་པར་ཁོང་གིས་ད་ལྟའི་དུས་ཉིད་ཀྱི་བརྟག་པ་གསལ་པོ་མེད་ལུགས་གསུངས་གནང་བྱུང། དེའི་དོད་དུ་ཁོང་གིས་ང་ལ་བཅོས་ཐབས་ཕན་ནུས་ཆེ་བ་འཚོལ་ཐུབ་མཁན་གྱི་བླ་མ་ཚད་ལྡན་གཞན་ཞིག་གི་སྐུ་མདུན་དུ་བཏང་གནང་བས་དེ་ནས་ང་མྱུར་དུ་དྲག་སྐྱེད་བྱུང་སོང།
རིན་པོ་ཆེས་ང་རང་༸གོང་ས་མཆོག་གི་གསུང་སྒྱུར་གྱི་ཆེད་དུ་སྦྱོང་བརྡར་གནང་བཞིན་ཡོད་པ་ངས་ལོ་འགའ་ཤས་ཀྱི་རྗེས་སུ་ཤེས་རྟོགས་བྱུང་བ་རེད། སྐབས་རེ་ང་རང་རིན་པོ་ཆེས་༸གོང་ས་མཆོག་ལ་འབུལ་རྒྱུའི་ཕྱག་རྟགས་ལྟ་བུ་ཞིག་འབུལ་བའི་གྲ་སྒྲིག་གནང་བའི་ཚོར་བ་སྐྱེས། གང་ལྟར་ཡང་༸གོང་ས་མཆོག་ལ་ཞབས་ཕྱི་ལེགས་པོ་ཞིག་སྒྲུབ་ཐབས་སུ་ངས་ངེས་པར་དུ་ང་རང་ཁོང་ལ་འབྲེལ་བའམ་བརྟེན་པ་ཞིག་ནམ་ཡང་འགྱུར་མི་ཉན། ང་རང་གྷོལ་ཧྤི་རྩེད་མའི་དབྱུག་པ་ (golf clubs) མང་པོའི་དཀྱིལ་ནས་གཅིག་ལྟ་བུ་ཙམ་སྟེ་༸གོང་ས་མཆོག་གིས་ཉིད་ཀྱི་གསུང་སྒྱུར་དགོས་མཁོར་འཚམ་པ་ཞིག་དེ་ནས་བདམས་ཐུབ། ངས་ད་དུང་གནོན་ཤུགས་དྲག་པོར་གདོང་ལེན་དང་ང་རང་གི་ང་རྒྱལ་འཇོམས་དགོས་པ་རེད།
དེ་ལྟར་རིན་པོ་ཆེས་༸ཏཱ་ལའི་བླ་མ་མཆོག་ལ་ཡང་དག་པའི་ཞབས་ཕྱི་ཞུ་བའི་ཚེ་སྒོ་གསུམ་གྱི་སྤྱོད་པ་ཇི་ལྟར་འཁྱེར་དགོས་མིན་གྱི་སློབ་ཁྲིད་གནང། དཔེར་ན། ༸གོང་ས་མཆོག་ལ་གསུང་སྒྱུར་ཞུ་དུས་ཞབས་བྲོ་འཁྲབ་པ་བཞིན་ལག་པ་གཉིས་ནམ་ཡང་གཡུག་མི་ཉན་པ་མ་ཟད་གཅན་གཟིག་ཁང་དུ་མིག་ལྟ་བ་བཞིན་ཁོང་ལ་ཐད་ཀར་ལྟ་མི་ཉན་པའོ། དེའི་ཚབ་ཏུ་སོ་སོའི་མགོ་ངེས་པར་དུ་མར་སྒུར་ཙམ་དང་། བློ་རྩེ་ཡོངས་སུ་གཏད་ནས་སྡོད་པ། ནམ་ཡང་སོ་སོ་རང་ཉིད་ཀྱི་བསམ་སྤྱོད་ཅི་ཡང་རུང་བ་སྣོན་ཁ་འདེབས་མི་ཉན། ༸སྐྱབས་མགོན་རིན་པོ་ཆེས་གསུང་ཆོས་སྐབས་སྐྱེ་བོ་དང་གནད་དོན་རིམ་པ་ཇི་ལྟར་གསུངས་པ་བཞིན་གོ་རིམ་དེ་རང་ལ་ངེས་པར་འཇོག་དགོས་ཅིང་། ཁོང་གི་གསུང་གང་ལའང་འགྱུར་བ་གཏོང་བའམ། ཡང་ན་རྒྱུ་མཚན་དང་དགོས་དོན་མེད་པར་ཆ་འཇོག་བྱེད་མ་ཉན།
བླ་མ་རྣམས་ཀྱི་མཚན་གནས་དག་ངེས་པར་དུ་༸གོང་ས་མཆོག་ཅི་ཞིག་སྤྱོད་གནང་བ་ཇི་བཞིན་སྒྱུར་དགོས་པ་ལས་ ཕྱི་རྒྱལ་བ་ཚོས་བླ་མ་ཕལ་མོ་ཆེར་༸སྐྱབས་མགོན་རིན་པོ་ཆེ་ (His Holiness) འབོད་པའི་ལམ་ལུགས་དེ་དག་བྱ་མི་ཉན། བླ་མ་དེ་རྣམས་ལ་ཆེ་བསྟོད་ཀྱི་དོད་དུ་ཤེས་རྟོགས་མེད་པའི་ནུབ་ཕྱོགས་པའི་གོམས་གཤིས་འདིས་༸སྐྱབས་མགོན་རིན་པོ་ཆེར་མཚན་དམས་ཞུ་ཡི་ཡོད། དོན་ལ་གལ་ཏེ་ཕྱི་རྒྱལ་བ་ཚོས་བླ་མ་རྣམས་ལ་༸ཏཱ་ལའི་བླ་མ་དང་མཉམ་པའི་མཚན་བསྟོད་ཞུས་པ་ཁོང་རང་ཚོས་ཤེས་རྟོགས་བྱུང་ཚེ་དེས་ཁོང་རྣམ་པ་ཚོར་འཇིགས་སྣང་སྐུལ་ངེས་ཡིན། རྣམ་དག་ཡེ་ཤུའི་ཆོས་ལུགས་ (Catholic) ཀྱི་བླ་མའི་གོ་རིམ་ནང་བཞིན་དོན་གཅོད་མི་སྣའི་ནང་ལྟར་བོད་པའི་མཚན་གནས་རྗེས་འབྲེལ་དང་དེའི་ཆོས་ཕྱོགས་ཀྱི་གོ་གནས་བེད་སྤྱོད་བྱེད་ཚུལ་དེ་ཁྲིམས་དམ་པོའི་འོག་ལག་བསྟར་བྱེད་ཀྱི་ཡོད།
ང་རང་༸སྐྱབས་མགོན་རིན་པོ་ཆེའི་གསུང་སྒྱུར་ཞུ་བའི་སྐབས་སེར་ཀོང་རིན་པོ་ཆེས་རྟག་ཏུ་ངའི་ཐད་ཕྱོགས་སུ་བཞུགས་གནང་གི་རེད། ཁོང་མཇལ་བ་དེས་ཁོང་གིས་སྦྱོང་བརྡར་གནང་བའི་དྲན་ཤེས་ཅན་དུ་གནས་རྒྱུར་ཏེ་ཕན་ཐོགས་ཡོང་གི་འདུག །དཔེར་ན། ཐེངས་ཤིག་དྷ་རམ་ས་ལར་ཕྱི་རྒྱལ་གྱི་ཆོས་ཞུ་བ་བརྒྱ་ཕྲ་ཁ་ཤས་དང་བོད་པའི་ཆོས་ཞུ་བ་སྟོང་ཕྲག་ཁ་ཤས་ཀྱི་མདུན་དུ་གསུང་སྒྱུར་བྱེད་བཞིན་པའི་སྐབས་༸སྐྱབས་མགོན་རིན་པོ་ཆེས་ངའི་མཚམས་བཅད་གནང་ཏེ་གསུང་ཤུགས་ཆེན་པོས་ཞལ་མོ་བཞད་ནས་ད་ལྟ་རང་ཁོས་ནོར་སོང།ཞེས་གསུངས། ཁོང་གིས་དབྱིན་ཇི་ཡག་པོ་མཁྱེན་གྱི་ཡོད་པ་རེད། ང་རང་གྲོག་མ་ཞིག་ལྟར་རུམ་གདན་གྱི་འོག་ནས་གོག་བགྲོད་བྱེད་འདོད་ནའང། རིན་པོ་ཆེ་ངའི་སྣང་བའི་ཡུལ་དུ་བཞུགས་པ་དེས་ལྐུགས་པ་ངའི་སེམས་ལྷིང་འཇགས་སུ་གནས་རྒྱུར་ཕན་ཐོགས་བྱུང།
གང་ལྟར་ཡང་སྐབས་རེ་ང་ལ་སོ་སོའི་སློབ་ཚན་དྲན་གསོ་གཏོང་ཤུགས་ཆེན་པོ་དགོས་ཀྱི་འདུག །དཔེར་ན། ངས་༸སྐྱབས་མགོན་རིན་པོ་ཆེའི་གསུང་སྒྱུར་བྱས་པའི་ཆེས་སྔ་ཤོས་ཀྱི་དུས་ཚོད་གཅིག་ལ་རྡོ་རྗེ་གདན་གྱི་བྱང་ཆུབ་ལྗོན་ཤིང་འོག་ཏུ་༸གོང་ས་མཆོག་གིས་མི་མང་སྟོང་ཕྲག་བཅུ་མ་ཟིན་ཙམ་ལ་གསུང་ཆོས་ཤིག་གནང་བ་རེད། ངའི་སྒྲ་སྐྱེད་ཁ་པར་འཕྲོ་བརླག་ཕྱིན་འདུག་པས་༸གོང་ས་མཆོག་ནས་ང་ལ་དབུ་མཛད་ཀྱི་པང་ལ་དངོས་སུ་བགོམས་ཏེ་ཁོང་གི་སྒྲའི་ཡོ་བྱད་མཉམ་སྤྱོད་བྱེད་རྒྱུར་བསྐུལ་གནང་བྱུང། དེ་ཡང་འཕྲོ་བརླག་ཕྱིན། དེ་ནས་༸སྐྱབས་མགོན་རིན་པ་ཆེས་ཁོང་གི་བཞུགས་ཁྲི་དང་མདུན་གྲལ་དུ་བཞུགས་པའི་སེར་ཀོང་རིན་པོ་ཆེའི་བར་གྱི་ཐང་ལ་བསྡད་དུ་བཅུག་གནང་བ་དང་ཁོང་ཉིད་ཀྱི་སྒྲ་སྐྱེད་ཞལ་པར་བརྗོད་པ་རེ་རེའི་མཚམས་ན་ང་ལ་སྤྲད་གནང་བྱུང། ང་རང་ཤིན་ཏུ་འཚབ་འཚུབ་དུ་གྱུར་ནས་རང་ཉིད་ཚོད་འཛིན་བྱེད་རྒྱུར་དཀའ། ངས་༸སྐྱབས་མགོན་རིན་པོ་ཆེར་སྒྲ་སྐྱེད་ཞལ་པར་ཕར་ཕུལ་བ་དང་ཚུར་ལེན་དུས་བོད་པའི་སྲོལ་རྒྱུན་གུས་ཞབས་མཚོན་པའི་ཉམས་ལེན་བཞིན་ལག་པ་གཉིས་རིང་དུ་མ་བསྐྱངས་པར་ལག་པ་གཅིག་ཁོ་ན་སྤྱད། ངས་སྒྲ་སྐྱེད་ཁ་པར་སྤྲེའུས་ངང་ལག་སྦར་འཇུས་བརྒྱབ་པ་བཞིན་དུ་འཁྱེར་བས་རིན་པོ་ཆེས་དངོས་སུ་ང་ལ་ཕྱག་འཇུག་གནང་གྲབས་མཛད།
ནུབ་ཕྱོགས་པ་ཚོས་༸སྐྱབས་མགོན་རིན་པོ་ཆེའི་སྐུ་མདུན་དུ་ཁོ་རང་ཚོའི་སྤྱོད་ཚུལ་ལེགས་ཤོས་མངོན་པར་བྱེད་པའང་རིན་པོ་ཆེས་ཐུགས་འཁུར་གནང་གི་ཡོད། ༸སྐྱབས་མགོན་རིན་པོ་ཆེའི་མི་མང་གསུང་ཆོས་སྐབས་ཁོང་ཚོའི་སྤྱོད་ལམ་གྱིས་རིན་པོ་ཆེར་ ཐུགས་ཁྲེལ་ཚབ་ཆེ་ཡོང་གི་ཡོད་ ཁོང་གིས་༸སྐྱབས་མགོན་རིན་པོ་ཆེ་སུ་ཡིན་པ་ངོས་འཛིན་བྱེད་རྒྱུ་གལ་འགངས་ཆེན་པོ་ཡིན་པ་དང། ཁོང་བླ་མའི་ཡང་སྲིད་ཕལ་པ་ཞིག་མིན་པས་ཁོང་གི་སྐུ་མདུན་དུ་དམིགས་བསལ་གྱིས་གུས་ཞབས་དང་དམའ་ས་བཟུང་དགོས་པར་གསུངས། དཔེར་ན། དབང་དང་གསུང་ཆོས་ཀྱི་གསོལ་ཇའི་བར་གསེང་སྐབས་༸སྐྱབས་མགོན་རིན་པོ་ཆེའི་གཟིགས་རྒྱང་གི་ཡུལ་དུ་ཡར་ལངས་པ་དང་གླེང་མོལ་བྱས་ཏེ་ཁོང་སྐུ་བཞུགས་མེད་པ་ལྟ་བུའི་སྤྱོད་ཚུལ་ནི་ཤིན་ཏུ་ནས་མི་མཛེས་པའོ། ཚུལ་མཐུན་གྱི་ཡ་རབས་སྤྱོད་ཚུལ་ནི་གླེང་མོལ་ཅི་ཞིག་བྱ་དགོས་ན་ཕྱི་ལོགས་སུ་འགྲོ་དགོས་པ་ཡིན།
ཐེངས་ཤིག་དྷ་རམ་ས་ལར་ནུབ་ཕྱོགས་པའི་ནང་པའི་མཐུན་ཚོགས་ཀྱིས་སྦྱིན་བདག་བྱས་པའི་༸སྐྱབས་མགོན་རིན་པོ་ཆེའི་གསུང་ཆོས་ཤིག་ལ་ངས་གསུང་སྒྱུར་ཞུས་པ་ཡིན། ཆོས་ཞུ་བའི་དབུས་ནས་ཡིག་ཐོག་ཏུ་ཕབ་པའི་དྲི་བ་ཕུལ་སོང། ཚོགས་མཐུན་རེ་རེའི་རྗེས་སུ་སེར་ཀོང་རིན་པོོ་ཆེས་ཉིན་རྗེས་མའི་དྲི་བ་རྣམས་ཁོང་ཉིད་ལ་ཀློག་ཏུ་བཅུག་གནང་ནས་དྲི་བ་ཆོ་མེད་དམ་གནས་མེད་དག་ཁོང་གིས་ཐུགས་ཐག་ཆོད་པོས་ཕྱིར་བཏོན་དུ་བཅུག་གནང་བྱུང། རིན་པོ་ཆེས་དྲི་བ་རྣམས་གཏིང་ཟབ་ཏུ་གཏོང་ཆེད་ཡང་ནས་ཡང་དུ་ང་ལ་ཚིག་འགྲོས་དང་གོ་རིམ་བཅོས་སྒྲིག་བྱེད་དུ་བཅུག་གནང། ཁོང་ཚོས་༸སྐྱབས་མགོན་རིན་པོ་ཆེའི་དུས་ཚོད་དང་ཆོས་ཞུ་བ་མང་པོར་ལན་འདེབས་ཀྱི་ཕན་ཡོན་འཐོབ་པའི་གོ་སྐབས་ཆུད་ཟོས་སུ་གཏོང་མི་ཉན། དེ་རྗེས་༸སྐྱབས་མགོན་རིན་པོ་ཆེས་ཚར་ཁ་ཤས་ཤིག་དྲི་བ་གཏིང་ཟབ་པོ་དང་ལེགས་པོ་ཡོད་པའི་བཀའ་གནང་སོང། ང་རང་༸གོང་ས་མཆོག་དང་ལྷན་དུ་ཕྱོགས་བསྐྱོད་ག་དུས་བྱས་ནའང་གོང་གསལ་བཅོས་སྒྲིག་གི་བརྒྱུད་རིམ་དེ་ལག་བསྟར་བྱེད་དགོས་པ་ཤེས་བྱུང།། །།
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (40%)

robotstxt: allowed

filter: keep


text:
བཀྲ་ཤིས་ལྷུན་པོ་དགོན།
ནང་དོན།
ལོ་རྒྱུས།[རྩོམ་སྒྲིག]
གདན་ས་བཀྲ་ཤིས་ལྷུན་པོ་ནི་གཞིས་རྩེ་གྲོང་ཁྱེར་གྱི་ནུབ་ངོས་ཉེ་སྐོར་ཉི་མ་ རིའི་ལྷོ་འདབས་སུ་ཆས་ཤིང་།དེ་ནི་གཙང་ཁུལ་གྱི་དགེ་ལུགས་པའི་དགོན་ སྡེ་ཆེ་ཤོས་ཡིན།གདན་ས་དེ་ནི་རྒྱལ་བ་ཙོང་ཁ་པའི་ཞལ་སློབ་ཏཱ་བླ་སྐུ་ཕྲེང་ དངཔོ་རྒྱལ་བ་དགེ་འདུན་གྲུབ་ཀྱིས་སྤྱི་ལོ་༡༤༤༧ལོར་ཐོག་མར་ཕྱག་བཏབ། རྒྱལ་བ་དགེ་འདུན་གྲུབ་ནི་སྤྱི་ལོ་༡༣༩༡ལོར་གཙང་གི་སྲས་གུར་མེ་ཞེས་པའི་ འབྲོག་ཁྱིམ་དུ་འཁྲུངས།སྐུ་གཞོན་ནུའི་དུས་ནས་གསན་བསམ་སློབ་གཉེར་ལ་ སྦྱང་བརྩོན་ཤིན་ཏུ་ཆེ།སྐུ་ནར་སོན་ནས་རྗེ་ཙོང་ཁ་པ་སོགས་རྩ་བའི་བླ་མ་མང་ པོ་ལས་མདོ་སྔགས་ཀྱི་ཆོས་མང་དུ་གསན་ཞིང་རིག་པའི་གནས་བཅུར་མཁས་ པའི་ཆོས་ལུགས་ཐད་ཀྱི་གྲགས་ཅན་མི་སྣར་གྱུར།སྤྱི་ལོ་༡༤༤༧ལོར་ཕྱུག་གཞུང་ དར་རྒྱས་པ་ དཔོན་བསོད་ནམས་དཔལ་བཟང་གིས་མཐུན་རྐྱེན་སྦྱར་ཏེ་ས་ཡི་ དགེ་བཅུ་སོགས་ཚང་བའི་ས་དཔྱད་ དཔྱད་པར་ཅན་དུ་ལྡན་པའི་གནས་དེར་ བཀྲིས་ལྷུན་ཆོས་སྡེ་འདི་ཉིད་ཐོག་མར་ཕྱག་བཏབ་ནས་སྔ་རྗེས་སུ་ལོ་བཅུ་གཉིས་ འགོར།རྒྱལ་བ་དགེ་འདུན་གྲུབ་པས་ཆོས་སྡེ་འདིའི་ཁྲི་པ་དང་པོ་མཛད་ནས་༡༩༥༩ ལོ་བར་ཁྱོན་བསྡོམས་ཁྲི་རབས་ཉི་ཤུ་རྩ་གཅིག་འཕོས།སྤྱི་ལོ་༡༦༠༠ལོར་པཎ་ཆེན་སྐུ་ ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་གྱིས་ཆོས་སྡེ་འདི་རྒྱས་སྐྲུན་མཛད་པ་ནས་ བཟུང་པན་ཆེན་སྐུ་ཐོག་རིམ་བྱོན་གྱིས་ཉམས་གསོ་རྒྱས་སྐྲུན་མཛད་ནས་དེང་གི་གཞི་ ཁྱོན་འདི་ཙམ་བྱུང་ལ་།གསེར་འོད་ཆེམ་ཆེམ་དུ་འཕྲོ་བའི་གསེར་ཕིབས་དང་།རྒྱལ་མཚན། གཉྫིར་བཅས་ཀྱི་སྟེང་དུ་མཛེས་པའི་རྣམ་པ་ནི་བརྒྱ་བྱིན་རྣམ་པར་རྒྱལ་བའི་ཁང་བཟང་ ཕྱོགས་འདིར་འཕོས་པ་ལྟ་བུའི་བརྗིད་ཉམས་དང་ལྡན་ཞིང་།ལྟ་བས་ཆོག་མི་ཤེས་པ་ཞིག་ དང་།གཞིས་རྩེ་གྲོང་ཁྱེར་གྱི་ཡུལ་ལྗོངས་ཀུན་ནས་མཛེས་པའི་རྒྱན་དུ་གྱུར་ཅིང་།གཞིས་ རྩེའི་ནུབ་ངོས་ཉི་མ་གདོང་གི་རི་རྒྱུད་རྒྱབ་རི་གླང་ཆེན་འགྱིངས་པ་དང་འདྲ་བའི་ལྷོ་ འདབས་སུ་རྔམ་བརྗིད་དང་ལྡན་པར་གནས་ཡོད།བཀྲིས་ལྷུན་དགོན་དུ་ཤར་རྩེ་དང་། དཀྱིལ་ཁང་།ཐོས་བསམ་གླིང་།སྔགས་པ་སོགས་གྲྭ་ཚང་བཞི་ཡོད་ཁོངས་ནས་སྔགས་པ་ གྲྭ་ཚང་ནི་པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་གྱིས་དུས་ཕྱིས་ཕྱག་ བཏབ་པ་ཞིག་ཡིན་པ་དང་།གྲྭ་ཚང་སོ་སོའི་སྔར་ཡོད་མི་ཚན་ཉེར་དྲུག་གི་སྟེང་དུ་རྗེ་ དིའི་སྐུ་དུས་སུ་གསར་འཕར་མི་ཚན་སུམ་ཅུ་སོ་གཉིས་བྱུང་བ་བཅས་བསྡོམས་མི་ཚན་ ལྔ་བཅུ་ང་བརྒྱད་ཡོད་པ་དང་།ལྷ་ཁང་གསར་བཞེངས་ཐད་ལི་མ་ལྷ་ཁང་།བཀའ་འགྱུར་ ལྷ་ཁང་།ཡང་རྩེ་ལྷ་ཁང་།མངོན་དགའ་ལྷ་ཁང་།རྒྱ་ནག་ལྷ་ཁང་།རིན་ཆེན་ལྷ་ཁང་། ངུར་སྨྲིག་ལྷ་ཁང་།པཎ་གྲུབལྷ་ཁང་།དགའ་གདོང་ལྷ་ཁང་།བླ་མ་ལྷ་ཁང་།གཡབ་བར་ ལི་མ་ལྷ་ཁང་ནུབ་མ།གཡབ་བར་ལི་མ་ལྷ་ཁང་དབུས་མ།གཡབ་བར་ལི་མ་ལྷ་ཁང་ཤར་ མ།གཡབ་བར་དངུལ་གདུང་ལྷ་ཁང་སོགས་དང་།གཞན་ཡང་དུས་གསུམ་སངས་རྒྱས་ ཀྱི་གོས་སྐུ་ཆེན་མོ་གསུམ་དང་།དབྱེན་སྡུམ་མཆོད་རྟེན་ཤར་མ་དང་།བཀག་སྣེ་སྒོ་བཞི་ བཅས་ཀྱང་གསར་བཞེངས་མཛད་པས་དུས་དེ་ནས་བཟུང་ཆོས་སྡེ་འདི་ཉིད་པཎ་ཆེན་ རིན་པོ་ཆེའི་ཆོས་བཞུགས་བླ་བྲང་དུ་གྱུར།ཆོས་སྡེ་འདིའི་གྲྭ་གྲངས་ཐད་དར་རྒྱས་ཆེ་ཤོས་ ཀྱི་སྐབས་སུ་སྒྲིག་བཞུགས་དགེ་འདུན་ཞལ་གྲངས་བཞི་སྟོང་ལྷག་ཙམ་ཟིན།དགོན་པ་འདིའི་ འདུ་ཁང་གི་རྒྱ་ཁྱོན་ཀ་བ་བཞི་བཅུ་ཞེ་བརྒྱད་ཡོད་པ་དང་། དེའི་གཙང་ཁང་དབུས་མར་རྗེ་དགེ་འདུན་གྲུབ་པས་བལ་བོད་ཀྱི་བཟོ་བོ་བཀུག་ནས་ བཞེངས་པའི་གསེར་ཟངས་ཀྱི་ཐུབ་དབང་སྐུ་ཚད་སྤྱི་ཁྲེ་ལྔ་ལྷག་ཙམ་ཡོད་པ་བཞུགས་ཤིང་། ནང་བཞུགས་སུ་སངས་རྒྱས་ཤཱཀྱ་ཐུབ་པའི་རིང་བསྲེལ་དང་།ཙོང་ཁ་པའི་དབུ་སྐྲ།རྗེ་དགེ་ འདུན་གྲུབ་པའི་རྩ་བའི་བླ་མ་ཤེས་རབ་སེང་གེའི་དབུ་ཐོད་བཅས་ཡོད།དེའི་གཡས་གཡོན་ དུ་ཉེ་སྲས་བརྒྱད་ཀྱི་འཇིམ་སྐུ་བཞུགས་པ་དེ་ནི་བཀྲིས་ལྷུན་དགོན་གྱི་རྟེན་གཙོའི་གྲས་ཡིན། དེའི་གཡས་ཀྱི་བྱམས་ཁང་དུ་རྟེན་གཙོ་གསེར་ཟངས་ལས་གྲུབ་པའི་རྒྱལ་བ་མི་ཕམ་མགོན་པོ་ སྐུ་ཚད་སྤྱི་ཁྲེ་བཅུ་གཉིས་དང་ལྡན་པ།ནང་བཞུགས་སུ་རྒྱལ་བ་ཤཱཀྱ་ཐུབ་པས་མཚོན་པའི་དམ་ པ་མང་པོའི་རིང་བསྲེལ་ལྡན་པ་བཞུགས།བྱམས་མགོན་གྱི་གཞོགས་གཉིས་སུ་རྗེ་དགེ་འདུན་གྲུབ་ པའི་ཕྱག་བཟོའི་སྨན་འཇིམ་གྱི་སྤྱན་རས་གཟིགས་དང་།འཇམ་དབྱངས་བཞེངས་སྐུ་ཐོག་ཚད་མ་ གཉིས་བཞུགས།གཡོན་གྱི་སྒྲོལ་མ་ལྷ་ཁང་ནང་རྟེན་གཙོ་གསེར་ཟངས་ཀྱི་སྒྲོལ་དཀརཡིད་བཞིན་ འཁོར་ལོའི་སྣང་བརྙན་སྐུ་ཚད་སྤྱི་ཁྲེ་གསུམ་ལྡན་མ་བཞུགས་ཤིང་། དེའི་ནང་བཞུགས་སུ་ སངས་རྒྱས་བྱང་སེམས་མང་པོའི་རིང་བསྲེལ་དང་།སྒྲོལ་མ་རང་བྱོན་མཐོ་གང་པ་ བྱིན་རླབས་ཅན་ཞིག་བཅས་བཞུགས། དགོན་པའི་ནུབ་ངོས་བྱམས་ཁང་ཆེན་མོ་མཐོ་ཚད་སྤྱི་ཁྲེ་སུམ་ཅུ་ལྷག་ཙམ་བྱས་པ་ཞིག་ ཡོད་པ་དེར་རྒྱ་ཁྱོན་སྤྱི་ཁྲེ་གྲུ་བཞི་མ་བརྒྱད་བརྒྱ་དྲུག་ཅུ་ལྷག་ཙམ་ཡོད།བྱམས་ཁང་ཆེན་མོའི་ རྟེན་གཙོར་གསེར་ཟངས་ཀྱི་རྗེ་བཙུན་བྱམས་པ་མགོན་པོ་སྐུ་ཚད་སྤྱི་ཁྲེ་ཉི་ཤུ་རྩ་དྲུག་དང་ སྐར་མ་བདུན་ཅུ་ལྡན་པ་བཞུགས་ལ་དེའི་ཕྱག་མགོ་གཅིག་པུར་རིང་ཚད་སྤྱི་ཁྲེ་གསུམ་ཙམ་ དང་།ཕྱག་དཔུང་གཡས་གཡོན་བར་གྱི་ཕྲག་ཞེང་ལ་སྤྱི་ཁྲེ་བཅུ་གཅིག་དང་ཕྱེད་ཙམ་ཟིན། དེའི་དབུ་དཔལ་གྱི་དཀྱིལ་དུ་རིན་ཆེན་རྡོ་རྗེ་ཕ་ལམ་གྱི་ཕྲ་ཚོམ་སྒོ་ང་ཙམ་ཞིག་ཡོད་པ་དང་། སྐུ་གཟུགས་ཧྲིལ་པོར་གཡུ་མུ་ཏིག་དང་གཟི་བྱུ་རུ་ལ་སོགས་པའི་རིན་པོ་ཆེའི་ཕྲ་རྒྱན་བསམ་ གྱིས་མི་ཁྱབ་པ་ཡོད་ལ་མཐོ་ཁྱད་འཛམ་གླིང་ཡོངས་ན་དཔེ་ཟླ་བཙལ་དུ་མེད་པ་དེ་ལྟ་བུའི་ རྗེ་བཙུན་བྱམས་པ་མགོན་པོའི་སྐུ་བཪྙན་འདི་ནི་པཎ་ཆེན་སྐུ་ཕྲེང་དགུ་པ་ཆོས་ཀྱི་ཉི་མས་ རབ་བྱུང་བཅོ་ལྔ་པའི་ཤིང་སྟག་སྤྱི་ལོ་༡༩༡༤ལོར་བཞེངས་མཛད་ཅིང་།བཞེངས་ཡུན་ལོ་ བཞི་འགོར་བ་དང་སྐུ་རྒྱུར་ཟངས་དམར་འདེགས་རྒྱ་སུམ་འབུམ་ཉིས་ཁྲི་ལྷག་ཙམ་སྤྱད་པ་ སོགས་གསེར་ཐང་ལ་ཕབ་ན་རྒྱུ་གྲོན་གསེར་རྒྱ་མ་ལྔ་བརྒྱ་ལྔ་བཅུ་ལྷག་ཙམ་དུས་ཡུན་ལོ་ གསུམ་ལ་ལེགས་གྲུབ་བྱུང་བ་རེད།
ཆོས་ལུགས།[རྩོམ་སྒྲིག]
བཀྲ་ཤིས་ལྷུན་པོ་ནི་བོད་ཀྱི་གྲུབ་མཐའ་དགེ་ལུགས་པའི་དགོན་སྡེ་ཆེན་པོ་དྲུག་གི་ཡ་གྱལ་གཅིག་རེད།
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
ལ་རྩེ་འམ་དཔའ་མཁར་བསྟོད་པ།
ལབ་ཙེའམ་ལ་རྩེ་ཡང་ན་དཔའ་མཁར་ནི་བོད་ཀྱི་ཐུན་མོང་མ་ཡིན་པའི་གནའ་སྲོལ་རང་ བཞིན་ཞིག་ཡིན་པ་མ་ཟད། ལོ་རྒྱུས་འཕེལ་རིམ་དང་དམག་འཐབ་ཀྱི་རྒྱལ་ཕམ་སོགས་ལའང་ཐད་ཀར་འབྲེལ་བ་ཡོད་པ་ ཞིག་རེད་ལ་དེ་བས་ཀྱང་རིགས་རུས་ཐད་ལ་དམིགས་བསལ་གྱི་འབྲེལ་བ་དམ་པོ་ཡོད་པ་ཞིག་ ཀྱང་རེད། སྤྱིར་ལབ་ཙེའམ་དཔའ་མཁར་ནི་བོད་ཡུལ་དབུས་དང་དེ་བཞིན་དུ་མཐའ་མཚམས་ཁུལ་དུ་གནས་ པའི་རུ་སྡེ་དག་གིས་སྔོན་དང་པོའི་དུས་ནས་རི་མཐོན་པོ་དག་གི་རྩེ་མོ་རུ་ལབ་ ཙེའམ་དཔའ་མཁར་རྩིག་སྲོལ་ཡོད་པས། དེང་གི་དུས་སུའང་བོད་ཀྱི་ཡུལ་ལུང་སོ་སོ་ན་ལབ་ཙེ་བགྲང་གིས་མི་ལང་པ་ཡོད་པ་ རེད། ལབ་ཙེ་ཞེས་པའི་ཙེ་ནི་ཞང་ཞུང་གི་སྐད་དེ་སྣོད་དང་། ཕོ་བྲང་ངམ། མཁར་སོགས་རྟེན་གཞིའམ་འདུག་སར་གོ་བ་ཞིག་ཡིན་ལ། ལབ་ཙེ་ལ་དབྱེ་ན་ཀྱེ་ཏུ་དང་། ལབ་ཙེ། དཔའ་མཁར་བཅས་རིགས་གསུམ་ཡོད་ཅིང་། རི་ཡི་མགོ་ནས་བརྩིགས་ན་ཀྱེ་ཏུ་དང་། རི་སྐེད་ནས་བརྩིགས་ན་ལབ་ཙེ། མདོ་ནས་བརྩིགས་ན་དཔའ་མཁར་ཟེར་བའི་སྲོལ་ཡང་ཡོད། དེའི་མཚོན་བྱེད་ནི་བོད་ཀྱི་ཡབ་མེས་རྣམས་ཀྱི་སྐབས་ཕ་རོལ་པོའི་དགྲ་ལ་འཐབ་ཏེ་ རྣམ་པར་རྒྱལ་རྗེས་བོད་ཆེན་པོའི་རྒྱལ་ཁབ་ཀྱི་ལས་དོན་ལ་གཅེས་སྲོག་ཤོར་བའི་ དཔའ་བོ་དཔའ་མོ་རྣམས་ཀྱི་རྒྱལ་གཅེས་བསམ་བློའམ་སྙིང་སྟོབས་ལ་རྗེས་སུ་ཡི་རངས་ དང་། ཁོང་ཚོ་སྐྱེ་བ་རྗེས་མར་ཡང་རྒྱལ་ཁབ་དང་མི་རིགས་ལ་མཐུན་རྐྱེན་དང་གདོང་གྲོགས་ མཛད་པས་ལྷ་ལ་བཀུར་ནས། མདའ་གྲི་མདུང་གསུམ་གྱི་རྫོངས་པ་མང་པོ་བྱིན་ཏེ་རི་བོ་མཐོན་པོ་དང་། ཉག་ག་ཁིས་ཁ། འགག་འཕྲང་དོག་མོ་སོགས་སུ་དཔའ་བོའི་བཙན་རྫོང་གི་ཚུལ་དུ་ཕོན་པོར་སྤུངས་པ་དང་། རི་དེ་ལ་གནས་ཤིང་ཡུལ་དེ་ལ་ཕན་པའི་གྲོགས་མཛད་པའི་ཡུལ་ལྷ་གཞི་བདག་ཏུ་བསྐོས་ ནས་མཐའ་མཚམས་དང་ཡུལ་ལུང་སྲུང་བའི་ཡབ་མེས་སུ་འབོད། ཡུལ་མདོ་སྨད་ས་ཆར་ཆ་བཞག་ནས་བཤད་ན་ལབ་རྩེ་ཡོད་སར་ཕལ་ཆེར་ཨ་མྱེས་རེ་བཞུགས་ ཡོད་ངེས། དེ་བཞིན་དུ་བོད་ཁམས་ཀྱི་ཡུལ་ལུང་སོ་སོ་ནས་རང་ཉིད་ཀྱི་སྐྱེས་ལྷའམ་སྐྱེས་ ཁུངས་རིགས་རུས་སོགས་ཀྱང་ལབ་རྩེ་དང་འབྲེལ་བ་དམ་དུ་སྦྲེལ་ཡོད། སྐྱེས་ལྷ་ཞེས་པ་ནི་སོ་སོའི་རུས་ཁུངས་གང་ཡིན་ཐད་ཀྱི་ཡབ་མེས་ཀྱི་སྐྱེས་ཆེན་ དམ་པ་གང་ཞིག་གི་མིང་ཡིན་པ་ནི་བོད་རིགས་མི་དམངས་ཚོས་དེ་དག་ལ་ཨ་མྱེས་ཅེས་ འབོད་པའི་གནའ་བོའི་བོད་ཀྱི་བརྡ་རྙིང་བ་འདིས་གསལ་བོར་བསྟན་ཡོད། ལབ་རྩེ་སྟོད་པའི་སྐབས་སུ་དང་པོ་ཡབ་མེས་གང་གནས་སའི་ཡུལ་ལུང་དེའི་སར་གུར་ སོགས་མགོ་སྦྲ་ཕུབ་ནས་མི་མང་པོ་མཉམ་འཛོམས་ཀྱིས་ཆོས་ཕྱོགས་ཀྱི་ཆོ་ག་སྒྲུབ་པ་ དང་། རིམ་པའི་ལབ་རྩེ་སྟོད་སའི་ས་ཆ་གཏན་ཁེལ་རྗེས་ཕོ་བྲང་གཤོང་བ་དང་། དེའི་ནང་དུ་རིན་པོ་ཆེ་སྣ་མང་རྫ་མ་སོགས་སུ་བཅུག་ནས་འཇོག་པ། བལ་དང་ཤུག་པ་འོམ་བུ། ཉ་རུག་ཞེས་པའི་ཤིང་སྣ་མང་པོའི་བཏུམས་པ་དང་། སྟེང་དུ་རྡོ་ཡི་ཁྲི་བརྩིགས་རྗེས་ལྕགས་དང་ཤིང་སོགས་ཀྱིས་བཟོས་པའི་མདའ་གྲི་ མདུང་གསུམ་ཕོན་པོར་སྤུངས་བ་དང་ཤིང་སྣ་མང་པོས་བཏུམས་ནས་ལུག་བལ་དཀར་པོའི་རྨི་ ཐག་གིས་ཡོངས་སུ་དཀྲིས་ཡོད་པ་ཞིག་རེད། ལབ་རྩེ་ཆེ་ཆུང་མ་བུ་བཅུ་གསུམ་དང་བཅུ་བཞི་སོགས་བན་བོན་ལུགས་སུ་ཅུང་མ་འདྲ་བ་ ཡོད། བན་ལུགས་སུ་མ་བུ་བཅུ་གསུམ་དང་བོན་ལུགས་སུ་མ་བུ་བཅུ་གསུམ་མམ་བཅུ་བཞི་གང་རུང་ སྤུངས་སྲོལ་ཡོད་པ་ཞིག་རེད། ལབ་རྩེ་ཡི་ཁྲི་རྩིག་བྱེད་ནི་ཡུལ་ལུང་གང་དེའི་རང་བྱུང་རྡོའི་རིགས་ཀྱིས་བཟོས་ པ་ཞིག་ཡིན་ལ་དེ་ཡང་བོད་ཀྱི་ཁང་ཁྱིམ་བཟོ་བསྐྲུན་གྱི་རྩིག་རྒྱག་སྟངས་དང་གཉིས་ སུ་མེད་པ་ཞིག་རེད། དཔེར་ན་གྲུ་རྡོ་དང་སྟེང་རྡོ། ཕོ་འཇོག་མོ་འཇོག ངོས་ལེགས་ཤོམས་འཇོག རྟ་རྨིག་དང་ཆུ་འཐུང་སོགས་ཀྱི་འཇོག་སྟངས་དང་། ཇ་ལ་ཁ་འཁྱིལ། ཧྲ་ཧྲུག་དང་ཁོག་རྡོ་ངོ་རྡོ་སོགས་འཇོག་སྟངས་སོགས་བོད་ཀྱི་སྲོལ་རྒྱུན་རིག་ དངོས་སླད་མེད་པ་གང་མང་ཞིག་མ་ཉམས་པར་ད་དུང་ཡང་གསོན་པོར་གནས་ཡོད།


text:
མིག་སྔར། བོད་རང་སྐྱོང་ལྗོངས་སྒྲིག་ཨུད་ཀྱིས《 2017 ལོའི་གནམ་ལོ་གསར་ཚེས་དང་། དཔྱིད་གསར་དུས་ཆེན། བོད་ཀྱི་ལོ་སར་རིང་ཏང་སྲོལ་སྤྱོད་གཙང་འཛུགས་སྐྱོང་གི་འབྲེལ་ཡོད་ལས་དོན་ཡག་པོ་སྒྲུབ་ནས་རྒྱུན་ལྷོད་མེད་པར“སྤྱོད་ལམ་བཞི”ཡོ་བསྲང་བྱེད་པའི་བརྡ་ཐོ》བཀྲམས་ཏེ། 2017ལོའི་གནམ་ལོ་གསར་ཚེས་དང་། དཔྱིད་གསར་དུས་ཆེན། བོད་ཀྱི་ལོ་སར་བཅས“དུས་ཆེན་གསུམ”རིང་སྒྲིག་ཁྲིམས་ཁག་བརྩི་སྲུང་ནན་མོ་དང་།“སྤྱོད་ལམ་བཞིའི”གནད་དོན་བསྐྱར་སོན་བྱུང་པ་སྔོན་འགོག་བྱས་བརྒྱུད། སྤྱོད་གཙང་རྣམ་དག་གི་དུས་ཆེན་གྱི་རྣམ་པ་བསྐྲུན་ཐད་བླང་བྱ་གསལ་པོ་བཏོན་ཡོད་པ་རེད།
བརྡ་ཐོར་གཙོ་འགན་པའི་འགན་འཁྲི་ལག་བསྟར་དོན་འཁྱོལ་བྱེད་དགོས་པ་བསྟན་ཡོད།“དུས་ཆེན་གསུམ་”རིང་ནི“ སྤྱོད་ལམ་བཞི”དང་རུལ་སུངས་ཀྱི་གནད་དོན་ཐོན་སླ་བ་དང་ཐོན་མང་བའི་དུས་རེད། ལྗོངས་ཡོངས་ཀྱི་རིམ་པ་ཁག་གི་ཏང་རྩ་འཛུགས་ཀྱིས་ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པ་དང་རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པར་ཕྱོགས་ཡོངས་ནས་ཏང་ནན་པོ་སྐྱོང་བའི་ཐབས་ཇུས་དང་བཀོད་སྒྲིག་སྐོར་སློབ་སྦྱོང་དང་ལག་ལེན་དོན་འཁྱོལ་གནང་ནས། ཁྱོན་ཡོངས་ནས་ཏང་ནན་སྐྱོང་གི་གཙོ་འགན་པའི་འགན་འཁྲི་ཁུར་དུ་གང་ལེགས་བླངས་ཏེ། སྔ་མོ་ནས་འཛིན་པ་དང་ཆུང་ངུ་ནས་འཛིན་པ་རྒྱུས་འཁྱོངས་བྱས་ཐོག རང་ས་གནས་དང་རང་སྡེ་ཚན་གྱི“སྤྱོད་ལམ་བཞིའི” གནད་དོན་གྱི་འཕེལ་ཕྱོགས་གསར་པ་དང་། གནས་ཚུལ་གསར་པར་དུས་ཐོག་ཏུ་ཞིབ་འཇུག་བརྡར་གཅོད་བྱེད་རྒྱུ་དང་། “སྤྱོད་ལམ་བཞིའི་”གནད་དོན་ཐོན་མ་ཐག་རྡུང་རྡེག་བྱེད་པ། དུས་ནམ་ཡང་མདུན་སྐྱོད་ཀྱི་ལམ་དུ་ཞུགས་པའི་སྙིང་རུས་དང་ས་ཚུན་གང་ཡང་མི་ཀློད་པའི་ཆོད་སེམས། ས་ཚིགས་རེ་རེ་བཞིན་དུ་བརྟན་སྲུང་བྱེད་པ། གནད་དོན་རེ་རེ་བཞིན་དུ་ཐག་གཅོད་བྱེད་པ། ཚུལ་མིན་སྤྱོད་ཚུལ་བསྐྱར་དུ་སོན་པ་མཐའ་གཅིག་ཏུ་བཀག་འགོག་བྱས་ནས་ཀྲུང་དབྱང་གི་གཏན་འབེབས་བརྒྱད་ཀྱི་དགོངས་དོན་དང་རང་སྐྱོང་ལྗོངས་ཏང་ཨུད་ཀྱི“སྲུང་བྱ་ཁག་བཅུ” དང་“བླང་བྱ་ཁག་དགུ་”ཡི་དགོངས་དོན་དོན་ཐོག་ཏུ་འཁྱོལ་བ་བྱེད་དགོས། ཏང་རྩ་འཛུགས་ཀྱི་ཧྲུའུ་ཅིས་འགན་ཁུར་པ་དང་པོའི་འགན་འཁྲི་ལག་བསྟར་ཡག་པོ་བྱེད་དགོས་པ་དང་།རིམ་པ་བཞིན་དུ་གནོན་ཤུགས་སྤྲོད་པ་དང་རིམ་པ་བཞིན་དོན་དངོས་ལག་བསྟར་བྱེད་དགོས་པ།འགོ་ཁྲིད་ཁོངས་མི་དག་གིས་ནན་ཏན་སྒོས “ལས་གནས་གཅིག་ལ་འགན་འཁྲི་གཉིས་”ལག་བསྟར་བྱས་ཐོག རང་སྟེང་གི་ཀུན་སྤྱོད་འཛུགས་སྐྲུན་ལ་དམ་འཛིན་བྱེད་དགོས་པ་མ་ཟད་ལས་བགོས་དོ་དམ་སྡེ་ཚན་གྱིས་ཀྲུང་དབྱང་གི་གཏན་འབེབས་བརྒྱད་ཀྱི་དགོངས་དོན་ལག་བསྟར་ལ་ལྟ་སྐུལ་བྱས་ཏེ། གནད་དོན་ཤེས་ན་དུས་ལྟར་ཐག་གཅོད་རྒྱུ་ལས་ལྷོད་གཡེང་གཏན་ནས་གཏོང་མི་རུང་། རྒྱ་ཆེའི་ཏང་ཡོན་ལས་བྱེད་པ་དང་ལྷག་པར་དུ་འགོ་ཁྲིད་ལས་བྱེད་པས་ཆབ་སྲིད་ཀྱི་འདུ་ཤེས་དང་། ཁྱོན་ཡོངས་འདུ་ཤེས། ལྟེ་བའི་འདུ་ཤེས། གཅིག་གྱུར་འདུ་ཤེས་བརྟན་པོ་བཙུགས་ཏེ་ཁྲིམས་སྲུང་སྒྲིག་བརྩིའི་བསམ་བློའི་རང་རྟོགས་དང་བྱ་སྤྱོད་ཀྱི་རང་རྟོགས་ཇེ་དྲག་ཏུ་བཏང་ནས། “ སྤྱོད་ལམ་བཞིའི”གནད་དོན་སྔོན་འགོག་དང་རྡུང་རྡེག་ནན་མོ་གཏོང་དགོས།
བརྡ་ཐོར་སྒྲིག་ཁྲིམས་ནན་སྲུང་བྱ་དགོས་པའི་བླང་བྱ་ནན་མོ་བཏོན་ཡོད་པ་རེད། ས་གནས་ཁག་དང་སྡེ་ཚན་ཁག་གིས“དུས་ཆེན་གསུམ”གྱི་སྔོན་ལ་དྲིལ་སྒྲོག་སློབ་གསོར་སྔར་བས་ཤུགས་སྣོན་རྒྱག་དགོས་ཤིང་། བརྡ་ཐོ་དང་བརྡ་ཁྱབ་འགྲེམས་པ་བརྒྱུད་ཏང་སྲོལ་ཏང་ཁྲིམས་ལ་སློབ་སྦྱོང་བྱེད་པ་སོགས་ཀྱི་ལམ་ནས་ཏང་ཡོན་དང་ལས་བྱེད་པར་གནོན་ཤུགས་སྤྲོད་རྒྱུ་དང་། སྔོན་ལ་བརྡ་གཏོང་པ་དང་། བླང་བྱ་བཏོན་ནས་རྒྱ་ཆེའི་ཏང་ཡོན་ལས་བྱེད་པས“གཏན་འགོག་བཅུའི”སྒྲིག་ཁྲིམས་ཀྱི་བླང་བྱ་སྟེ“་གཞུང་འཁོར་སྒེར་སྤྱོད། གཞུང་དངུལ་སྤྱད་དེ་ཡུལ་སྐོར་བྱེད་པ། སྒྲིག་འགལ་ངང་གཞུང་དངུལ་སྤྱད་དེ་བཟའ་བཏུང་སྤྱོད་པ། གཞུང་དངུལ་སྤྱད་དེ་མཚམས་རྟགས་སྤྲོད་པ། གཞུང་དངུལ་སྤྱད་དེ་རོལ་རྩེད་རོལ་བ། གཞུང་དངུལ་སྤྱད་དེ་ཕན་ཚུན་ལ་འཚམས་འདྲི་བྱེད་པ། སྒྲིག་འགལ་ངང་ཁ་གསབ་ཕོགས་དངུལ་སྣོན་པ། གཉེན་སྟོན་དུར་སྐྱེལ་བརྒྱུད་རྒྱུ་ནོར་ལེན་པ། དུས་ཆེན་རིང་དཔོན་གནས་རག་པའི་འབྲེལ་བར་རྒྱུགས་པ། འབྲེལ་ཡོད་ཀྱི་འགྲོ་གྲོན་ཁོངས་གཏོགས་པའི་སྡེ་ཚན་དང་ཁེ་ལས་འགེལ་བ་བཅས་གཏན་འགོག་ནང་དོན”ལག་བསྟར་དོན་འཁྱོལ་བྱེད་དགོས།
བརྡ་ཐོར་ལྟ་སྐུལ་དང་སྒྲིག་ཁྲིམས་ལག་བསྟར་ནན་པོ་བྱ་དགོས་པ་བསྟན་ཡོད། རིམ་པ་ཁག་གི་སྒྲིག་བཤེར་ལྟ་ཞིབ་ལས་ཁུངས་ཀྱིས་གཙོ་གནད་འབུར་དུ་ཐོན་རྒྱུ་དང་། གཅིག་གྱུར་གྱིས་བཀོད་སྒྲིག་བྱེད་པ། ཤུགས་དྲག་པོས་རྡུང་རྡེག་གཏོང་པ། ནན་ཏན་སྒོས་ས་གནས་དེ་ག་དང་སྡེ་ཚན་དེ་གའི“དུས་ཆེན་གསུམ”རིང་མངོན་ལྐོག་གང་རུང་གི་ཞིབ་བཤེར་ལས་དོན་ལེགས་པོ་བསྒྲུབ་དགོས། སྒྲིག་ཁྲིམས་ལག་བསྟར་འཆར་གཞི་ལེགས་པོ་བཟོས་ནས་ཕྱོགས་སོ་སོའི་སྟོབས་ཤུགས་གཅིག་སྒྲིལ་བྱེད་པ། མངོན་ལྐོག་གང་རུང་གི་ཞིབ་བཤེར་གཏིང་ཟབ་སྤེལ་ནས་ཁུངས་སྣེ་རྙེད་མ་ཐག་དུས་ཐོག་ཏུ་ཞིབ་བཤེར་དང་འགན་འཁྲི་རྩད་གཅོད་བྱེད་དགོས་པ། ས་ཁུལ་དང་གྲོང་ཁྱེར་གྱི་སྒྲིག་བཤེར་ཨུ་ལྷན་གྱིས་རྩ་འཛུགས་ཀྱི་མཐུན་སྦྱོར་བྱེད་ཤུགས་ཆེ་རུ་གཏོང་རྒྱུ་དང་། རྫོང(ཆུས)གིས་ཕན་ཚུན་བར་མངོན་ལྐོག་གང་རུང་གི་ཞིབ་བཤེར་བྱེད་ཐབས་སྤྱོད་པ། ཕན་ཚུན་ཞིབ་བཤེར་ལས་གསར་དུ་རྙེད་པའི་གནད་དོན་དུས་ཐོག་ཏུ་ཞིབ་བཤེར་ཐག་གཅོད་བྱེད་རྒྱུ་མ་ཟད། ཕན་ཚུན་ཞིབ་བཤེར་བྱས་ཚུལ་ལ་ལྟ་སྐུལ་ཞིབ་བཤེར་བྱེད་དགོས་པ། མངགས་སྡོད་སྒྲིག་བཤེར་ཚོགས་ཆུང་ཁག་གིས་དུས་བཅད་དང་དུས་ངེས་མེད་ཐོག་བཅའ་སྡོད་བྱ་ཡུལ་གྱི་ལས་ཁུངས་དང་སྡེ་ཚན་གྱིས་འགན་འཁྲི་གཙོ་བོ་ལག་བསྟར་བྱས་པའི་གནས་ཚུལ་ལ་ལྟ་སྐུལ་ཞིབ་བཤེར་བྱེད་རྒྱུ་དང་། ཀྲུང་དབྱང་གི་གཏན་འབེབས་བརྒྱད་ཀྱི་དགོངས་དོན་དང་འགལ་བའི་གནད་དོན་འབྱུང་བ་སྔོན་འགོག་ནན་མོ་བྱེད་དགོས། རིམ་པ་ཁག་གི་སྒྲིག་བཤེར་ལྟ་ཞིབ་ལས་ཁུངས་ཀྱིས་སྒྲིག་ཁྲིམས་དང་སྒྲིག་སྲོལ་ཨང་དང་པོར་འཇོག་པ་དང་། སྒྲིག་ཁྲིམས་ལྟ་སྐུལ་ལག་བསྟར་གྱི“རྣམ་པ་བཞི་”བེད་སྤྱོད་གང་ལེགས་གནང་པ། གནད་འགག་གི་སྐབས་དམ་པོར་སྲུང་ནས “དུས་ཆེན་གསུམ་”ལ་དམ་པོར་དམིགས་པ་དང་། རྣམ་པ་གཞན་འགྱུར་གྱི“སྤྱོད་ལམ་བཞིའི”གནད་དོན་རྩད་ཞིབ་ནན་མོ་བྱས་ཏེ། རྗེས་ཕྱོགས་སྒྲིག་ཁྲིམས་ལག་བསྟར་དེ་བས་ཀྱང་གཟབ་ནན་བྱེད་དགོས་པའི་བརྡ་རྟགས་ནན་པོ་གཏོང་དགོས་པ་རེད། “དུས་ཆེན་གསུམ་”རིང་ཀྲུང་དབྱང་གི་གཏན་འབེབས་བརྒྱད་ཀྱི་དགོངས་དོན་དང་འགལ་བའི་རིགས་ལ་སྒྲིག་ཁྲིམས་ཀྱི་ཆད་པ་གཅོད་རྒྱུ་མ་ཟད། ཡོངས་ལ་ཁྱབ་ནས་དམར་འདོན་བྱེད་དགོས། རྫོང་དང་ཤང་གི་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་མང་ཚོགས་ཀྱི་ཁེ་ཕན་ལ་གནོད་པའི་ཚུལ་མིན་སྤྱོད་ཚུལ་དང་རུལ་སུངས་ཀྱི་གནད་དོན་གཙོར་བཟུང་ནས་ཞིབ་བཤེར་བྱེད་རྒྱུ་དང་། ཞིབ་བཤེར་བྱེད་ཤུགས་ཆེ་རུ་གཏོང་པ། དབུལ་སྐྱོར་སོགས་དམངས་འཚོའིགསབ་དངུལ་དང་དུས་ཆེན་གྱི་འཚམས་དངོས་ལ་ལག་པ་བསྲིངས་པའི་རིགས་ལ་ཐག་གཅོད་ནན་མོ་བྱེད་དགོས་པ། མང་ཚོགས་ཁ་ཤས་ཀྱིས་དོ་ཁུར་བྱེད་པའི་གཙོ་གནད་གྱོད་གཞི་དག་དང་། གོང་རིམ་སྒྲིག་ཨུད་ཀྱིས་སྐུལ་སྒྲུབ་གནང་པའི་གཙོ་གནད་ཁུངས་སྣེ་སོགས་སྒྲུབ་ཚད་ཇེ་མགྱོགས་སུ་བཏང་ནས་གང་མྱུར་ངང་མཇུག་སྒྲིལ་ཏེ་བྱེད་ཐབས་འོས་འཚམ་གྱི་ལམ་ནས་ཐག་གཅོད་མཇུག་འབྲས་ཁྱབ་བསྒྲགས་བྱེད་དགོས་པ་དང་། མང་ཚོགས་ཀྱི་ཁེ་ཕན་སྲུང་སྐྱོབ་ཏན་ཏིག་གནང་ནས་སྤྱི་ཚོགས་ཀྱིས་དོ་ཁུར་བྱེད་པའི་གནད་དོན་ལ་ལན་འདེབས་དགོས་སོ།
བརྡ་ཐོར་འགན་འཁྲི་རྩད་ཀྱི་ལག་ཆ་བེད་སྤྱོད་ཡག་པོ་གཏོང་དགོས་སྐོར་བཏོན་ཡོད། ནན་ཏན་སྒོས《ཀྲུང་གོའི་གུང་ཁྲན་ཏང་གི་འགན་འཁྲི་རྩད་གཅོད་སྐོར་གྱི་སྲོལ་ཡིག》ལག་བསྟར་བྱེད་དགོས་པ་དང་། འགན་འཁྲི་གཙོ་བོ་དང་། ལྟ་སྐུལ་འགན་འཁྲི། འགོ་ཁྲིད་ཀྱི་འགན་འཁྲི་དོན་ཐོག་ཏུ་འཁྱོལ་མེད་པ། “སྤྱོད་ལམ་བཞི”ཡོ་བསྲང་ལས་དོན་ལ་ཞིབ་འཇུག་མི་བྱེད་པ་དང་། བཀོད་སྒྲིག་མི་བྱེད་པ། ཞིབ་བཤེར་མི་བྱེད་པའི་རྐྱེན་གྱིས་བདག་དོམ་ས་ཁོངས་སུ“དུས་ཆེན་གསུམ་”རིང་སྒྲིག་འགལ་ཁྲིམས་འགལ་གྱི་དོན་རྐྱེན་ཚབས་ཆེན་བྱུང་ནས་མཇུག་འབྲས་ཚབས་ཆེན་བཟོས་པའམ་ཡང་ན་ཤུགས་རྐྱེན་ངན་པ་བཟོས་པའི་རིགས་དང་། ཤེས་རྟོགས་བྱུང་འོས་པའི་གནད་དོན་ཤེས་རྟོགས་བྱུང་མེད་པ། གནས་ཚུལ་ཤེས་རྟོགས་བྱུང་ཡང་ཐག་གཅོད་བྱས་མེད་པ། དེ་བཞིན་འགན་འཁྲི་རྩད་གཅོད་བྱེད་དགོས་ཀྱང་རྩད་གཅོད་བྱས་མེད་པའི་རིགས་ལ་འགན་འཁྲི་བདའ་འདེད་ནན་མོ་བྱེད་དགོས།
བརྡ་ཐོར་དུས་ཆེན་རིང་གི་ལས་དོན་ཁག་ལེགས་པར་བསྒྲུབ་དགོས་པའི་བླང་བྱ་བཏོན་ཡོད། རིམ་པ་ཁག་གི་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་རང་སྐྱོང་ལྗོངས་ཏང་ཨུད་དང་སྲིད་གཞུང་གི་བཀོད་སྒྲིག་ལྟར། འཚམས་འདྲི་བྱེད་པ་དང་། ཆེད་དོན་རོགས་སྐྱོབ་བྱེད་པ། དྲོ་སྐྱིད་སྦྱིན་པ་སོགས་ཀྱི་བྱེད་སྒོར་རྩ་འཛུགས་ཞིབ་ཚགས་བྱས་ཏེ་ནུས་ཤུགས་ཡོད་རྒུས་མང་ཚོགས་ཀྱི་དངོས་ཡོད་དཀའ་ངལ་ཐག་གཅོད་བྱེད་དགོས་པ་དང་། ལས་གནས་ཀྱི་འགན་འཁྲིའི་ལམ་ལུགས་དང་བརྟན་ལྷིང་སྲུང་སྐྱོབ་ཀྱི་ལས་རེས་ལམ་ལུགས་ལག་བསྟར་ནན་མོ་བྱས་ཐོག གུང་གསེང་རིང་གི་བདེ་འཇགས་དང་གསང་སྲུང་ཞིབ་བཤེར་ལ་ཤུགས་སྣོན་བྱེད་པ། ལས་རེས་ཀྱི་སྐབས་འཕྲལ་ལམ་སྲོལ་འཐུས་ཚང་དུ་གཏོང་པ། གློ་བུར་བའི་དོན་རྐྱེན་བྱུང་པ་དང་སྐབས་ཐོག་གནས་ཚུལ་བྱུང་ཚེ་དེ་འཕྲལ་སྙན་སེང་ཞུ་རྒྱུ་དང་དུས་ཐོག་ཏུ་ཐག་གཅོད་འོས་འཚམས་བྱས་ཏེ་ལས་དོན་ཁག་རྒྱུན་ལྡན་ལྟར་འཁོར་སྐྱོད་ཐུབ་པར་ཁག་ཐེག་བྱེད་དགོས། ལྕགས་རྡུང་བར་ཐོ་བ་མཁྲེགས་པོ་དགོས་པ་བཞིན། རྒྱ་ཆེའི་སྒྲིག་བཤེར་དང་ལྟ་ཞིབ་ལས་བྱེད་པས་རང་ཉིད་ནས་སྣེ་ཁྲིད་དེ་ཀྲུང་དབྱང་གི་གཏན་འབེབས་བརྒྱད་ཀྱི་དགོངས་དོན་དང་སྤྱོད་གཙང་རང་གཅུན་གྱི་འབྲེལ་ཡོད་བླང་བྱ་ལག་བསྟར་བྱེད་རྒྱུ་དང་། རང་གིས་རང་ལ་ལྟ་སྐུལ་བྱེད་ཤུགས་ཆེ་རུ་གཏོང་པ། རང་རྟོགས་སྒོས་སྒྲིག་ཁྲིམས་དང་སྒྲིག་ལམ་སྲུང་མཁན་གྱི་མིག་དཔེ་བཟང་པོར་གྱུར་ནས་སྒྲིག་ཁྲིམས་ཞིབ་བཤེར་ལྟ་ཞིབ་ལས་ཁུངས་ཀྱི་སྣང་བརྙན་ལེགས་པོ་སྲུང་སྐྱོབ་བྱེད་དགོས་སོ།
རང་སྐྱོང་ལྗོངས་སྒྲིག་ཁྲིམས་ཞིབ་བཤེར་ཨུ་ལྷན་གྱི་ཞུ་གཏུགས་ཁ་པར0891-12388
ཞུ་གཏུགས་དྲ་ཚིགས། བོད་ལྗོངས་སྒྲིག་བཤེར་ལྟ་ཞིབ་དྲ་ཚིགས་ཏེ(www.xzjjw.gov.cn)